text:
曾向林鄭翻舊賬,指她宣佈辭職當日說要向因其做事方式感不開心的公務員道歉,「我好明白點解佢要道歉,因為確實好多人對佢有好大嘅意見.」
曾今次選戰獲「AO一姐」,公務員事務局前常秘黎高穎怡任競選辦主任,食衞局前常秘李淑儀任資深顧問,曾指除常秘相助,也有20多位退休公僕支持,「我睇到Carrie冇呢樣嘢,一個好嘅領袖係可以吸引叻人幫你,所以一個人有能力可以做到晒所有嘢,只係夥計,呢個唔係領袖.」
林鄭亦主動反擊曾,稱無意吹噓自己班子,轉頭卻把自己班子如數家珍,「我班子入面有懲教署前署長,有水務署前署長,有社署副署長,前助理署長,有入境處前助理處長,有立法會前秘書長」.她繼而解釋為何無政務官相助,稱過去20年在資深政務官圈子有個約兩個月一次的飯局,曾俊華和今次不能入閘的葉劉淑儀也是飯局核心成員,「如果喺呢20幾人嘅飯局,我哋各自請人,一個幫Regina,一個幫John,一個幫Carrie,咁就將團結變成分裂,我唔想咁做,所以我同一啲喺飯局想主動幫我嘅前高級AO講,多謝佢哋好意」.
胡國興亦指林鄭反駁前同事支持之說十分無謂:「如果我要數晒所有嘅法官,我嗰啲舊同事都係支持我,咁你話幾無謂呢,因為法官唔出得嚟,唔可以出得嚟話支持某人某人㗎!」因法官不能表達政治取向,「我好似冇人支持,唔係冇人支持,係唔講出嚟嘅啫!」
■記者姚國雄


c: text/html

collection: archivebot

text:
分析師E下個禮拜放假,問佢去邊度玩,佢話與老婆,乖乖仔去北海道,正為天氣發愁.左丁山話唔使驚,颱風彩蝶呢幾日橫掃日本,直撲北海道,下星期應該雨過天青,天氣轉好咯.北海道似乎幾好玩,馬主H啱啱去完,一走咗就打風;基金P話佢鍾意冬天去北海道滑雪;律師F話佢舊年去過租車遊覽,十分寫意……
咁多人去北海道,大概有兩個原因,第一,東京大阪京都一帶,去過唔止兩次;第二,北海道空氣清新,大自然環境不受城市化破壞,函館小樽呢類小城市,別有風味,基金P就鍾意喺小樽住兩三日,成個人神經鬆弛晒.當然,日本無論城市鄉村,每處嘅廁所都非常乾淨,遊客唔會中招.近富良野有一個小市叫做三笠,位於山區,山中有大沢(澤)湖,湖邊有溫泉旅館,清幽雅致,純以本地人為生意對象,浸溫泉只需四百日圓(二十九蚊港紙),抵到爛.
分析師E嘅乖仔係讀書神童,明年大學畢業,行畢業禮之時,先至夠二十歲.今年暑假,E仔入咗一間美資大行(投資銀行)嘅新加坡分行做intern,有房屋津貼,有幾好嘅人工,通常如果做得好,投資銀行就會明年待E仔畢業之後,送上聘書,三十歲前E仔就可以買波子,買層樓,做其單身貴族,講銀紙好過做中學教師多多聲.
不過E仔經過暑假之後,有新嘅領悟,了解到做banker係非人生活.乜唔係啫,凌晨四點仍未放工,早上八時又開始第二日嘅工作,每日平均工時係朝八朝一,十九歲仔都捱到殘.E仔嘅部門大波士,屬董事級,差唔多每日凌晨兩點都會打電話畀E仔畀指示,E仔頂唔順之餘,亦好同情佢嘅大波士,因為呢位老闆嘅太太回港產子,兒子出生後兩星期之內,董事點都抽唔到時間返港安慰太太,見吓個仔.E仔認為自己不需要太多金錢,過正常生活更有意義.

robotstxt: allowed

filter: keep


text:
求驗客手記:結束10年藍月傳奇生涯
阿古路下站巴塞
阿古路曼聯高柏尼巴塞隆拿
英超班霸曼城禮拜一宣佈,隊中嘅32歲阿根廷前鋒阿古路將會喺今季結束後離隊,呢位曼城嘅隊史入球紀錄保持者正式結束長達10年嘅藍月生涯.雖然阿古路下季嘅去向未明,不過有傳西甲嘅巴塞隆拿同意甲嘅國際米蘭等歐洲豪門都有興趣簽入呢位前鋒.
阿古路喺2011年夏天以3,500萬鎊由馬德里體育會加盟曼城,當年佢首場為藍月披甲已經梅開二度兼交出一次助攻,協助球隊大勝史雲斯4:0.當季嘅煞科戰佢仲為球隊喺補時階段射入一球,幫曼城以3:2險勝昆士柏流浪(QPR),結果藍月憑呢一個入球力壓同市宿敵曼聯,奪得球會史上首個英超冠軍,呢場亦成為咗阿古路喺曼城嘅其中一場代表作,入波時間93分鐘20秒成為咗藍月球迷永遠都記得嘅一秒.
阿古路效力曼城嘅10年間一共為球隊上陣384次兼且射入257球,除咗係球會史上最多產射手之外,亦都以181個聯賽入球超越阿仙奴名宿亨利,成為英超最多入球外援.另外,阿古路亦都以12次英超「帽子戲法」壓過英格蘭名宿舒利亞,成為英超史上戴帽次數最多嘅球員.
阿古路周一就喺社交網站發表告別文,表示對自己能夠效力曼城10年感到自豪:「能夠效力曼城整整10年令我非常滿足同自豪,呢件事喺現今職業足球員之中並唔常見.呢段時間我達成咗重要嘅成就,成為球會入波最多嘅球員,並且同所有愛呢間球會嘅人建立聯繫.我喺2011年球隊重建嘅時候來臨,大家一齊努力下,我哋成為咗世界上最偉大嘅球會之一.我將會喺今季餘下時間繼續盡我所能,為球隊贏得更多錦標,為球迷帶嚟歡樂,然後開始我嘅新挑戰.」
曼城主席穆巴拉克亦都喺球會官網發聲明感謝阿古路嘅貢獻,表示已經準備好為佢建立雕像,並會將佢兩位前隊友大衛施華同高柏尼嘅雕像並列,成為曼城永遠嘅標誌:「阿古路過去10年為曼城嘅貢獻將會刻喺每個曼城人嘅記憶中,不過家陣未係時候告別,我哋同阿古路今季仲有好多事要做,我哋都期待佢未來嘅貢獻.」
雖然阿古路嘅藍月生涯告一段落,不過呢位阿根廷前鋒完全不愁出路,有傳國際米蘭,巴黎聖日耳門同埋巴塞隆拿都有興趣簽佢,當中以巴塞嘅呼聲比較高,外界估計如果巴塞可以簽入阿古路嘅話,對球會挽留美斯有一定幫助.加上巴塞本身都要慳住買人,免費嘅阿古路就啱晒.除咗阿古路之外,有傳巴塞亦都打算同死敵皇家馬德里拗手瓜,爭奪同樣會喺今夏回復自由身嘅奧地利後衞阿拉巴(小圖).


text:
今年六四雖然係26周年,又唔係逢五逢十嘅重要悼念日子,不過支聯會今年面對六四民主大遊行,同埋六四燭光集會,都唔敢太過掉以輕心,事關今年本土派力量係佢哋出現以來最大,好多支記中人都關心本土派支持者到時會唔會踩場,不過支聯會秘書李卓人同八方講,冇聽到消息,亦冇有怕,叫花生友放心喎!
事實上本土派今年睇住悼念六四活動睇得好實,除咗網上不斷叫人唔好去六四燭光集會,早排仲玩狙擊,公開一啲叫人參加悼念六四活動嘅網站,仲有個別網民話要去踩場,點醒班大中華膠,難怪有班年年去六四嘅泛民後生仔,擔心本土派會到場玩嘢,「你知班本土友冇組織,個別人自己走去踩場玩嘢,冇人會叫得停!」
花生友年年去六四燭光集會,梗係唔想有啲咁嘢發生,於是好擔心咁走去問李卓人,睇睇支記有冇準備,點知阿人同花生友話:「冇喎!冇乜特別安排同準備喎!」阿人同花生友講,不論係六四民主大遊行,定六四燭光集會,佢哋同警方開會時,警方冇話有本土派人士同時申請集會,就算到時有個別本土派人士走去踩場玩嘢,阿人話冇有怕,「佢有佢哋搞,我有我哋搞,大家各有各搞,冇事嘅」.阿人又話,因為立會拉布,所以今年立會六四辯論又「斷纜」,又要係6月3日,喺立會外面搞平反六四辯論同集會,希望再呼籲市民踴躍參加燭光集會悼念六四.
花生友


text:
馮仁昭四圍超:傳高層撐腰逼走阿感
陸浩明:珊姐有幫我哋 - 馮仁昭
馮仁昭四圍超余詠珊無綫新城馮仁昭四圍超世界盃Sandy陸浩明阿感黎國輝舊臣子區永權有線黨TVB幫衞志豪
曾經俾無綫力捧做主持嘅黎國輝(阿感),最近好似少咗曝光,噚日仲有周刊報道話大權在握嘅余詠珊,狂搵以前喺有線嘅自己友過檔,將舊臣子擺埋一邊,阿感就係其中一個.佢做完世界盃之後未有新job,喺半年前俾無綫通知約滿,點知發現仲差20個騷,會喺7月開新節目還騷.
噚日馮仁昭搵過阿感,身在台灣嘅阿感話:「未約滿呀,會先延長合約,準備開新節目.」阿感夜晚喺Ig貼咗張同余詠珊嘅合照,佢話大家喺台北撞見,坐低傾過偈,會將今日一字一句記低,努力開創新空間.
反而衞志豪,陸浩明同區永權三個「有線黨」去咗新城做訪問,講到佢哋被指逼走阿感,最初互相推搪唔敢答,最後由過檔無綫最耐嘅陸浩明開口:「以我所知Sandy姐(余詠珊)都好錫阿感,阿感係咪有第二啲發展呀?」
陸浩明三個仲賣口乖話大家都係TVB幫,陸浩明話:「珊姐係有幫我哋,畀咗我哋加入無綫嘅入場券,但係有啲job佢都阻止唔畀我哋做.」區永權話:「入咗嚟冇耐,黨派同埋堆都未感受到.」衞志豪就話𠵱家仲係適應中,機會有時要自己爭取.
撰文:馮仁昭


text:
話說噚日利世民獻計,叫盛智文一石三鳥解決迪士尼,海洋公園同旅遊發展局三大花筒.殊不知今日米老鼠總裁就出嚟話,傾緊喺上海再開多個主題公園.學米老鼠今年嘅年報話︰Thebestisyettocome!即係話好戲在後頭!
唔知道智慧過人嘅特區高官諗緊乜?不過利世民就會叫佢哋乜都唔使諗,因為米老鼠嘅套路專對付官僚,所以特區諸公最好以不變應萬變,剝定花生等睇戲就算喇!不過,世民明白為官者要做啲嘢向市民交代.出於愛港愛國嘅熱情,利世民亦只好傳授一招畀英年,等佢可以幫香港止蝕.
米老鼠嚟香港嘅目的不外乎搵錢,所以特區首先要令佢哋明白,要搵錢就唔該好好增加營運收入,唔好再打庫房主意,如果唔係就連小小錢都無得你搵.董痛腳當年違反基本法量入為出原則,畀人知道庫房大門無上鎖,咁人家當然有大食大唔放營運收入在眼內.雖然𠵱家話係強政勵治,不過大家都明白政府嘅嘢講就天下無敵,做就有心無力.所以對付米奇老鼠,更加唔可以單靠口講,重要有破釜沉舟嘅實際行動.
相信當年董痛腳同米老鼠嘅協議,一定有話唔畀公開營運資料嘅條文,呢個其實對香港百害而無一利,所以𠵱家就算回報率有幾低都無人知.不過如果將主題公園賣盤,就唔使公開內容,只要睇個轉讓價,大家即刻心裏有數國企米奇公園每年搵幾多.其實政府畀多的折扣都無所謂,反正已出之財庫房收番少少當執到,市場上一定有基金有興趣.
政府花咗納稅人百幾億,如果呢次賣盤執得嗰幾十億,你話上海市政府會點諗?佢哋可能會話︰儂蝕本,阿拉會小心!你估上海米老鼠公園重有無咁容易傾得成?好!就算畀佢哋傾得成,賣盤仍然百利而無一害,至少可以畀米老鼠知道,國企主題公園二期請自行籌款,政府已經全身而退,唔一定要老馮投資.睇你重敢唔敢再幫香港趕客!
利世民


text:
肥仔K睇慣漫畫,睡房內藏有不少日文版漫畫書近五百本,呢日來電話:「有冇睇過丹麥報紙諷刺宗教嘅漫畫呀?」冇噃,香港報紙唔敢轉載嘅,以免引起激進伊斯蘭派報復.CNN都唔敢啦,佢哋報告新聞時,左丁山見到幅有關穆罕默德嘅漫畫,打晒格仔,根本唔知係乜東東.主播話打格仔有兩個原因:(一)CNN恐怕遭受報復;(二)恐怕被批評對宗教不敬.兩個理由都有道理,第一個比較誠實啲.
肥仔K話網上有一個博客blog可以睇到漫畫,佢上過,呢個blog重徵求各類諷刺伊斯蘭教嘅笑話㖭.但呢個blog在上星期日已經在Google唔見咗,大概係Google自律啩.講起嚟就好笑,丹麥報紙話西方報紙唔應該自我審查,故此刊出諷刺宗教嘅漫畫,但美國人日日講新聞自由,其實最知道何時收口兼自律,永唔會得罪米飯班主或有武力報復慾望嘅勢力.
根據肥仔K所講,丹麥報紙十二幅漫畫,其實諷刺各大宗教,只不過穆罕默德嗰幅就惹下大禍.佢話日本漫畫有唔少豈止諷刺直情係好露骨咁痛罵南韓,中國嘅漫畫,最佳例子就係七,八個月前出版嘅「嫌韓流」,如果歐洲有出版社膽敢出版一本類似漫畫,叫做「嫌伊斯蘭流」,相信會觸發大規模血腥事件.
漫畫本來係輕鬆幽默嘅傳訊工具,不須太認真,估唔到會發展到成為引起憎恨,暴動,外交糾紛甚至乎誇張啲講,引發文明衝突!漫畫簡單易明,唔識字都可以睇得懂,從呢方面講,漫畫家比理論家更有威力,筆桿子寫評論,影響冇一幅漫畫咁大噃.名漫畫家如尊子,唔係講笑,一定係香港最有影響力嘅五十名人物之一,各位老友望子女成龍,教佢哋讀書寫字之餘,不妨叫佢哋學埋素描,為以後學漫畫打好基礎.如果尊子肯開班授徒,人龍會由亞厘畢道排到威靈頓街.


text:
老夫老妻恩愛出巡
曾江焦姣蜜蜜食
(時代廣場)呢排娛樂圈成日傳出藝人同邊個分手,邊個離婚,似乎令人覺得感情呢樣嘢好兒戲,不過世事無絕對,喺呢個圈都仲有好多恩愛夫婦.好以結咗婚20年嘅曾江同焦姣,雖然成日有報道話曾江好大男人兼有脾氣,但係喺太太焦姣面前,大男人都有柔情嘅時候.
前日傍晚6點幾,曾江同焦姣兩公婆齊齊現身銅鑼灣時代廣場嘅city'super,門口個展銷場做緊日本食品節,揹住背囊滿頭白髮嘅曾江,拎住個購物籃行勻每一個攤位,佢哋仲老實唔客氣咁邊行邊試食,其間見佢哋有傾有講,似乎係交流吓試食心得,結果佢哋買咗幾包類以烏冬嘅物體,不過拎嘢嘅重任都係由焦姣負責,之後佢哋齊齊行去的士站搭車走人,雖然唔見佢哋有乜嘢親密舉動,但係一直雞啄唔斷講唔停,嗰啲老夫老妻嘅感覺走晒出嚟,真係羨慕死人喇!
曾江拎住個購物籃同太太喺超市試食,見到佢哋邊行邊傾偈.
(圓方)另一對恩愛夫婦石修同太太,噚日下晝都喺圓方出現,佢哋先喺戲院買飛睇戲,散咗場之後,佢哋行咗去超市買嘢,點知揀揀吓石修行咗出去講電話,講完見佢行番入去會合太太,佢哋今次主攻生果同麵包,仲好細心咁研究吓啲麵包有乜嘢成份,食得真係健康,畀完錢之後,石修自己一個人去咗搞泊車優惠,跟住再去停車場攞車.
採訪:徐錦池,羅德光
攝影:楊浩賢,梁繼光
石修同太太喺圓方拍拖睇戲,雖然未有手拖手,但似乎盡在不言中.
散場後石修同太太去咗超市,買麵包都好細心研究成份,果然注重健康.


text:
世盃有路捉:法國坐底贏多哥兩球
最後一日世盃分組賽,先講吓H組賽事,西班牙對沙地阿拉伯,呢場波立博開出嚟嘅亞洲盤初盤係西班牙讓球半/兩球,西班牙單W只係得1.16倍.
照咁睇嚟亞洲盤係讓少咗,可能有人擔心,讓得少就會開下盤,但係如果諗深一層,西班牙唔係嗰種計算型嘅球隊,成班後生仔寧願大勝多一場,都好過就住就住咁踢,所以上盤同入球大係必然之選.到烏克蘭對突尼西亞嘅賽事,先講吓烏克蘭.可以第一仗先輸4球,第二仗反而贏番4球,由地獄去到天堂,相信烏克蘭都應該學識咗世界盃呢個遊戲,就係要全力以赴,踢到最好.立博今場波烏克蘭讓半/一,主客和烏軍W都有1.6倍,開出嘅機會好大.
輪到G組,法國對多哥,好多人會話法國呢場波唔贏唔得,我都知,但係冇咗施丹嘅法國係唔係更好呢?乜嘢叫做「誘盤」,睇吓立博今仗法國單W有1.2倍,比西班牙仲要高,但亞洲盤卻要讓兩球低水,講真買下盤最多望走盤.
至於瑞士對南韓嘅賽事,就非常蠱惑,如果和波嘅話有可能一齊踢走法國,難怪立博開出必殺賠率,2.87倍嘅和波又出嚟喇,繼上次法國和瑞士後又嚟一次,𠵱家瑞士讓半球,都可以兼投下盤,實冇走雞.
謝利
立博亞洲區首席博彩顧問
精通各大聯賽,分析獨特,文章可見於各大媒體,足球貼士界的一顆新彗星.


text:
太極虎個個讚
南韓唔止踢得好,戰術運用都好叻,體力又好,之前佢哋採取上半場死守,下半場狂攻嘅策略,南韓球迷打晒鼓咁,好幫到士氣,我睇好佢哋贏,只怕俾人捉到路,今次會打得幾辛苦.
我會比較睇好南韓,除咗因為呢支係亞洲球隊,想幫番亞洲人打氣外,呢支球隊整體質素唔錯,特別係安貞煥,佢打得好好,我覺得韓國呢隊波要贏瑞士冇乜問題.
南韓上一屆歷史性打入四強,佢哋都算係亞洲強隊,我全面支持佢哋.我好欣賞南韓嘅後防,特別係門將李雲在,佢好勇猛,有佢幫手守住個龍門,睇嚟瑞士球隊想入球都幾難.
南韓喺上屆世界盃攞咗個第四名,證明呢隊亞洲球隊唔講得笑,今年佢哋整體表現雖然冇上屆打得咁生猛,但面對瑞士,應該有足夠能力取勝,我諗贏1:0應冇問題.
我撐南韓隊,雖然佢哋嘅球技唔係最精,但整隊波好有農民精神,夠晒團結,又有活力,相對而言,瑞士隊係富強,但佢哋體能唔夠,我好希望韓國隊可以畀啲心機打入16強.
我諗南韓同瑞士對賽,和波機會較大,因為我睇唔到呢兩隊波有乜必殺技,不過南韓令我最欣賞係,佢哋隊波好有鬥志.𠵱家個形勢,日本要出線都唔容易,亞洲球隊中南韓最有機會.
我着得南韓件球衣,加上大家都係亞洲人,我都好睇好南韓隊可以晉身16強,為我哋亞洲人增光.佢嘅中場朴智星上場時表現都好勇猛吓,比賽經驗好豐富,相信會幫到球隊,而球員之間默契亦夠.


text:
求驗客手記:𡃁仔金球搞掂祖記
AC青春風暴
求驗客手記足球祖雲達斯意甲AC米蘭
AC米蘭近年被視為「過氣球星同免費球員集中地」,但今時今日已經唔係呢回事,今季由少帥蒙迪拿領軍嘅AC,平均年齡係近30年嚟最低,繼「新保方」,17歲門將基安盧基當拿隆馬之後又有新星上位,18歲中場文路爾盧卡迪利喺上周六意甲射入世界波,助AC喺主場爆冷1:0擊敗祖雲達斯,青春風暴大爆發.
除咗當拿隆馬同盧卡迪利,今場波AC正選陣容仲有唔少後生仔,21歲中堅阿利斯奧羅馬洛尼,24歲迪施基利奧,21歲麥巴耶尼安同22歲嘅蘇索,正選平均年齡唔夠26歲,要數AC有咁後生嘅正選平均年齡,已經係85/86球季嘅25歲零三個月.
成場波形勢上AC唔算佔優,上半場祖記嘅比真歷曾經射入自由球,但球證商議後指客軍越位在先,推翻之前判決.到65分鐘,盧卡迪利喺禁區角接應蘇索傳送,帶波入禁區後勁射,保方波皮都掂唔到,皮球喺遠柱網側入網.加上當拿隆馬幾次出色撲救,幫AC保住清白之身,鎖定1:0勝局.着73號球衣嘅盧卡迪利,喺今季意甲入咗兩球都係靚波,佢賽後話:「我好似仲未係好清醒,可以射破世界最佳門將十指關,真係好正,真係急不及待要睇入球重播.」
今季接手執教AC,年僅42歲嘅蒙迪拿五年前喺羅馬展開執教生涯,一路以嚟領軍能力都得到唔錯評價,AC贏波後,𠵱家喺次席只係落後祖記兩分,真係有料到.蒙迪拿賽後話:「老實講我真係好激動,見到班球員完場後咁興奮慶祝,好多回憶都返晒嚟.不過之後我同佢哋講,𠵱家要當係新季開始,因為其他對手對AC嘅睇法已經唔再一樣,對住我哋必定會嚴陣以待.」


text:
2萬5噴水晶油 閃爆MINI
舊Mini車主勁錫車,入元朗車場,上網Bid嘢,務求搵靚靚原裝件,執番四正架車.新MINI車齡夠新無乜好執,車主轉玩改Outlook,拉花噴公仔乜都有,淨色一樣有得玩,最新潮興噴水晶油,之前興過一輪嘅珍珠白,超令蠟統統要行埋一面,歌星張苡澂大讚:「噴完成架車好似施華洛世奇上身咁閃,搶硬收視呀.」
記者:徐影龍
攝影:林栢鈞
Model:張苡澂
翻新公司DreamColor兼MINICooper車主Davy,最鍾意改呢樣改嗰樣,心愛MINI一樣走唔甩,未講到底架車總共改咗幾多樣嘢之前,先睇家陣越嚟越多人玩嘅水晶油先.跟水晶蠟有別,水晶油真係有水晶喺入面,不過磨到好似珍珠末咁幼細,一噴完,等於將架車嘅原本顏色披上一層閃令令銀衣,喺底色上透出陣陣閃光.日光日白睇唔多覺眼,但一入夜就係你世界,街燈,車燈,招牌燈,全部打晒落你架車車身,無數咁多粒水晶粉全部反射閃光,就算今時今日尹光着住珠片衫,喺彌敦道邊行邊唱歌,都一定唔夠呢架水晶MINI咁搶眼.
Davy話一般改裝公司只用普通水晶粉,顆粒較粗兼會凸起,但佢哋就用高一檔貨色,水晶粉特登喺美國訂返嚟,最後再打一層最新防花力架上面,成架車即時立立令滑不留手.
價錢呢?老實唔算平,水晶油同力架,連工包料盛惠$25,000,比一般全車噴油貴三倍,不過二十幾萬買架MINI,唔爭在畀多一成幫佢扮靚靚啦.
■老闆Davy專幫人修飾愛驅,話呢期潮興噴水晶油.
■大白天唔覺有幾閃,不過單睇全車包圍同胎軨,一樣有收視.
■噴完水晶油後,會加一層力架,摸一摸,車身非常滑嘟嘟.
■有碟睇有歌聽,身邊女伴一定唔會悶,無詐型嗰隻啦.
Davy落手改呢架MINI時,越加越多嘢,全車型仔包圍已經$25,000,四條19"合金軨又$15,000,頭轆一對Bambo鮑魚再加$18,000,專門改MINI嘅AC尾喉要$5,000,仲有內櫳改色,DVD音響系統連LCD,腳掣加藍光燈等,差不多買到半架Cooper.最貴係車頂,特別噴上由日本訂番嚟,行內稱變色龍嘅油,唔同時間(色溫),唔同角度睇,可以變成黑,紫,啡同綠色,招搖度唔輸蝕得過水晶油,車頂範圍唔大但花費同樣要$25,000,好彩MINI車身低,路人甲乙丙行過都保證睇到,大牛龜車種唔噴好過.
其實呢架車只作DreamColor生招牌之用,畀客睇吓成品有幾吸引,Davy話佢哋最出名玩局部修飾,好似舊車最常出現嘅皮椅磨蝕,泵把揩花等,都有辦法整到新嘅一樣,試過有客人揸架開篷車嚟,Davy都可以將軟篷噴上另一隻色,獨有手藝,全程毋須拆件一樣噴得掂,對於勢必係黑色嘅軟篷嚟講,換隻新顏色平過換新車喇.
■19"軨對MINI嚟講已算好巨,火紅Bambo卡鉗又搶眼,一望就知辣嘢.
■BRIDE跑車桶椅貼晒身形,肯定承托得你好舒服.
查詢:DreamColor(28864422)
地址:筲箕灣東大街15號B地下


text:
求驗客手記:列文癲咗 - 求驗客
睇史特加門將列文打波,真係好似睇緊功夫片甚至荷李活驚慄片,皆因佢周不時動粗或做啲令人嚇餐死嘅事,打波好似想殺人咁款.繼上星期歐聯涉嫌喺廣告板小解後,前日喺史特加作客緬恩斯場波又失心瘋,完場前踩人被逐離場兼輸12碼,累己累人.40歲人,因乜解救仲未曉收火呢?
史特加乘歐聯晉級之勇,前日場波好早就由普格恩耶克入波領先,諗住有機會贏得近9場聯賽首場勝利啦,點知到87分鐘,佢喺冇壓力情況下忽然一腳踩去對方前鋒艾斯泰迪賓斯度,搞到自己領紅牌罰離場,隊波仲輸埋12碼,對方一句多謝都冇就由波蘭斯基主射扳平.就係咁,史特加平白唔見咗兩分.
敢問這位老哥,失驚無神躲在廣告板後,如非小解是甚麼?互聯網
話晒列文打過德甲,意甲,英超幾間大球會,佢嘅惡行,遠至效力AC米蘭時因拳打對方球員被罰停賽,以至今次踩人,都算人所共知.
淨係講佢近年經常口不擇言批評球會高層同埋隊友,已經「犯眾憎」,而佢又因為住處遠離練習場,所以搵私人直升機代步,造成巨大噪音,對附近居民造成嚴重滋擾.呢啲都未夠衰,話說佢上星期歐聯主場以3:1勝烏尼雷亞比賽期間,被拍到喺廣告板後鬼鬼祟祟,狀似小解,明知大型比賽必有直播,又明知身邊有無數攝影機,佢係都要作不雅之舉,抵俾人炮轟.
好嘞!佢之前已經因批評球會解僱前任教練巴布,被罰款但唔肯交,今次就踩人影響球隊利益,據報離場後仲同一個球迷發生口角,繼而扯甩人哋副眼鏡.
球壇惡人見得多,惡到佢咁就好少見,亦怕且冇人會再救到佢.「我清楚佢擔任球員嘅特點,但完全未清楚佢嘅為人,我會細心研究今次事件.講到尾,球隊成績大過天,唔應該受一個人嘅行為影響.」聽教練高斯咁講,列文呢次應該有手尾跟,要為自己嘅癲狂行為付出代價.


text:
上月曾來港開騷嘅韓國男團BTOB喺今個月20日就會喺韓國首爾開騷,早前仲有消息指演唱會門票喺上個月26日開售唔夠5分鐘就已經售罄.而為咗滿足一眾撲唔到飛嘅粉絲,日前韓國Olleh就宣佈會收費直播演唱會,點知就惹嚟粉絲炮轟呃錢!
據知,Olleh喺今個月6日主張只要粉絲付出9000韓圜(約59港元)就可以通過網絡睇到BTOB演唱會直播,但呢個做法就令之前用咗10萬韓圜(約654港元)買飛入場嘅粉絲非常不滿,投訴話早知唔飛咁貴飛入場,睇電視就得,而BTOB所屬事務所就即時解釋話:「其實係為咗買唔到飛嘅粉絲先會有咁嘅計劃.」
點知粉絲就覺得BTOB公司有心呃粉絲錢,留言話:「因為賣晒飛先進行直播一定係講大話,喺Olleh公開嘅宣傳視頻入面,BTOB著嘅衫同演唱會宣傳視頻中完全一樣,擺明早就已經做晒咁嘅準備,但竟然唔喺賣飛前公布呢個消息,嚴重違反消費者保護法.」,「如果喺5日後申請退飛仲要畀手續費,而Olleh剛剛好喺5日後先公佈直播消息,擺到明係公司嘅商業策略.」有粉絲仲要求取消直播.
另外,Olleh更公佈如果買咗直播嘅用戶仲有機會抽到演唱會飛,Olleh更會公開BTOB喺待機室嘅情況,對此,粉絲再次發火話:「比起晒10萬韓圜買飛嘅粉絲,晒9000韓圜買飛嘅粉絲仲有著數.」,「如果想大家一齊睇到演唱會,出DVD咪得囉,使咩用呢個方法.」


text:
體壇拾趣︰
跑5K都唔掂 細威出術打的
34歲嘅美國網球好手「細威」莎蓮娜,周日喺邁阿密舉辦咗一個慈善長跑活動,幫佢嘅「莎蓮娜威廉絲基金會」籌款.作為搞手嘅細威梗係一齊跑啦,但有人發現佢淨係跑咗兩公里,之後就走咗去搭的士到終點,咁做好似冇乜體育精神喎!
前熱火球員阿倫(右二)都有參加,跑完仲喺終點同細威(右一)自拍.
細威今次喺邁阿密舉辦嘅慈善長跑,分咗五公里,10公里同兒童組三個組別,吸引到3,000人參加,就連佢家姐「大威」威廉絲同前熱火球員阿倫(Ray Allen)都係其中一分子.大家見細威着到成身「一剔」跑步裝咁出現,實以為佢好勁啦;點知參加咗五公里組別嘅細威,唔知係咪體能太差,跑頭兩公里嗰陣仲笑容滿面,點知跑跑吓就變到面青青咁,最後竟然走咗去搭的士到終點,真係當正自己係搞手就可以唔守規矩.雖然大威近年喺網球場上嘅表現冇細威咁好,但35歲嘅大威今次就跑晒全程,叻過細妹一次.
細威事後可能知衰,就即刻上載咗自拍片段去fb補鑊話:「我今年冇跑足全程,但我下年一定會跑得完㗎喇.」雖然冇人知細威點解會跑跑吓走咗去搭的士,但有網民幫細威解畫,話佢可能因傷先至咁做.呢個解釋都合理嘅,因為細威嘅膝頭同手踭喺今年都傷過,而分別喺10月同11月舉行嘅中國網球公開賽同WTA年終賽,佢都退出冇打.
大威(圖)近年打波冇細威咁勁,但跑步就贏番細妹幾條街.


text:
(姐匙Talk)笑呵呵賺到盡犧牲經理人
藝人同傳媒嘅關係一直都好矛盾,一方面應該係唇齒相依,但好多時大家都變成敵對.至於,藝人同身邊嘅工作夥伴,當然應該一條心,尤其係經理人同藝人之間,一定要坦承合作,互相尊重同配合,直接啲講就係有錢齊齊搵,有禍就一齊拆彈搞掂佢!
不過,唔係個個藝人都咁諗,有錢梗係想賺盡,但經理人嗰份呢,啲錢係我搵番嚟㗎喎!唔好分咁多得唔得呀?話說有個喺娛樂圈都打滾咗好多年嘅「笑呵呵」,歌影視三個範疇都有份參與,而且全部有名有姓,絕對唔係二打六角色,咁多年雖然佢唔稱得上係一線,但行出街大多數人都認得佢,人前嘅形象都算正面,但係人後呢,佢嘅人格就好似有啲啲問題喇!
我姐匙就聽過幫過笑呵呵嘅「牛仔」,早幾年同笑呵呵做嘢嗰陣受咗好大委屈,最後索性唔撈.話說牛仔同笑呵呵合作咗一段時間,一向以8:2分賬,即係藝人佔收入八成,牛仔就佔兩成,大家都合作得好愉快,而笑呵呵之後因為出過啲都算幾正面嘅新聞,工作量同收入都增加咗,笑呵呵就忽然「肉痛」被抽佣兩成,竟然提出將兩成佣金改為2%,即係話笑呵呵以前收開十萬,要畀牛仔抽兩萬,𠵱家就想改成二千,原因係佢覺得好多客戶都係自動登門搵佢.講到呢度,我姐匙都唔知講乜好,惟有提醒一下笑呵呵,「發財立品」呢四個字好重要㗎!
撰文:Jessie
本欄逢周五刊登
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
張曼玉(Maggie)喺香港接受傳媒訪問時,唔多肯講感情事,但最近佢接受法國雜誌訪問,就直認自己喺精神上喜歡過女性,不過從未同女人發生過性關係.
「男朋友改變我」
Maggie又強調𠵱家自己係一個徹底嘅異性戀者,同時佢又話:「我係一個幾敏感同容易受傷害嘅女人,所以我好鍾意喊,但今日我已經唔會咁,我諗係男朋友改變咗我,我男朋友係一個好人.」
對於佢喺葡萄牙睇歐洲國家盃時,俾香港雜誌影到同男友喺酒店泳池邊嬉水時當眾除bra嘅相,Maggie冇深入講呢件事,只輕描淡寫咁話:「我同香港媒體之間已經存在太多問題.」馮仁昭聽Maggie啲朋友講,Maggie幾鍾意喺香港生活,但每次返嚟俾狗仔隊死纏,令佢都幾煩厭!
林志玲跳舞賺錢夠輕鬆
林志玲噚日一身白色低胸吊帶裙,喺台灣出席由佢做代言人嘅鑽石產品活動,重展現難得一見嘅舞姿,短短三十分鐘,除咗輕鬆賺代言人嘅酬勞外,重獲贈價值約三十七萬新台幣(約八萬五千港元)嘅鑽鏈.難怪林志玲喺活動上咁風騷兼四萬咁口啦!
華納高層未聞收購計劃
噚日本報報道咗EMI要收購華納,陳奕迅有機會臨門一腳唔簽華納後,華納高層陳志光噚日打電話畀馮仁昭,佢話:「我問過公司呢件事,佢哋話直至呢刻都未聽過收購或合併嘅事.如果有咁大件事,大中華區都應該會收到消息,冇理由一啲風聲都冇,而且我哋大中華區進行緊收購計劃,好快有公布,至於傾陳奕迅嘅合約事就進行順利.」
關心妍淡市創佳績
關心妍(Jade)噚日接受商台節目訪問,提到啱啱推出嘅精選大碟,阿Jade話知道第一批定單已經過萬張後,自己都鬆一口氣.講開自從上隻碟,公司冇再租紅隧口嘅宣傳位置,阿Jade話:「𠵱家市道差,希望新碟銷量好,下次出碟先再租囉.」馮仁昭都覺得𠵱家嘅唱片市道好唔掂,難怪啲歌手有過萬張定單已經開心到飛起.
林心如熱辣辣銷羽絨
台灣藝人林心如噚日着住黑色低胸裝,喺北京出席人民大會堂舉行嘅愛博爾羽絨服嘅記者會.
近排升cup成功嘅林心如獲邀請成為呢個品牌嘅代言人,噚日雖然天氣炎熱,但仍然舉行簽約儀式.
今年林心如又做纖體代言人又做羽絨服代言人,認真豬籠入水!


text:
最近我求大俠睇波,好似淨係睇曼聯嘅時候比較過癮啲,其他強隊都冇乜霸氣,相信唔少鍾意捧強隊嘅波友都會有同感!
計埋幾日前大勝韋斯咸在內,曼聯最近已經響各項賽事取得七連勝,甚至乎佢哋嘅亞洲盤路亦同樣連贏七場,呢首「長勝歌」真係唱不完咁款.可能同佢哋響臨近聖誕新年都冇假放,所以𠵱架衝行咗嘅火車好似停唔到咁,場場都搏盡有關.相比起拜仁慕尼黑同埋皇家馬德里等間中派啲𡃁仔上陣行行企企,好似等歇冬;難為捧佢哋場嘅波友,愈睇愈眼冤.
投資專家話「聖誕鐘,買滙豐」穩賺,波友們𠵱個時候可能想「歐洲波,買紅魔」都一樣得啫!
霧鎖意甲聯愈睇愈把火
前日意甲聯有祖雲達斯對拉素大戰,我求大俠本來有好大期望,點知唔睇猶可,一睇把幾火,嗰場波煙霧瀰漫,根本睇唔到兩隊踢成點.我初時以為係球迷放煙花,一陣就會散去,點知原來係大霧,重話有關方面原先諗過將場波改期.唉!如果意大利嗰邊家陣嘅天氣係咁,我寧願佢哋早啲歇冬好過,免得球迷嘥心機捱眼瞓.
巴治奧夠晒江湖地位
「神奇小馬尾」巴治奧雖然三十有五,不過喺前日布雷西亞贏佩魯賈三比一嘅聯賽中就射入一球,攞到佢喺意大利聯賽第二百球,同埋職業生涯嘅第三百球;連星期三場皇馬對世界明星隊嘅表演賽,都拿拿臨搵巴治奧頂替受傷嘅韋利,你話佢嘅江湖地位幾高呢!
小野為外流隊友爭番口氣
日本國腳小野伸二,日前喺荷蘭甲組聯賽飛燕諾狂數艾克馬亞六比一嗰場,個人就入咗兩球,總算為一眾效力歐洲聯賽嘅日本國腳爭番口氣,因為除咗中村俊輔之外,其他留洋超過一季嘅隊友都開始現疲態.其實,亞洲球員打歐洲聯賽長途戰,體能始終係最蝕底,我求大俠惟有講句:頂硬上啦!
魔術教頭「借刀殺人」
魔術老將賀維士格蘭最近突然被踢走,原來背後有段古.話說麥基迪指格蘭向ESPN篤佢背脊,話佢淨係識進攻,完全唔打防守.格蘭大喊冤枉,直指教練李維士先至係幕後黑手.李維士反咬格蘭造謠生事,一怒之下將佢逐出魔術.其實麥基迪同李維士有心病,今次格蘭只不過係替死鬼,唔怪得魔術呢排愈打愈沉,睇嚟啲消息係堅料喎!


text:
廠家L在東莞設廠多年,生意做得幾好,左丁山問佢:「你既然曾經簽字挺董,又支持基本法二十三條立法,究竟是否真心支持香港?」廠家L話:「初到東莞,人人以香港為偶像,我自認香港人,樣樣高人一等.呢兩三年,我就認係東莞人,東莞發展一日千里,東莞佬講起香港,至多係客氣講一句:香港係學習對象,其實已經有啲睇香港唔起,佢哋亦唔明點解呢幾年香港會衰成咁.」
廠家L喺八七年因股市停市四日,幾乎破產,剩番一注資本,東山再起.𠵱家珠三角出口訂單接唔切,年年增長,佢啲貨運去美國,多數經鹽田出口,貨櫃費用比香港平一半,因此唔明白將來香港點樣可以成為物流中心.佢賺賺埋埋,理應積蓄龐大,會唔會喺香港買番幾間豪宅自住,收租呢?廠家L話:「你儍嘅咩,我喺香港只有六十五個員工,貨物直接在內地出口,香港公司做到年年冇錢賺,內地廠賺錢,我就袋埋唔使交香港稅,如果喺香港買山頂豪宅,稅局一定搵我解釋資金來源,你話幾咁麻煩?住開一間兩千呎舊樓,好舒服啫,買新樓做乜?此外,我睇唔到香港嘅將來,亦睇唔到特首有乜好計,買樓收租喎?好容易揩嘢啫.」廠家L喺九七時賣咗幾層樓,逃過一劫,加埋八七年嘅教訓,所以現在對買樓買股票都非常小心,賺埋啲錢就放喺外國銀行,唔怪得香港外貿數字強勁,但我哋似乎冇乜好處!


text:
古天樂呢兩年喺內地幾紅,所以有唔少人搵佢拍廣告,今年佢就答應幫苗僑偉嘅眼鏡公司設計LK系列太陽眼鏡,重做埋代言人.早幾日佢又為最新設計嘅太陽眼鏡拍咗一輯硬照,古仔話:「今次我設計嘅『ZeroX』系列眼鏡,係用紋身圖案做基礎,我覺得呢款設計有啲壞孩子味道,感覺幾特別.」
拍新片學到嘢
古仔最近忙緊拍賀歲片《百年好合》,佢話同杜琪峰合作拍戲的確得益唔少,因為阿杜好識教演員做戲,所以拍完呢部戲之後,佢都希望遲啲可以有機會同阿杜再合作拍一部以男性為主導嘅剛陽戲.
F4堆滿紅館任買
台灣組合F4後日喺紅館舉行演唱會,據知𠵱家頭五行嘅飛已經炒到成四千蚊一張.到時喺場外重會有F4嘅寫真集同十二吋人形公仔賣,必定會令fans搶購.為咗今次香港演唱會,F4已經苦練廣東歌,重決定由周渝民唱劉德華嘅《倒轉地球》;言承旭唱《春光乍洩》.
另外,吳建豪噚晚就去咗紅館睇周杰倫尾場個唱,實行偷師.
章小蕙靠化妝品養老
章小蕙噚日喺佢間時裝店好雀躍咁話,佢已經攞咗紐約化妝品牌LindaCantello下年嘅亞洲區代理權,佢話:「呢次可以話係我事業上嘅轉捩點,我養老都靠晒佢㗎啦,遲啲我間時裝店會裝修,嚟緊我會將一半資金擺喺化妝品生意上,時裝只會保留幾個最鍾意嘅牌子.」
Edison窮到燶俾人綁
由陳曉東,李彩樺同周麗淇等主演嘅網上連線劇《百分百感覺之冬日戀曲》,會喺今個星期五推出.陳冠希(Edison)同蘇永康會喺首集客串,Edison喺套劇度扮一個持雙程證嚟香港嘅窮小子,佢入東東同方力申間屋度偷嘢,不過俾人誤會佢係蘇永康嘅表弟.日前Edison拍一場俾人揭穿身份嘅戲份,佢除咗俾人五花大綁之外,重俾人用雞毛掃教訓,認真陰功!
克勤阿倫街市宣傳個唱
李克勤同譚詠麟(阿倫)下年二月一號至六號會喺紅館舉行六場演唱會,噚日開始用信用卡訂票,但係一開賣就打唔通電話.阿倫講笑話:「𠵱家買演唱會飛重難過買股票.」阿倫同克勤早排拎住甘笋拍個唱嘅宣傳海報,佢哋重去咗中環街巿取景,大受市民歡迎.


text:
全維港景嘅頂層單位罕有,租金定必好貴,但𠵱家十零蚊一呎就租到.中原地產新九龍奧運站分區經理蔡日基話,大角嘴維港灣七座頂層複式,二千四百二十六呎,啱啱以全包方式租出,月租三萬二千蚊,呎租只係十三個二.
屋苑高層千二呎單位,全包月租每呎一般要成二十蚊,計落平咗三成半.
蔡日基講,呢個單位五房兩套房設計,業主係一家外國公司,原本用千一萬買嚟畀高級員工住,最近改為出租,叫價四萬幾,最後減到三萬二租出.聽講原因係單位面積大,租客難求,若租金太高,租客就會轉租其他屋苑.又因呢個租客係優質租客,所以業主肯收少啲.
個租客係知名醫生,剛賣出手上單位,轉租樓住,睇過其他地區租盤後,最終揀咗維港灣,傾咗幾日就搞掂.呢個客原來係中記熟客介紹嘅.
將中四十萬獎金激勵士氣
將軍澳中心又搞代理鬥快成交新遊戲.聽講,今次發展商準備四十萬蚊獎金送畀代理.點至攞到呢,就喺噚日起到下個月十號,最快促成指定宗數嘅代理,就會獨得嘞.
大行嘅中原地產,指定宗數喺六十間,中型行嘅利嘉閣同港置,就喺二十間.用一個月嘅時間計,即喺中原每日要做兩間,港置同利記就每日平均做一間就得嘞.
YOHO吝嗇宣傳似唧牙膏
YOHOTown係新地未來十年喺元朗賣樓成敗嘅關鍵,呢點不難理解,但係佢哋今次進行嘅宣傳攻勢,卻好似唧牙膏咁,每日唧啲,初頭就覺得有意思啫,但做得太濫,或會有反效果,因為大眾睇到麻木.
好嘞,言歸正傳,噚日佢哋就話會用成三十億去起YOHOTown百幾萬呎商場,務求做一個國際大型購物中心,裏面有動有靜,分別叫YoYoZone同HoHoZone.另外,商場下面又有個幾十條線路嘅交通總滙.
第一期最快要05或06年先可啓用,揭幕當日定為YohoDay,每年呢日都會搞好多文化藝術同娛樂表演,慶祝商場嘅誕生.
講完商場,今日新地又話會喺YOHOTown放置一部全球最大嘅三星牌負離子電視.
灣仔業主早咗落車
非典型肺炎襲港初期,市場一片恐慌,有啲手緊嘅業主,被迫要平賣單位.但疫症漸退,近日便出現連環轉手獲利情況.
有個灣仔區業主,用五十萬賣咗單位,點知買家即時將單位沽出,執咗十幾萬;而接手嘅買家,又再喺短時間內賣出物業,都賺到幾萬蚊.聽講話個價重高個原業主最初嘅開價,真係歎一句無奈.


text:
柯大班一九六九年入大學,即與鄭海泉大班相同,不過鄭大班讀中大,係四年制,故此遲一年畢業.東亞銀行副行政總裁彭玉榮又係一九六九年入中大嘅,嗰年嘅中學生出咗三位大賓架,幾好時年噃,柯大班在港大畢業之時(一九七二),佢嘅前任愛將,現在已升至滙豐總經理梁高美懿就入港大做新生,你話柯大班退休之日,梁總經理會唔會調過恒生接班呢?大家不妨開盤,賭番一餐福記晚飯.
柯大班畢業於英皇,梁太出自聖心(據左丁山記憶,希望冇記錯),皆一流名校也.呢日食午飯,賓架P與船務C讚嘆不已,話與柯大班,梁總經理兩位叻仔叻女相比,自己嘅「血統」都唔多醒咯.講起嚟,賓架P話佢自官立小學畢業,升上一間有中中部,英中部嘅教會學校,因官立小學係中文小學,讀中一追唔上啲英文,功課甚差,俾學校送出大門口,唯有去讀一間私立英文中學,一路掙扎,與柯先生,梁太之讀書順風順水,完全不可同日而語.不過,殊途同歸啫,賓架P自私立英中一直讀上嚟,入埋中大,今日係中環一條好漢,英文重叻過晒我哋班老友,唔到左丁山唔服.
船務C小學讀同一間教會嘅附屬小學,英文成績好就可以直升英中,否則就升上中中.船務C話:「學校只想有錢仔升上英中,我屋企冇錢,小六學期試,英文作文竟然得到四十九點五分,唔及格,被逼升讀中中.我嘅有錢同學嘅英文作文有五十一分,升上英中,到今日仍然好嬲學校搵笨.不過咁,我由中中考入中大,就憑中大畢業證書搵到份好工.反而我哋教會間英中,嗰年冇一個人考到入港大,同學嘅社會成就比較普通.」聽完佢兩個講,李國章局長應該搵佢哋做人辦,去學校宣揚.


text:
極度驚慌
馮仁昭四圍超:大鼻仔自己谷歌拍錯門
大鼻歌手自從攞咗個歌王獎之後,音樂事業竟然直線下滑,佢重不惜攞個女朋友出嚟自我宣傳,佢早前換咗經理人之後,就喺出面唱舊經理人做嘢唔掂,新經理人就幫佢接到好多嘢做咁話,其實暗地裏佢都不知幾驚.
嚇親DJ
大鼻歌手最近做緊唱片宣傳,冇咗舊經理人做靠山之後,佢連唱片公司都信唔過,竟然親自去Pulp歌,四圍打電話畀電台DJ,硬銷新歌之餘,又約食飯搞關係,咁都不特止,佢連啲電台節目小監製都唔放過,幾乎人人都收到佢電話,好多監製仔都話受寵若驚,嚇一跳之餘,真係覺得佢有極度不安全感.試問除咗本身好老友之外,邊有歌手會自己約DJ同節目監製食飯打歌呀?
大鼻歌手行到呢一步,對佢嚟講都算折墮,點知最慘嘅係佢平日碼得最行嗰兩個電台高層,最近俾人燉咗冬菇,調咗去做sales,唔好話播唔播歌佢哋理唔到嘞,分分鐘掉返轉頭,要叫大鼻歌手落佢哋廣告㖭呀,不少電台中人都掩住半邊嘴笑大鼻歌手跟錯大佬呀.
Rosanne過大海狂嘔N次
2R嘅Rosanne同Race日前到澳門為無綫拍旅遊特輯.由於拍攝要喺五日內完成,而咁啱呢段時間係2R全新EP嘅宣傳期,所以2R每日拍完嘢,就要即刻搭船返香港做嘢,令到一向怕坐船嘅Rosanne大叫頭痛,佢同助手由上船至落船重嘔足七次㖭.咁來來回回,計埋計埋,咪要嘔足七十次,難得佢重可以咁精神喎!
孫燕姿暫休有名無實
孫燕姿前日喺上海以代言人身份出席「仙境傳說」電子遊戲宣傳,佢喺八月時宣布會休息一年,會去美國紐約嘅餐館打工,但係講就咁講啫,孫燕姿不單止工作冇減少,佢重不停出席宣傳活動,擺明用暫休嚟宣傳.華納唱片高層陳澤杉話:「孫燕姿休息是指不出唱片,但宣傳和代言工作會繼續,只是記者誤解而已.」
徐若瑄嫌周杰倫難搞
係人都知徐若瑄成日寫歌詞畀周杰倫,好似《開不了口》同《龍捲風》都係出自徐若瑄手筆.點知原來喺徐若瑄心目中,周杰倫係最難搞嘅歌手,因為喺徐若瑄嘅紀錄之中,寫得最辛苦嘅係庾澄慶首《天堂》,因為對方退稿退咗四次先收貨,但後來呢個紀錄俾周杰倫打破咗,佢嗰首《愛情懸崖》前後退咗五次稿先搞掂,真係好朋友都冇面畀.
蔡卓妍腳趾好肉啱啜
蔡卓妍(阿Sa)早前喺新片《古宅心慌慌》中,有一場戲講述佢產生幻覺,畀Boy'Z嘅Kenny同Steven「啜」腳趾,事後Kenny同Steven異口同聲讚阿Sa隻腳好好肉,而阿Sa就話拍呢場戲嘅時候好似拍緊三級片咁.馮仁昭覺得阿Sa嘅「微波」身材,點拍都唔會令人有遐想啦!
阿叻踢波冇品收紅牌
陳百祥(阿叻),譚詠麟噚日喺旺角以明星足球隊身份同亞視電視隊踢咗場友誼賽,雖然明星足球隊以三比一贏咗,不過比賽唔夠十五分鐘,阿叻就已經俾球證用紅牌趕出場,因為佢同樓南光爭波嘅時候有少少碰撞,點知阿叻唔忿氣再走去兜多對方一腳.其實輸贏唔係問題,不過踢得波就點都要有啲波品.
汪明荃上京有嘢講
汪明荃噚日為港台節目做主持,請咗李司棋做嘉賓,稍後有一大班藝人到北京同領導人會面嘅訪京團,問阿姐會唔會去?佢話:「我都喺北京,因為無綫都有show喺北京做,佢哋有邀請我,我睇吓就唔就到時間啦,我都想去嘅.」阿姐話想發表吓佢嘅意見,因為直接見到領導人係一件幾難得嘅事.唔知阿姐會唔會講番同特首夫人爭廁所單嘢呢?


text:
中環在線:堅叔接班人身份曝光 - 李華華
經過三日三夜嘅努力,華華終於八到邊個係新世界(017)元老梁志堅(堅叔)嘅接班人嘞!根據路邊社消息,呢個人叫做陳觀展,洋名好似叫Gary,年過半百,為人低調到爆,佢已經喺兩個月前到咗新世界向鄭裕彤(彤叔)報到,當然,仲要同堅叔做吓交接嘅工作咁啦.而未入彤叔馬房之前,佢係越秀企業副總經理;仲有,原來佢係嚟自廣州嘅!
陳生係廣州中山大學同華南理工大學畢業生,喺越秀嗰陣,負責過唔少大型項目,好似集合甲級寫字樓,五星級酒店同購物商場嘅廣州國際金融中心,佢就有份參與.至於佢點認識彤叔?據聞係因為工作關係,先識咗彤叔長孫鄭志剛,跟住再識埋彤叔囉!
同71歲嘅堅叔比,陳生仍然非常嫩口,唔少嘢仲要跟前輩慢慢學.唔知係咪咁,據聞暫時佢都唔會takeover堅叔所有嘅工作,至於話彤叔一家畀幾多銀禮聘陳生過檔,呢part暫時未八到,但係以彤叔鋤Dee都萬萬聲一隻,相信出手應該唔會低囉!
‧52歲
‧廣州中山大學理學學士
‧廣州華南理工大學環境化學工程工學碩士
‧曾執教於廣州華南理工大學,擁有大學講師及高級工程師資格
‧曾在廣州市政府辦公廳擔任處長等職務
‧2004年加入越秀企業
‧傳過檔新世界發展


text:
辦年貨:
賀年產品百貨公司最齊
年近歲晚,又係選購年貨嘅時候,唔少朋友都鍾意去大型百貨公司掃年貨,事關佢哋嘅貨品又齊又多款,行一轉就可以買齊所有嘢.今日我哋搵咗經常行百貨公司嘅陳太,帶大家去西田同吉之島辦年貨,一齊睇吓佢介紹大家買乜嘢!
記者:何麗儀 攝影:周旭文,林志恆
ImageLady:Pecky
陳太小檔案
家庭主婦,仔女已十多歲,周日最鍾意同老公蒲百貨公司,所以對百貨公司貨品最在行,喺邊間百貨公司有乜嘢正貨,問佢就最清楚.
蒸籠全盒富田園味
驟眼看上去十足十一個蒸籠,不過睇真啲,原來是一個全盒.這全盒是由人手用木和竹製成,兩層設計而且重有一個木手挽,小記就覺得佢好有田園風味,最襯簡簡單單嘅家居布置.
尺寸:直徑15.5cm
售價$120
得意卡通作賣點
如果親朋戚友多小朋友的話,我提議大家不妨買呢個的骰又得意嘅米奇全盒,呢個3層高嘅全盒外形特別,棗紅色嘅正方形盒面有米奇在燒爆竹,盒身又有米奇圖案作點綴,全盒每格都可放唔同嘅糖果,大人細路都話得意!
尺寸:長13cm,闊13cm,高13cm
售價:$88
招財馬擺設
經濟不景,發大財肯定係所有人嘅最大心願,所以唔少人都會趁馬年喺屋企放隻招財馬旺吓自己.呢隻馬仔頭大大眼仔碌碌,左手扶着寫有「千萬両」嘅木牌,右手呈招手狀,喻意為大家招來黃金千萬,與招財貓有異曲同工之妙.
尺寸:高12cm,闊7cm
售價:$48
彩馬水果叉
過年有親戚到訪,少不免會一齊食吓水果,呢個彩馬擺設連水果叉就大派用場.呢隻富東南亞色彩嘅彩馬唔單止係馬年擺設,入面重有6隻水果叉,每隻叉都有馬頭公仔作裝飾,我覺得佢又靚又實用,價錢更加係超值,好抵買!
尺寸:長10.5cm,闊5.5cm,高9cm
售價:$50
手做水仙
每年農曆新年,我都會買啲賀年鮮花返屋企,以增添新年氣氛.當我第一眼近距離見到呢盆水仙花時,還以為百貨公司有水仙花賣,我就決定買佢心入面就諗:「咁靚嘅?做乜忽然有鮮花賣嘅?」點知一星期後再同老公行西田又再見到盆水仙重係好靚咁放喺度,我就冒昧向售貨員查詢,方知呢盆水仙原來係由人手製成,每片花瓣都由人手搓成貼合,難怪真像度咁高,放喺屋企真係易打理又有氣氛!
尺寸:高32cm,闊217cm
售價:$1,180
的骰賀年桔仔
行花市時買盆桔係好多人嘅指定動作,不過當諗起要自己抬盆桔返屋企就怕怕!所以今年決定改買人做賀年桔仔擺設.搵到呢盆體積細細嘅桔仔擺設,易拎又易打理,就算叫老公攞盆返公司擺都得.每盆擺設約有10個桔,特細嘅花盆顯得桔仔更大更圓更得意,見到都開心!
尺寸:高13cm,長,闊9cm
售價:$98
買小童賀年衫要去吉之島
過新年咁開心,唔少父母都會大破慳囊替小朋友買番套賀年衫,要買小童賀年衫的話,我發覺吉之島最多款揀,唔信?一齊去睇吓!
夾綿賀年套裝
我始終覺得細路女着粉色調嘅衫特別可愛,所以一定要將呢套夾綿衫褲套裝推介畀大家.呢套淺紫色套裝觸感柔軟,反光布料上又有紫色梅花圖案,看上去非常和諧.全套衫褲內層都加咗夾綿布,所以小朋友肯定會暖笠笠.
尺碼:80cm-100cm
售價:一套$125
夾綿唐裝衫
如果仔仔有成七,八歲,要佢着套七彩唐裝去拜年都幾費勁,不如揀套平實嘅款式.呢套唐裝衫有金色及藍色,除咗有長袍外,重有一件小背心,兩者都有夾綿,所以保暖效果理想.
尺碼:110cm-140cm
售價:一套$181
鮮豔男童拜年服
好多爸爸媽媽都鍾意幫自己嘅小朋友扮鬼扮馬,而呢套男童拜年衫肯定係最佳選擇.呢套衫有長袍,背心,長褲同埋帽,淺黃色嘅花布綑了金黃色邊;紅色嘅小背心夠晒搶鏡,上面印有一個個的壽字,就更加係我最欣賞嘅地方.
尺碼:80cm-100cm
售價:一套$139
店舖資料:
西田百貨(26941111)
沙田新城市廣場三期
吉之島(28846888)
鰂魚涌康山道2號康怡廣場南座


text:
呢幾日英皇啲藝人,好似容祖兒同陳冠希咁,都趁新年前紛紛離港,表面睇就話要出外進修,馮仁昭就知道查實係別有內情.
楊受成向來信到十足嘅城中高人陳伯,繼提點楊受成要專發掘旺佢嘅屬猴新人力捧之後,喺嚟緊嘅馬年又有新指示,就係要楊生旗下班馬騮仔女,喺今個農曆新年一定要離港暫避,否則班馬騮就唔利佢.
出埠出碟
向來迷信嘅楊生,聽過陳伯之言就叫班馬騮仔女速速離港.所以祖兒要去英國,美國同日本等地進修,連陳冠希出道得年幾,都話要佢讀書.
至於英皇旗下其餘兩隻馬騮仔女何嘉莉同謝霆鋒,前者一月尾就走咗去台灣話出唱片,要等過完年先返得嚟.霆鋒咁啱得咁蹺,都會唔喺香港,去咗法國拍電影《戀愛行星》,就算新年返嚟,都可能會出門旅行,避咗個農曆新年.
白姐姐「嫁雞隨雞」捱窮
謝偉俊(Paul)律師行前晚喺尖沙嘴福滿樓搞團年飯,筵開十四席.
白姐姐前晚着咗套綠色套裝,佢話件衫係律師行九七年開張時着過,阿Paul當時送畀佢,值萬七蚊喎.白姐姐重呻話佢當年做新城DJ,阿Paul重係大律師,兩個加埋年薪成五百萬,但𠵱家阿Paul將啲錢貼晒畀律師行,搞到佢都cheap晒,只可以行女人街食魚蛋粉.阿Paul就話:「呢啲叫嫁雞隨雞.」
何韻詩Fans激增
何韻詩近日愈嚟愈受外間注目,噚日佢喺港台出現時話:「呢排我揸住架車去旺角同銅鑼灣,啲人見到我都猛咁同我揮手sayhi,佢哋重叫我努力啲!」
何韻詩重話可能自己架車容易俾人認到,而且啲人都係出於好意,所以都冇乜所謂.
羅霖忍痛剪青絲
羅霖,陳煒,樓茜妮,黎思嘉,黃浩然同埋陳展鵬,噚日分別出席亞視《有求必應》同《豐衣足食》宣傳活動,羅霖比原定時間遲咗到場,但佢好唔好意思咁話:「我今日為咗剪頭髮,所以遲到,我老公都有陪我一齊去.我八年冇剪過咁短,以前自己好堅持唔剪短髮,有次導演要求我剪,但我都唔肯,最後連角色都冇咗,不過𠵱家年紀大就冇所謂啦!好彩個個都話好睇.」
林建明密密搵外快
林建明噚日去咗珠海幫佢老友開嘅「豐豫小肥羊火鍋城」做剪綵嘉賓.大姐明話自從佢主持亞視遊戲節目《各出其謀》後,多咗好多廣告同剪綵搵佢做,包括超市開幕同樓盤廣告.提到近日《各出其謀》收視有下跌趨勢,大姐明話:「唔知喎,呢啲起跌常見嘅,我有信心會升番,因為過年有個三代同堂嘅新春版,可以吸引番啲觀眾.」


text:
顏色本來冇政治含意,衰在達官貴人話着紅色衫撐聖火,港府又拒絕「橙色運動」發起人,丹麥藝術家高志活(JensGalschiot)入境,令紅色成為愛國標準顏色,橙色忽然成為政治「禁色」.民建聯噚日𤓓着橙色衫,據講都係多得副主席蔣麗芸,佢負責去奧運贊助商adidas舖頭買衫,以為買正版正貨好穩陣,點知今次愛國遲咗一步,真正紅色嗰款俾人掃清,惟有退而求其次,買件疑似紅色衫頂檔.
成班人噚日着上呢件疑似紅衣出場,即刻俾人發現着錯衫,白鴿黨張文光話原來民建聯勾結外國勢力,撐「橙色」撐到上晒身,其他民主派議員都恥笑民建聯擦錯鞋.民建聯主席譚耀宗死撐,堅稱件衫喺adidas買,名為「腥紅色」,冇可能錯,陳鑑林好寸嘴咁話,張文光慣於顛倒黑白,指紅為橙唔出奇.
同陳鑑林冇乜偈傾嘅工聯會嫻姐唔抵得有人紅橙不分,直指民建聯件衫係橙色,事關嫻姐噚日着咗件真正紅衫,兩件衫比較吓就一目了然;大班就大鬧民建聯唔止黑白不分,連紅,橙都認唔出,懷疑成班人對眼有問題,建議佢哋驗吓有冇色盲.八方認為驗都冇用,左仔盲目愛國,患上政治色盲冇得醫.
民建聯劉江華仲有少少常「色」,承認件衫隻色有少少偏橙,又話橙,紅可以包容,着邊一隻色衫冇乜所謂.真係冇所謂?劉江華會唔會要求政府「包容」高志活,畀佢入境先?或者劉江華聽日着件橙色衫去迎聖火,睇吓有乜後果!
自由黨田少冇乜興趣玩呢啲顏色政治遊戲,佢話自己買架法拉利時,獲贈兩件「法拉利紅」T恤,聽日可能着呢件矜貴紅Tee湊熱鬧.如果真係越「紅」越愛國,陳太噚日着嗰件鮮紅色外套就最愛國嘞.


text:
(狗都唔鍾意莊思敏?)同楊明睇
7418
同居 莊思明:家姐不知幾想住晒間屋
莊思敏莊思明楊明
莊思明(Lisa),陳展鵬同曾志偉,今日傍晚喺銅鑼灣時代廣場為一間首飾品牌出席開幕剪綵活動,志偉剪綵儀式後,就匆匆離開.
Lisa今日被《蘋果》讀者爆料,指同男朋友楊明現身相思灣睇樓,佢話 :「其實係大家想搵一個地方試下一齊住,兩個人都已經對呢樣野有共識.」佢話揀清水灣係想遷就男友住比較近公司.問到搬出去住屋企人或者家姐會唔會反對?佢話:「家姐都唔知幾想我搬出去住,佢可以一個人住晒間屋,而且我隻狗都唔鍾意佢,我搬出去就會帶埋隻狗走.」Lisa話雖然同男友依家未算同居,但有時都會喺對方屋企過夜.對日後嘅同居生活,佢就表示唔擔心:「我哋兩個都係遇到問題會攤出嚟講,唔會擺喺心.」咁會唔會擔心可能日後家務上嘅分配會起爭執?佢話:「我都唔奢望佢會做,因為佢拍戲返到嚟都唔得閒.」Lisa又話其實o依家都仲未搵定地方,只係一路有啱嘅就去睇,暫冇一個時間表話要幾時搬出去.
另外,陳展鵬就問到會唔會趁今日喺現場,揀啲手飾送畀女友單文柔,佢話:「可能帶佢嚟睇好啲,我揀未必啱佢心水.」咁會唔會考慮著情侶裝或者買情侶首飾?佢話:「我覺得都可以嘅都幾Sweet,有時去旅行嘅話都可以,如果套衫啲Pattern一模一樣嘅就好似小朋友咁,反而有啲情侶裝款係顏色同Pattern係有啲相似嘅其實係幾好.」
莊思明話有時都會去男友楊明家過夜,之前佢哋就一齊去旅行充電.(微博圖片)


text:
(邊對報喜先?)黃翠如蕭正楠遊歐洲傳婚訊 馬國明想生仔有排等
黃心穎黃翠如何雁詩陳芷尤張寶兒拍拖藝人
莊思明同楊明手拖手睇樓,關係進展真係飛快,仲公開講到明,話想喺一,兩年內結婚.但係大台真係愛情搖籃嚟,要鬥熱戀程度,其實有好多對手.
黃翠如 蕭正楠
講輩份,呢對情侶喺14年開始認拍拖,之後呢對情侶檔就拍住上,出吓活動又一齊拍過劇.喺啱啱過咗嘅暑假就一齊去咗歐洲自駕遊,早前甚至傳話兩人準備好結婚,打算喺將軍澳置業o添.
黃心穎 馬國明
馬明一向係筍盤代表,勤力工作又冇乜感情緋聞,呢位好男仔最終就情定咗喺12年港姐亞軍黃心穎.兩人今年多次被影到行街拍拖睇戲,心穎仲花咗855萬入市做業主,出活動又話35歲前生BB,即係話,馬明如果想要個馬仔,就要等多7年喇.
何雁詩 鄭俊弘
今年4月被指拍拖,鄭俊弘被未婚妻鬧爆,結果兩人由唔認拍拖到公開喺機場認愛,只係一日內嘅事.鄭俊弘形象插水,遭公司雪藏,何雁詩就幫手解畫,兩人有把握時間進修.
陳芷尤 張振朗
等咗好多好多年,張振朗唔使再做「翻版黃宗澤」或者「翻版Cool魔」,終於正式上位.所以佢同新咪神34D陳芷尤嘅戀情就好低調,幾乎搵唔到冇任何合照.不過今年5月兩人同遊荷蘭,就俾人斷正,終於要認拍拖.
張寶兒 袁偉豪
新鮮熱辣嘅一對戀人.袁偉豪做咗「港姐殺手」,上年11月同岑杏賢分手,再到今年同張寶兒喺旅遊節目上撻着,兩人只係啱啱開始咗幾個月,仲喺蜜月期,佢就讚女友心地好.
但生BB呢?心穎俾個時間,係35歲之前.(資料圖片)
馬國明同心穎BB就多次被人撞到拍拖睇戲.(資料圖片)
陳芷尤同張振朗同遊荷蘭斷正,即刻認拍拖.(資料圖片)
男友上緊位,女位都識做,冇乜放兩人合照.(資料圖片)
張寶兒同袁偉豪拍旅遊節目撻着,拍拖未夠半年.(ig圖片)


text:
(《蘋果》訪問)朴敘俊讚姜河那有正能量 自覺眼睛吸引過肌肉
朴敘俊青年警察
由韓國男星朴敘俊,姜河那主演嘅韓片《青年警察》,噚日喺香港開畫,電影早於上月9號已喺韓國上映,反映仲好好,截至前日累計觀影人次已逾500萬人次,成績飲得杯落.
日前姜河那已親自來港為電影宣傳,雖然朴敘俊因工作關係就未能配合來港宣傳,但本身朴敘俊就會於本月30號來港舉行首個粉絲見面會.
而來港前,朴敘俊喺韓國就接受本報訪問.對於喺片中有唔少動作場面,朴敘俊直認當中有95%都冇用替身,自己親身上陣演出,佢話:「我覺得用太多替身會失去真實感,而親身拍攝嘅效果會更好,所以喺呢方面我都會想做得更好,慶幸大家都冇受嚴重嘅傷,順利完成拍攝.」
朴敘俊出名有副好body,之前佢喺韓劇《三流之路》中都不時騷肌,而今次喺電影中佢亦繼續大方晒肌,佢透露本身有做舉重訓練成8年之多,由於喺片中佢飾演嘅基俊係一名剛入警察學校訓練嘅初哥,所以朴敘俊就唔想有太多肌肉,令佢自己睇起來就好似運動選手一樣,佢話:「拍攝剛入警察學校嘅部份時就要先減重同埋減少肌肉,之後發現只要每周一次運動,會令肌肉變大.」不過佢就唔覺自己肌肉係令佢最有自信嘅身體部位,反而覺得自己嘅眼睛最有魅力,無論係善定惡都能夠表現出來.
喺片中佢同姜河那都立心想成為警察,但現實生活中朴敘俊兒時夢想就係成為棒球選手,雖然冇諗過做警察,但能夠通過今次拍攝體驗一下做警察,感覺都好好.而喺片中佢哋要喺冬天進行拍攝,當中因為天氣太凍,令到身體變得好僵硬,過程中亦很疲累.
朴敘俊同姜河那喺片中嘅一段「兄弟情」十分有趣,對於拍檔嘅感覺,朴敘俊話:「從姜河那嘅一言一行都能夠睇得出佢係一個善良正直嘅青年,佢成日掛住笑容,畀身邊嘅人感覺好正面同積極嘅能量.托佢嘅福,我哋整個拍攝時都好舒服,很令人享受.雖然佢嘅年紀比我小,但我從佢身上學到很多嘢.」
姜河那(左)同朴敘俊主演嘅《青年警察》噚日喺香港上映


text:
世界唔同,今時今日嘅港姐同以往港姐嘅風格都隨住時代變遷而改變,以往講求喺幕前要高貴大方得體,o依家嘅觀眾更加鍾意見到真性情,寧願你大癲大喪都好,只要你夠真,觀眾就會受落.
而喺戀愛方面,今時今日嘅港姐就相比起以往要高調大方得多,好似以下呢幾位近年參選過港姐嘅藝人咁,就全部都愛得高調,一啲都唔介意同大家分享拍拖嘅甜蜜.
黃心穎
2012年參選港姐得到亞軍嘅黃心穎,喺參選之後就加入大台工作成為藝人,雖然間中都有緋聞傳出,但係一路就冇乜明確目標,直至今年成功攻陷昔日偶像男神馬國明,兩人喺拍攝《On Call 36小時》嗰陣認識,之後有指心穎bb力追馬明,最終成功拍拖,最近喺大台直播節目更大耍花槍,夠晒sweet.
陳凱琳
2013年參選港姐以大熱姿態奪得冠軍嘅陳凱琳,加入大台之後好快就喺各個節目中以主持身份出現,之後仲轉戰電視劇拍埋戲,而同鄭嘉穎一齊拍《殭》嘅時候仲撻著埋,一段「父女戀」就咁誕生,雖然中間就傳出過分手傳聞,但係事後陳凱琳就澄清關係並冇變化依然相愛,而鄭嘉穎仲曾經喺一個訪問中大讚陳凱琳「優點多到講唔晒」.
歐陽巧瑩
同樣2013年參選港姐嘅歐陽巧瑩,雖然當初不幸落選,但係都成功加入大台成為藝人,近年拍攝嘅旅遊節目當中大騷身材,更加令佢彈出成為「女神」,而佢同「木偶哥」林師傑就真係愛得癡纏,兩人更加會一齊出席活動,亦都周不時喺社交網站曬恩愛,羨煞旁人.
龐卓欣
2015年參選港姐嘅龐卓欣,得到亞軍之後就冇加入大台,反而自己一個出嚟做Youtuber,實行自己話事,嚟自豪門嘅佢男友都有返咁上下份量,不過佢哋都相當貼地,更加會成日喺社交網站曬恩愛,兩人拍拖冇耐就已經見晒家長,感情非常穩定.
馮盈盈
2016年港姐冠軍馮盈盈,係未參選之前其實已經從事緊模特兒等嘅工作,當時佢就表示自己從未拍過拖,而喺參選時佢就表示已經有一位醫生男友,對方更支持佢參選,男方更加喺社交網站貼上咀額相確立女友地位.


text:
由韓國男星姜河那,朴敘俊主演嘅新片《青年警察》,上月9號喺韓國公映,目前已累積逾500萬入場人次,成績不俗,而電影亦於噚日喺香港上映,日前姜河那及導演金周煥襲港為電影宣傳,並抽空接受本報訪問.
對於新片突破500萬入場人次,姜河那都表示好多謝觀眾嘅支持,導演就指有咁好成績,所以幸福到瞓唔着.被問到有冇欣賞嘅香港導演時,導演金周煥坦言:「最鍾意《無間道》嘅劉偉強導演及《桃姐》嘅許鞍華導演.」對於點解會揀姜河那,朴敘俊演出新片?導演反而謙虛地表示係姜河那,朴敘俊兩人選擇咗佢,並表示《青年警察》嘅賣點在於兩位年輕嘅演員,相當盞鬼.及後佢又大讚兩人演技好:「以河那為例,佢完美理解角色,所以拍攝時嘅動作,表情都做到足.」
於片中飾演學警嘅姜河那,表示自己叔叔正係警察,覺得警察好有型,不過就指警察並唔係自己兒時嘅夢想,並坦言如果現實生活好似電影咁,亦會選擇去救受害女子.被問到電影中嘅動作場面,姜河那表示:「當然都係親身上陣,而且為咗拍攝時唔會受傷,所以事前同敘俊哥練習咗好多次,亦多次請教武術指導.」導演亦大讚兩人身手好好,對兩人嘅動作場面好滿意.片中除咗有動作場面,亦有唔少奔跑嘅場面,姜河那坦言拍攝奔跑場面時都好辛苦:「因為天氣太凍,所以拍攝時更加辛苦,最辛苦係一開始要追車一幕.」
拍攝時有冇趣事發生?姜河那反而嚴肅地指:「拍動作場面時冇乜趣事發生,因為都係好危險嘅情節,反而大家都集中拍攝,只希望唔好受傷,不過敘俊哥就曾經撞到耳仔.」導演續指:「比起趣事有一幕都好難忘,就係河那跑樓梯一幕,原來佢拍攝時整傷咗手指,但冇即時叫停,當佢從遠處滴住血跑返嚟我哋先知佢受咗傷,仲要按咗30分鐘先止到血.」認真驚嚇,導演更幽默稱姜河那係「韓國成龍(Korean Jackie Chan)」,令姜河那立即耍手擰頭否認.
被問到點評價着上制服嘅自己,姜河那笑言制服好合身,所以都覺得自己型仔咗,不過姜河那對於自己嘅身材就唔係好滿意:「冇刻意操肌,因為自己本來唔係身形好嘅類型,但都有為電影管理身形.」咁最滿意自己身體邊個部位?姜河那笑言係腳趾,在場記者一臉不信地問導演嘅睇法時,導演就搞鬼話「屁股最好睇」,場面爆笑.由於電影有唔少搞笑嘅情節,拍攝時有冇經常NG?姜河那直言:「我同敘俊哥都好容易笑,但為咗唔NG我哋都要努力忍笑.」不過導演就踢爆兩人搞到攝影師笑到手都震晒,就算忍笑都係要NG拍過.
對於現實性格與片中角色性格嘅差別,姜河那指:「姜熙烈係一個好理性,事事講求邏輯性嘅人,但現實中嘅我比較感性.」被問到今次同朴敘俊合作嘅感受,姜河那表示兩人好夾,相處得好舒服,又指最欣賞對方自信心好強嘅一面:「與敘俊哥合作前只覺得佢係一個好靚仔,好高嘅演員,認識佢之後發現佢係一個好親切嘅哥哥.」提到片中即興加咗一啲粗口嘅對白,一向乖仔形象嘅姜河那亦自爆私下自己都會講粗口,認真誠實.
姜河那將於下月11號入伍,闊別螢幕兩年,姜河那表示好期待入伍,而入伍前就要忙住為新片宣傳.現年27歲嘅姜河那算係早入伍嘅韓國男星,點解想咁早入伍?姜河那表示:「其實一直都好想早啲入伍,同時覺得依家係一個好好嘅時機,所以就咁早入伍.」及後導演就大讚姜河那係模範青年:「河那一直都Keep住做自己認為啱嘅事,而佢認為身為韓國嘅男人就一定要去當兵,所以選擇早早自行入伍.」提到退伍嘅計劃,姜河那指想去西藏旅行.


text:
求驗客手記:細佬唔生性傳被綁
貝碧愁到爆 - 求驗客
曼聯噚日朝喺美國侯斯頓大炒美職聯明星隊5:2,相信領隊費格遜都滿意球員嘅演出,但係佢哋嘅保加利亞前鋒貝碧托夫就斯人獨憔悴喇,事關有傳佢個唔生性嘅細佬懷疑俾黑幫綁架,搞到佢坐立不安,為搵細佬而煩惱,唔怪得噚日朝早場波佢冇份踢啦.
英國傳媒日前爆料,貝碧托夫嘅23歲細佬雅辛同佢太太美美,喺保加利亞開時裝店,但就失蹤咗成個月,打極手機都冇人聽,貝碧懷疑佢俾當地黑幫綁咗,而為咗雅辛嘅安全亦唔敢報警住.保加利亞南部城市布拉戈耶夫格勒嘅警方發言人咁講:「我哋未收到有人報警,唔可以展開調查.」
我求大俠收到風,雅辛本身好有問題,除咗欠落一身街數,仲因為假卡詐財案而俾警方荷槍實彈闖入屋,帶走佢幾部電腦同一堆文件以作調查.另外,佢亦好鍾意賭錢同埋吸食可卡因,結果搞到同貝碧反晒面.一句講晒真係好人有限,但貝碧同佢始終係親兄弟,你話唔擔心就假.
人怕出名豬怕肥,貝碧係保加利亞最top嘅足球員,身家閒閒哋過千萬鎊,所以唔少人都想打佢主意.舊年就有傳黑幫想綁佢屋企人,然後勒索佢50萬鎊,好彩佢收到風閃得快先逃過一劫.因此,有指雅辛今次失蹤,最終目標都應該係貝碧,想屈佢一筆.但係,雅辛佢衰到冇人有,亦唔排除串埋街外人昆貝碧.
講開噚日朝場波,曼聯喺美洲之旅尾二一仗精銳盡出,雲達沙,布朗,莊尼伊雲斯,奧沙,傑斯,費查同拿尼等全部正選,結果憑馬捷達梅開二度,同埋吉遜,卡華利及新簽嘅「小豆」查維亞靴南迪斯各建一功,大勝美職聯明星隊5:2,賽後老費仲大讚同貝碧一樣係打前鋒嘅馬捷達同「小豆」㖭.其實貝碧喺美國之旅表現唔錯,如果因為細佬單嘢而搞到狀態跌番,影響佢喺曼聯嘅發展,咁就認真唔抵.


text:
近排金牌娛樂揸弗人黃柏高旗下嘅三位男愛將鄭中基,方力申同古巨基都好旺桃花,鄭中基同方力申呢對同門兄弟分別同英皇Twins嘅蔡卓妍(阿Sa)與鍾欣桐(阿嬌)拍拖,唔少行內人重講笑話金牌同英皇就嚟成親家.
方力申之前同Stephy傳緋聞,𠵱家有阿嬌正印現身,至於Stephy,噚日就有周刊報道佢介入古巨基同緋聞女助手之間嘅戀情,基仔同Stephy就一齊透過經理人公司否認.點知基仔噚日喺尖沙嘴出席新年醒獅活動時,被大會送佢紅底褲同避孕禮盒作禮物.對於方力申蜜運一事基仔就話冇留意,佢話平日同方力申只講打機,唔講女人.
至於阿嬌同方力申前日喺瑞士拍拖滑雪後返港,噚日各自復工,阿嬌同阿Sa晨早去到赤鱲角機場,出發到台灣錄音.阿嬌被在場記者追問佢同方力申嘅戀情時十問九唔應,只係發𤷪𤺧話:「唔答呀!」阿Sa多得拍檔被爆新戀情,令佢同鄭中基嘅緋聞被轉移視線,所以佢就笑得出啦,問阿Sa知唔知阿嬌同方力申拍拖?佢又詐儍話:「吓?我冇回應喎.」
公開要有默契
呢頭阿嬌發𤷪𤺧,嗰頭嘅方力申就尷尷尬尬咁出席喺銅鑼灣舉行嘅「金龍醒獅賀新歲」慶典,方力申被司儀勁玩,佢話希望自己新年身體健康,司儀就笑佢𠵱家有多個人照顧佢,健康會好㗎啦,但方力申依然否認拍拖,一講阿嬌就左閃右避,至於發展機會,佢就話:「同任何人都有發展機會.」問佢一旦拍拖會否公開?方力申話:「要有默契,公開要雙方同意.」
施明攜子賀師父大壽
施明喺九四年信奉密宗,重皈依埋,佢兩個仔受佢影響亦都皈依咗,有埋法號,前晚喺尖沙嘴有個新春祈福菩堤齋宴,並賀至尊上師土登巴絨仁波切七十大壽.
原來呢位仁波切就係施明嘅師父,施明帶埋兩個仔李永豪同李泳漢一齊出席,佢話雖然係情人節,但梗係師父大壽緊要啲,所以個仔永豪冇同女友楊思琦慶祝,都要嚟賀上師,況且楊思琦亦受男友影響,一齊信奉密宗.
鄭裕玲五人慶情人節
噚日嘅情人節,鄭裕玲唔只淨係同男友呂方一齊,佢重約埋林建明夫婦,賈思樂食飯慶祝.
鄭裕玲話:「大家好耐冇見面,所以一齊食飯,我覺得情人節收吓花同朱古力係指定動作,都幾好玩,但係我冇送番禮物回禮.」講到方力申同鍾欣桐拍拖,鄭裕玲話:「後生仔拍拖好正常,只要正面面對問題就冇事.」
Kenny想識女朋友
前Boy'z成員Kenny作個人發展後,身邊冇咗Steven,前晚佢同兩位男性友人去咗跑馬地食飯,Kenny話唔知前日係情人節,重話只係同兩個電台朋友私底下食飯,佢講笑話:「我冇女友呀,不如你哋介紹嚟識吓呀,你哋想影人拍拖呀,我即刻搵個女仔嚟扮情侶呀.」


text:
啲人成日問,列文同簡尼係就係老啲(同係三十五歲),但有經驗又有技術,點解德國隊教練奇連士文成日想踢走佢哋.一個字講晒,皆因佢兩個真係好唔掂!
早排俾阿仙奴雪藏,到本月初先從艾蒙尼亞手上搶番個正選位嘅列文,喺前晚贏水晶宮五比一場英超聯出醜,喺接應隊友嘅回傳時撻Q,好彩回身回得切,先至唔使俾個波漏入網.對呢個德國二號龍門熟悉嘅球迷,都知佢唔係第一次揩嘢,之前試過解圍唔湯唔水,搞到俾對手射入.
至於喺德國隊騎住列文嘅拜仁門將簡尼,雖則唔似列文咁成日出醜,但弊在場外生活重鬼咁高調,重俾列文寸佢掛住追啲後生女,疏於練習;而拜仁大前日喺德甲作客輸畀升班馬比勒費爾德一比三,俾史浩克04追至同分,但簡尼佢居然重有心情同女友出席一個慈善首映,唉…….
衰在史特加門神希迪布蘭今屆表現跌watt,奇連士文短期之內睇怕重要靠列文同簡尼.
球員通道內搞事
球證有權秋後算帳
國際足協研究緊新例,就係球員喺入場前如果喺通道打架或鬧球證,球證有權喺吹完場雞後向滋事球員秋後算帳,整張紅牌畀佢哋歎.我求大俠認為咁做好應該,事關可以控制球員嘅情緒,等一啲鍾意喺球員通道搞事嘅球員好似曼聯隊長堅尼同阿仙奴隊長韋拉,唔敢再亂嚟.
禮拜四就打索察
李華度臭脾氣唔收
巴西第一代「R」李華度喺希臘奧林比亞高斯踢波,估唔到佢人氣重好盛,該隊本季主場門票已經賣晒!不過,李華度脾氣依然咁臭,先前畀教練換落場發晒老脾,重引起隊友集體嘅反感㖭.嚟緊禮拜四嘅歐洲足協盃就要主場打索察,希望李華度畀心機踢波,唔好發球星脾氣喇!
馬德里食住勝英倫
格朗基亞要踢爭氣波
格朗基亞喺上個月由伯明翰轉會去咗馬德里體育會之後,表現唔錯;佢自己就話覺得呢次轉會令佢有重生嘅感覺,原因除咗自己喺馬體會獲得重用之外,西班牙嘅天氣及食物都比英格蘭好得多.我求大俠都戥佢高興,但係馬體會近期戰績麻麻,希望佢好之餘,幫埋球隊爭佳績嘞.
轟拉科簽定下季新兵
艾魯列達咪阻人發達
拉科魯尼亞喺一月轉會期跟德甲球隊漢諾威中場迪根斯文,簽妥季後加盟合約,下季將得到呢位加拿大國腳效力.不過拉科教練艾魯列達就話呢次收購係球會高層嘅決定,重批評球會呢個收購唔正確.唉,艾魯列達你都唔獲球會續新約,下季都唔喺度教波啦,又何必阻人發達呢?


text:
Girl’s Talk:利迷勿洩氣 雙紅會敲和 - LULU
歐聯分組賽終於結束,當中比較多人討論嘅入球,就係謝拉特嘅罰球.因為大家都認為,呢球好可能係神奇隊長最後一個歐聯入球.講真,今年重返歐聯嘅利物浦(圖),應該都學到唔少嘢.
Lulu周圍嘅朋友,有唔少都係利物浦球迷,佢哋由上季尾嘅齊齊狂歡,到今季嘅黯然失落,每次同佢哋出嚟食飯,都見唔到佢哋上季嗰份朝氣.事實上,自己愛隊成績嘅起落,真係好影響球迷嘅心情.好似Lulu支持嘅大埔同阿仙奴,今季成績未如理想,都令到我好多個星期嘅心情變得好差.但球隊打得唔好,其實先係最需要球迷支持嘅時候.
所謂「貧賤夫妻百事哀」,呢句話套落足球隊身上,其實一樣咁啱用.因為大部份球隊如果成績差,球迷總會變得兩極化,部份繼續全力死忠支持;但有部份就會怪責個別球員同教練,而且仲會向身邊嘅球迷不停發放負能量,認為自己會比教練更加了解球隊.教練應該好似佢哋心中所諗咁樣排陣,否則就係教練固執之過.
其實一個教練團入面有咁多專門人士,佢哋手中嘅資訊都係最深入,最新嘅.只有佢哋先最清楚每個佈陣嘅原因,其實我覺得球迷只需要相信同支持球隊,戰術,調動就留畀教練負責啦!如果不停發放負能量,話要換呢個,換嗰個嘅話,球迷不如返去玩FM或者FIFA好過!
講番今個星期英超,身為阿仙奴球迷,當然想今個星期曼聯對利物浦會打和啦!雖然利物浦啱啱喺歐聯出局,但係球隊每每對曼聯都會踢出水準,好似上季就兩循環都擊敗曼聯.不過,曼聯嘅攻力始終有一定保證,所以今場紅軍未必可以贏到波,打和1:1就係最好賽果!
LULU
不懂踢波愛睇波


text:
金手指:和黃應買YouTube救3
大家都應該知道,孫柏文最鍾意用隻金手指去篤爆啲市場已經完全接受嘅荒謬傳言.今日,我想篤爆一個已經流傳喺我哋財經口水佬界好耐嘅傳言.呢個傳言就係,如果一個財經口水佬,可以喺佢嘅專欄裏面獻計,成功幫013和記黃埔嘅3G電話服務扭轉頹勢,和黃老闆李嘉誠(下稱李老闆)就會畀份工佢.
我篤爆呢個傳言嘅方法,就係獻計畀李老闆,希望可以幫3G扭轉頹勢.我嘅建議其實好簡單,就係「和黃買YouTube」.不過首先,畀大家一啲背景資料.YouTube就係早排喺我哋特區大熱,有得睇「巴士阿叔」短片嘅網站.佢提供嘅服務其實好簡單,就係畀網民將任何片段放上YouTube同其他網民分享.
由05年初YouTube成立至今,佢哋未試過賺錢,絕對係一間不折不扣嘅dotcom.佢哋淨係畀上網寬頻嘅錢,都已經被人估計超過150萬美元一個月,每年淨係燒錢都超過1.5億.仲有,已經有好多人出來批評YouTube,話佢「死硬」.有人話佢哋用戶啲短片模糊不清,睇YouTube啲短片就如時光倒流,返去01,02年嗰啲年代嘅電腦短片質素.
又有人話,佢哋始終擺脫不了被指「侵犯知識產權」呢條罪,所以冇大財團肯買佢.(因為喺我哋「get唔到」嘅特區政府眼中,呢條必定係死罪,所以就算當年係「12分10分寸」嘅陳易希搞YouTube出來,都應該未ok已先被政府摺埋.)仲有人話,YouTube冇對手咁進取,唔肯畀人分享「鹹片」同唔肯畀錢啲上載短片嘅用戶,所以會漸漸缺乏競爭力.最後,就算有人肯買YouTube,都要出天價去買,YouTube嘅估價已經去到6至10億美元.
不過無可否認嘅係,今時今日用戶已經每日喺YouTube下載超過一億段短片,即係每個月超過三十億段短片.YouTube亦都吸引咗好多例如SequoiaCapital嘅重量級支持者投資落佢度.不過就算係咁,大家可能會問:「點解孫柏文覺得和黃應該買YouTube救3呢?」其實,如果要知道點解和黃應該買YouTube,就要首先明白3G可以做啲乜.
簡單來說,3係一個「仲未搵到用戶想要嘅資訊」嘅資訊渠道.仲有,3可以傳送資訊嘅速度,就係啱啱好係四,五年前寬頻嘅速度.所以,YouTube既可以提供資訊畀呢條冇人用嘅資訊渠道,提供嘅資訊又啱啱好係3可以做得到,仲有,正當3可以向用戶收錢,和黃可以解決埋YouTube暫時仲未有方法賺錢呢個難題.
喺噚日和黃公布嘅業績裏面,話上半年3G幫和黃蝕咗119億港元,如果係咁,攞多78億港元去買YouTube都唔算多.記得05年,新聞集團用5億美元去買MySpace嘅時候,有好多人話佢買錯,今日仲有人敢話佢買錯咩?
最後,孫柏文有兩個忠告畀和黃李老闆.第一就係如果要YouTube,就要快手,因為喺今年4月SequoiaCapital用800萬美元投資落YouTube嘅時候,相信YouTube嘅估值應該唔超過1億美元,短短四個月之後估值已經去到6至10億.再遲啲,就算係李老闆都可能唔夠錢買.第二就係唔好再堅守分析員睇得好實嘅「每月客戶平均消費」ARPU呢樣嘢,和黃話上半年每一個3G客戶平均消費422港元,呢個消費水平係會永遠令到3G打唔入主流社會消費模式,和黃應該計佢自己嘅marginalcost,跟住收平啲.
好,計我就獻咗,我仲唔篤爆呢個「有份工」傳言?哈,哈!
孫柏文


text:
八方相當年:
似足奶媽 小麗成日考第一
中三開始自己賺錢自己使 - 李八方
憑炒魷魚炒到上庭而聲名大噪,甚至喺立法會選舉勝出嘅小麗民主教室立法會議員劉小麗,細個原來同𠵱家嘅特首參選人林鄭月娥有共通點,就係經常考第一.40歲嘅小麗話自己叫做有啲讀書天份,讀小學經常考第一,攞100分,只係「偶爾考過第二」.咁有冇好似奶媽咁,考到第四會喊爆然後發憤圖強?小麗話梗係冇啦,因為佢唔太在乎名次,反而人哋嘅期望,就令佢有壓力.
小學讀得咁叻,中學梗係派第一志願啦?原來又唔係喎,小麗話當年想跨區讀名校庇理羅士,點知派唔到,派到第二嘅英華女書院(派第二志願都讀到女英華,真係強),但佢一樣讀得好開心.中學成個男仔頭咁,最記得當年同同學去高街鬼屋,仲鍾意長跑,打籃球,到𠵱家自己一唔開心,就會去跑步紓解鬱悶.
小麗讀理科,但選大學時又想住宿舍,想讀吓啲人文學科,所以就決定讀中大社會學,佔中發起人陳健民就係教小麗嘅老師嘞.
自細家貧嘅小麗話,細個冇乜嘢娛樂,注意力放晒喺書,成績叻令佢可以搵外快:「我中三就開始幫人補習,幼稚園,小學生都補過,(收幾錢一個鐘?)80蚊!」嘩,真係書中自有黃金屋.中七時佢走去診所做執藥護士賺錢,睇嚟小麗都好生性幫補家計喎,佢笑笑話,係自己賺錢自己使,冇咩幫補.
小麗話中小學嘅教育影響佢好多,小學老師教佢判斷人係睇佢嘅品德同成就,唔係錢;中學就教佢除咗分數同錢,仲有更多值得欣賞嘅嘢,如友情,理想同知識.
李八方


text:
等咗咁多年,呢一日終於到啦!今日10月21日除咗係重陽節假期之外,仲係電影《回到未來2(Back to the Future II)》入面嘅未來嗰日.
數吓手指,《回到未來2》已經係1989年嘅作品,當時電影對未來嘅幻想同預測,26年嚟逐一成真,好似主角Marty喺未來嘅高科技屋企,無論係指紋門鎖,聲控設備,定係大電視視像通訊,對好多人嚟講已經係日常生活一部份.
電影提到嘅娛樂工具近年亦都開始流行.Marty畀戲院門口嘅虛擬「大白鯊」嚇親,就類似而家成日睇嘅3D電影;可以睇電視嘅眼罩同唔用手制打機,微軟Xbox嘅Hololens眼鏡同Kinect已經做到晒.
熟悉電影嘅Fans,一定記得Marty喺用過一塊飛行滑板趕路,上年已經叫一間叫Hendo嘅公司已經成功研究咗出嚟,而今年日本凌志車廠亦都造咗個飛行板原型,相信不久將來會正式面世.
仲有一樣嘢相信好多人(尤其係懶人)應該好有興趣,就係自動綁鞋帶波鞋.呢種咁方便嘅設計一直有好多人想做,但直至近期Nike先正式預告話會推出,而佢講嘅時間仲係今個月,唔知會唔會喺聽日公佈呢?
講咗咁多神預測,當然都有啲嘢係預計唔到.電影今面講到未來世界Fax機係主要通訊設備,實情係好多人都唔再用Fax,只要用手機一篤就搵到地球另一邊嘅佢.
講開又講,電影度完全冇諗過會有互聯網出現,只能夠感嘆一句,科技呢家嘢我識條鐵咩.
費清#要生計,也要生活#毋忘初衷


text:
剛剛喺英國返嚟嘅梁振英亦話自己冇睇過啲相,仲好儍咁話好彩啲仔女喺英國讀書,相信嗰邊會管得嚴啲,同埋應該少啲機會接觸啲相喎.佢好似唔知互聯網無疆界,海外都可以download到啲相嚟睇咁,naive得交關.
至於霍震霆,雖然佢喺立法會代表演藝界,但佢話自己冇睇過啲相,仲話初初以為件事好快收科,點知一發不可收拾,擔心影響年輕人嘅價值觀,但就唔知啲仔有冇睇過.霍公子最無厘頭嘅係,形容事件好似𠵱家嘅天氣咁凍,九唔搭八到八方頭都側埋,絕對有理由相信佢冇長大到.
德成局長嘅解釋就比較合乎邏輯,佢話過年同屋企人返咗珠三角玩,冇上網亦冇睇新聞,所以亦冇睇過啲相.不過佢亦假道學一番,話團拜席間好多地區人士同教育界都同佢講,經過今次事件要加強德育,佢都好贊同喎.
另一邊港大團拜,校長徐立之一聽到八方問點睇淫照事件同有冇睇過,佢只係話學生已經係成年人,好多嘢都冇辦法管佢哋,又話大學係學術自由之地,學生可以自由表達唔同嘅意見.但港大學生事務長周偉立就好緊張,話已經叫晒校內嘅資訊科技人員監察server,如有人將淫照放喺內聯網,會立即鏟除;如發現有學生用校內網絡連結上載或發放有關淫照,雖然唔會報警拉佢,但會召見有關學生,同將事件交畀學生紀律委員會處理.周教授話,就算唔會踢呢啲學生出校,都要罰!


text:
嚟得踢世界盃嘅國家,都希望可以攞個盃返屋企,但係將會喺禮拜六兩場十六強賽碰頭嘅四支球隊,就互相向對手送高帽,猛咁讚對手.查實佢哋咁做原因好簡單,只係想擾亂對方.
英格蘭後衞李奧費迪南賽前讚丹麥擊倒世界冠軍法國,真係唔可以睇小;而丹麥聽到英格蘭咁講,就讚對方嘅超聯水準高,所以佢哋班波好有實力.至於德國佬重搞嘢,將巴拉圭教練施薩馬甸尼捧上天,話佢啲戰術運用厲害到冇人有;而巴拉圭門將捷拉華見德國咁畀面,又回敬話同德國比賽就好似挑戰歷史一樣.總之一句講晒,你擦我鞋,我又擦番你鞋啦!
但呢啲奉承言論,邊會係佢哋啲真心話,只不過係想擾敵.此外,法國同阿根廷提早出局,令到英格蘭同德國壓力好大,因此都係扮吓死狗,喺賽前留定後路先,萬一喺淘汰賽輸咗,起碼到時都唔會俾人鬧得咁甘.
羅比堅尼被阻頭阻勢
愛爾蘭響禮拜二打低沙地後,前鋒羅比堅尼即刻俾賽會捉咗去例行驗尿,搞到佢冇機會入更衣室同隊友慶祝,唔怪得佢日前高呼無癮.其實佢響比賽入波後曾經想用機關槍手勢慶祝,咁啱隊友撲埋嚟阻住佢,好彩佢後尾終於有時間作個射箭狀慶祝方式補番數.估唔到一個球員想慶祝吓都咁多阻滯.
大頭峰玩嘢累國足慘敗
國足喺噚日用輸波嚟結束佢哋嘅世界盃之旅.老實講,如果唔係「大頭」李瑋峰喺禁區內賣弄腳法,搞到國足喺開賽僅六分鐘就輸波,我求大俠認為國足到最後未必輸○比三.李瑋峰踢成咁,睇嚟冇乜機會去超聯落班;希望佢今次世界盃可以學到,第日會踢好


text:
今年港姐受訓課程有別於以往無綫一開始就要測試佳麗係唔係能歌善舞,有冇演戲天份等等,好似噚日一班港姐就晨咁早喺電視城測試做戲,搵嚟胡楓同埋羅冠蘭做評判,睇吓邊個有表演天份,點知胡楓就話:「未做過嘅就叫過得去,但係好好就唔講得囉!」
14號當對手死
其中14號黃珮妍就要做《大時代》嘅一段戲,扮郭藹明對住做佢老竇嘅曾江,黃珮妍喺排舞房行出嚟雙眼通紅,問佢做乜,佢就話:「因為我投入,所以我做戲嘅時候就喊咗出嚟,當時我真係當對手死咗,咁就喊得出.」
而下晝,一班港姐又再接受跳舞考驗,評判吳美珩就帶領一班港姐跳舞,重教佢哋點樣擺姿勢,而就現場所見一班港姐真係雞手鴨腳,完全俾吳美珩搶晒鏡.
黎明半價拍戲博翻生
黎明呢輪事業發展完全冇勢,佢自己都頭痕,佢以前拍戲叫價成四百萬,但賣埠能力又唔係好高,所以片商都唔敢搵佢拍戲.
不過最近陳可辛籌備緊《甜蜜蜜》續集,男主角會搵番黎明做,但聽講黎明接呢部戲收得好平,只係收半價,因為佢好想憑呢部戲挽回聲勢.
《皆大歡喜》演員賀珍姐牛一
無綫戲劇部副總監曾勵珍噚日舊曆生日,電視劇《皆大歡喜》一眾演員特別為佢開咗個生日會.有份出席嘅藝員薛家燕話:「喺電視城食我梗係搶住請啦!成班人買個蛋糕,都係心意.因為珍姐向來都好有人情味,我哋有事佢第一時間會慰問,我唔舒服佢又打電話嚟,而我哋做錯,佢都會第一時間打嚟,佢真係好好.」
余文樂認和盧巧音分手
同歌手盧巧音(Candy)拍咗拖十個月嘅余文樂,噚日喺九龍塘出席「太陽計劃2002」太陽使者開學禮,余文樂首次公開認同Candy分手,佢重三番四次咁話:「我同Candy分手唔關第三者嘅事,分開咗重係朋友.」
問余文樂會唔會同Candy保持聯絡?佢話:「我啱啱喺台灣返嚟,香港有好多工作等住要做,未來半年都會好忙.」
全智賢古天樂有機合作
黃岳泰最近搞緊一部講DNA題材嘅戲,女主角想搵𠵱家韓國人氣最勁嘅女星全智賢,雖然佢叫價二百五十萬,高過好多香港女星,但搵佢拍戲,最起碼可以多一個韓國市場,男主角就想搵古天樂,不過古仔簽咗中國星,啲戲一部接一部,要搵佢拍戲除非中國星肯放人,早排英皇想搵佢拍葉偉信嗰套喜劇,但都冇放人.
張鎧潼考慮開占卜檔
伏明霞好友張鎧潼就嚟出唱片,佢噚日到黃埔新城娛樂台出席《聯Fan所》訪問,張鎧潼重即席以友人嘅出生日期做戀愛占卜.
張鎧潼話自幼已喜歡玩占卜,佢話:「我由細至大都鍾意睇星座書,我都考慮開占卜檔.但𠵱家我忙緊參與新碟嘅準備,我會幫手設計造型,但就唔會寫歌.」


text:
四十七歲的阿梅對早前被財務公司追債滋擾的情景仍歷歷在目,面容憔悴的她憶述:「嗰晚半夜我聞到好大陣油漆味,走出廳見俾人喺門罅淋紅油,搞到門口地下濕晒,第二日即刻帶囡囡搬去親戚處住.過咗一排我至敢返屋企,發現大門啲氣窗俾人打爛晒,街坊話先前日日都有幾個男人嚟大力拍門追債,最驚佢哋放火就大件事.」
丈夫不辭而別
阿梅的丈夫張先生,五十歲,多年來從事的士司機,育有一名現年十二歲女兒.阿梅歎謂:「我同阿張結婚超過十五年,佢不嬲幾顧家.點知呢兩年經濟唔好,阿張揸的士收入少咗好多,入不敷支,最後搞到周身債,佢粒聲唔出走咗,剩低我同囡囡好彷徨!」
負責跟進阿梅個案的社工稱,為避免阿梅母女的安全受威脅,已協助阿梅辦妥離婚手續.
刻下,阿梅獲房屋署恩恤安排,得以入住屋租較私人樓宇便宜的公屋單位,改善居住環境.
惟阿梅目前僅靠綜援金維持家計,生活已經捉襟見肘,實無力負擔搬遷的龐大支出及購置家具,電器.
「𠵱家屋企張床,衣櫃同雪櫃都係包租婆嘅,我唔可以搬走.另外要應付新屋嘅水電,煤氣,屋租等幾樣按金,加埋要搵人裝光管等雜費,至少要五千幾蚊,唔係小數目.我以前做開售貨員,舊年失業至變得咁手緊.我希望上樓安頓好頭家,過咗呢個難關之後,可以盡快搵到工,做乜都好,唔使同囡囡長期靠政府養.」阿梅坦言.


text:
呢輪啲落飛盤好似都唔係幾掂,好似前日英格蘭對尼日利亞,英格蘭由初盤讓一球高水,一路打到去臨場變成讓一球?球半低水;西班牙對南非又係咁,初盤西班牙讓一球,唔夠一陣就即刻跳到去讓半球,最後重試過去到平手?半球,睇嚟有唔少人「瀨嘢」,亦證明咗莊家呢輪開啲盤都幾準,贏番大家之前落袋嗰啲!
莊家賠率低食水深
雖然呢排啲波好似好難玩,但其實綜觀一下條盤路,都重係好似幾日前所講咁;連開兩場就轉一次,兩個下盤之後就到開上盤,無話冧到去第三口,不妨留意吓呢個情況.
講今日嘅另類攻略之前,想再講多一個情況,關乎到大家嘅利益,就係有啲賭波公司嘅派彩賠率偏低,食水都幾深,愛爾蘭炒沙地得六倍,但有啲公司有九倍;阿根廷對瑞典場波,中正一比一波膽嘅臨場賠率,竟然只得五點五倍,但有啲公司七倍!雖則一比一係永遠嘅大熱波膽,但呢場波阿根廷讓到一球,所以呢個波盤賠率真係熱得有啲過份,就咁博個和局,個分頭都差唔多啦!所以如果有心嘅話,應該睇多幾間公司格吓價位先.
包列達有10倍要捧場
今日已經踢到最後四場分組賽,其中葡萄牙對南韓應該幾好睇,南韓方面就話到明同你鬥攻,實行用進攻來做防守;而葡國個前鋒包列達上仗功架盡顯,今場隨時又因對手主攻而又有進帳,𠵱家佢嘅神射手分頭重有十倍左右,值得支持.文:華度


text:
求驗客手記:紅魔簽咗犀利哥! - 求驗客
我求大俠發現,原來曼聯都有個比比,但呢個比比唔同皇家馬德里嘅比比,佢嘅英文串法係Bebe,皇馬嗰個就係Pepe,而且佢係喺孤兒院長大,以及踢過流浪漢世界盃,所以真係夠晒gimmick.最有趣嘅係,比比呢個「英超犀利哥」,仲分分鐘會踢走「英國紳士」奧雲㖭.
曼聯領隊費格遜淨係向o靚仔埋手,繼簽入基斯史摩寧同埋「小豆」查維亞靴南迪斯後,日前喺佢嘅前助手,現任葡萄牙國家隊教練基羅斯推薦之下,引入20歲嘅葡萄牙前鋒比比.查實比比剛剛加盟甘馬雷斯,老費為免夜長夢多,冇同甘馬雷斯傾轉會費,索性出760萬鎊(約9,120萬港元)買斷佢份合約.
比比個樣普通到爆,相信球迷睇過之後都唔慌會記得,但佢嘅背景就令人留下深刻印象,事關佢細細個就流落街頭做街童,之後俾人送咗去孤兒院,長大後仲代表過葡萄牙出戰流浪漢世界盃,所以用「英超犀利哥」嚟形容佢,似乎最適合不過.
老費對身高達6呎2吋嘅比比評價甚高,大讚佢多才多藝,除咗可以打前鋒,仲可以踢埋進攻中場,而且隻右腳仲非常厲害.比比嚟咗後,連埋都新加盟嘅「小豆」,加上原有嘅貝碧托夫,朗尼,奧雲同馬捷達,前線真係爆晒棚.原本貝碧托夫最有機會被送走,不過佢喺友賽表現好,又喺社區盾入波,所以應該可以留低.咁樣嚟睇,奧雲被叮走嘅機會最高.冇計啦,佢無復當年勇,而且又成日受傷,但若然真係衰喺個乞兒手上,難免令佢好唔甘心.
話時話,老費喺買比比嘅同時,仲有機會簽得德國天才中場奧斯爾.聽英國傳媒講,老費喺社區盾嘅賽前,特登走去小屋球場睇富咸友賽雲達不來梅.有傳曼聯同不來梅及奧斯爾只係差少少細節未斟掂,情況就如基迪拉早前由史特加過檔皇馬咁.


text:
K醫生臨時打電話嚟,邀約去美國會所食午飯.本來已經訂咗FCC午餐,聽路透社大員夫子自道,講路透社如何應付本身嘅負面新聞.不過K醫生盛意拳拳,惟有撻訂唔去FCC,立即去美國會所四十八樓BostonClippers食其小型自助餐.
從四十八樓望出去,啱啱俾國金二期遮去唔少海景.K醫生話:「好多人話填海對風水唔好,我唔信風水嘅,但係呢度望落去,再填海嘅話,維港就冇嘢睇咯喎!」當然同意啦,唔係我哋做乜嘢反填海.望過去西九龍,幅地皮係好大,大成點,唔清楚,記得一位測量師話:「西九龍面積大概等於尖東加尖西!」嘩,咁就好犀利,唔怪得係兵家必爭之地,搞到曾蔭權頭赤,唔知點收科.
片刻之後,泊車W與陶傑殺到,陶傑話泊車W功德無量,泊車費五蚊一個鐘益街坊之餘,亦令好多人有生意做,包括的士在內.因為好多人在此泊車,跟住在停車場外搭的士去銅鑼灣或上環也.泊車W話:「停車場係臨時合約,政府攞番幅地嚟做維港巨星匯,即刻冇得做咯.」巨星匯在星期日之後就冇啦,添馬艦地皮唔用嚟做臨時停車場,有乜好做?如果再度投標,泊車W話會考慮考慮.
陶傑寫稿,揮灑自如,唔似得左丁山咁辛苦,佢施施然食完飯之後,先至由K醫生帶佢喺美國會所搵傳真機,傳稿返《蘋果》,泊車W跟住就返澳洲,佢搭國泰客機多過左丁山搭巴士,K醫生叫左丁山介紹陳南祿畀泊車W,攞番張九折咭喎!


text:
土瓜灣傲雲峰重推,會所用咗一億元增值,新設施當然要公諸同好.噚日率先介紹「JingleJungle寶貝綠林」主題會所,由於設計概念嚟自熱帶森林,所以請嚟兩隻好精靈嘅馬騮仔做傲雲峰大使,佢哋一男一女,分別叫做Joe同Joey.
發展商之一嘅長實特別整咗本畫冊,介紹會所設施,準備開放示範單位時,送畀小朋友.主題會所嘅設施造型都好特別,好似河馬賽車城,將遙控車場設計成巨型河馬口,重有啲立體布置,例如棕櫚樹,鱷魚先生橋,擺滿卡通人物嘅洗手間,務求令參觀者有如置身童話故事嘅感覺.
要令到大人細路都鍾意個會所,發展商特別度咗啲益智課程,喺啟智樂園,會有導師教琴同埋教上網,可以一邊玩一邊學嘢.
美聯跑到數華置請食晏
華人置業同泛海集團合作嘅豪宅東半山肇輝臺8號,示範單位開放唔夠一個禮拜,重未公布開售詳情,但市場反應熱烈,四十八個單位,已經有近半獲預留.美聯執行董事陳坤興話,該公司佔咗十宗,率先可以跳bar,攞到最高嘅2%佣金.
美聯助理區域經理劉文華補充,買家通常預留一個單位,最多都係兩間.佢透露,每間代理行做到八個單位至可以跳bar.華置助理董事凌緣庭日前同美聯主管食晏,表揚佢哋嘅成績.
肇輝臺8號獲預留嘅單位,呎價由四千六百至六千八百蚊,價錢最平都接近一千一百六十九萬,最貴嗰間就要二千零九十萬.
另外,講開豪宅,富豪酒店嘅赤柱富豪海灣,市傳獲買家一口氣掃入超過十個單位,估計涉資逾三億元.


text:
背住老婆滾到出晒面
馮仁昭四圍超:禿頭男星與女助手同房依挹
以前拍過唔少英雄片嘅禿頭男星,近呢幾個月都喺內地拍緊戲,但佢就真係好唔生性,趁老婆長年住喺外地,自己就成日偷食「沙沙滾」.最近佢連喺內地請嘅女助手都唔放過,重瞓埋同一間房,直情當啲工作人員盲嘅,好鬼離譜!
禿頭男星成日自命有型靚仔,可能佢重停留喺十幾年前,冇留意自己髮線向後移,已經去到拍清裝唔使黐頭套嘅境界,但有啲內地姑娘見到佢都重冧嘅.
公然打情罵俏
禿頭男星近排喺內地開工,請咗一個植咗眼睫毛嘅內地姑娘做私人助手,初頭大家都唔為意,但睇見佢兩個成日喺片場眉來眼去,又公然打情罵俏,最好笑嘅係當大家食飯嘅時候,唔係女助手照顧禿頭男星,反而調番轉由男星幫女助手攞飯盒,爭在未餵埋佢食啫!
攞飯盒都事小,當禿頭男星有紳士風度,但佢同女助手住埋同一間房,咁就大件事啦,孤男寡女共處一室,話佢哋冇景轟,怕且講都冇人信啦!
秋生教囝囝爆粗
黃秋生前晚同一外籍靚女睇《維港巨星匯》,佢日前接受由毛舜筠主持嘅商台節目訪問時,罕有地講佢嘅老婆同囝囝,問佢點教仔?秋生就話:「粗口可以講,不過講完要負責任.」𠵱家啲人鍾意就問候人哋父母,與其教啲仔女負責,不如教佢哋保持個人修養,唔好講粗口咪重簡單!
瑪麗嘉兒上海開騷二十人護駕
美國過氣天后瑪麗嘉兒(MariahCarey),噚日去咗上海出席記招,宣傳佢聽日同大後日喺虹口體育館舉行嘅首場內地演唱會.據講今次瑪麗去到上海嘅排場好犀利,淨係保鑣都有二十人,瑪麗唔單止包起咗希爾頓酒店頂樓兩層總統套房,重下令房裏面嘅布置都要有東方特色,床邊要有六個濕度調節器,所有窗門都要用黑紙封住,真係奄尖夾腥悶!
王菲鍾意玩網上啤牌
王菲日前接受商台節目《雲妮鍾情》訪問,阿菲唔知係咪受男友謝霆鋒影響,最近鍾意咗上網玩啤牌遊戲,佢話呢個遊戲會按照分數決定你做人嘅等級,好似庶民或者狀元咁.提到年底演唱會,阿菲話唔係好想唱番自己啲舊歌,希望可以重新編曲先唱.
Steven十九歲重玩忌廉
組合Boy'Z嘅張致恆(Steven)噚日十九歲生日,佢同埋二百個fans去旺角一間壽司店慶祝,而佢嘅拍檔關智斌(Kenny)就送上一架Trikke三輪腳踏車.Kenny喺Steven切蛋糕許願時,就偷偷哋揩定啲忌廉,等Steven一擘大眼就揩到佢成塊面都係忌廉.但係Steven都即時向Kenny反擊.唉,咁大個仔,重玩忌廉!
顧紀筠12萬造台慶靚衫
顧紀筠早前用十二萬搵設計師朋友造咗四件性感晚裝,預備無綫台慶時用.噚日顧紀筠去咗柴灣試衫,佢重話每年為台慶揀衫都好頭痛,又驚同其他姐級司儀撞色,又怕俾人話博搶鏡.問顧紀筠如果着得太性感,驚唔驚俾老公鬧?佢竟然話:「我老公尺度重大過我!」


text:
體壇拾趣:觀眾電郵報寸罰四桿
美女失貫活士幫拖
美國女高球手莉絲湯遜(Lexi Thompson)喺周日結束嘅女子首項高球大滿貫全日空錦標賽,因為俾睇緊電視直播嘅觀眾發現自己出錯兼向賽會「報寸」,令佢最後痛失冠軍!「老虎」活士等高球名將知道呢件事後,都齊齊怒插賽會,話裁判唔應該受外界影響而更改判決.
22歲嘅莉絲湯遜喺周日舉行嘅第四日賽事中,打到第12洞時仍有三桿領先優勢,形勢大好.不過,呢個時候突然有裁判走上前向佢解釋,話有觀眾透過電郵通知賽會,話喺電視睇到湯遜喺第三日打第17洞嘅果嶺上,重新擺波時將個波擺歪咗大約一吋.結果裁判翻睇相關片段後,就以擺波失誤同簽署錯誤計分卡為由各罰兩桿,總共向湯遜追罰四桿,令佢第三日嘅成績由67桿改成71桿,總成績同時變成落後一桿.
不過,曾經喺2014年贏得冠軍嘅湯遜好快就收拾心情,到第13洞打出超遠距離嘅「小鳥」,追到連同南韓球手柳簫然在內嘅三位球手並列領先.不過,湯遜打完第18洞後,以總成績低標準14桿嘅274桿同柳簫然打成平手,最後戰至附加洞輸波.柳簫然贏波就梗係開心啦,佢仲按傳統跳入水池慶祝.雖然湯遜痛失冠軍,但佢亦表現得相當有風度,賽後一日喺社交網站發表聲明,表示唔應該因為呢件事抹煞柳簫然嘅勝利,仲話:「LPGA裁判當時作出呢個裁決,我哋作為職業高球手必須接受,即使有幾痛苦.」
雖然嗰位報寸嘅觀眾並冇冤枉湯遜,不過外界可以咁直接影響爭標形勢可謂史上首例,所以唔少高球選手都為湯遜抱不平,好似「老虎」就話:「喺屋企睇波嘅觀眾,唔係賽場上嘅裁判,湯遜加油!」施治莊遜指自己為湯遜感到難過,仲話呢件事完全唔合理.至於科拿喺周一大師賽練習時直言:「呢種情況絕對唔應該再發生,所有高球手都係咁諗.如果有球證時刻睇住影片,我絕對冇異議,但唔應該有任何外界電郵,電話可以聯絡裁判並影響裁決.」
有觀眾向賽會報寸,話湯遜喺第三日第17洞冇擺番正個波(紅圈示).互聯網


text:
見習騎師吳嘉晉 前途亮紅燈!
吳嘉晉阿Joe
近排本地見習騎師成為公眾馬迷嘅焦點,蔣嘉琦接連攞兩個海外大獎,巫顯東同潘明輝亦有頭馬見面.
一直以嚟,本地見習生好多時都擺脫唔到畢業等如失業嘅命運,好似因為夠年齡強制畢業嘅吳嘉晉,今季成績持續低沉,暫時只係贏得一場頭馬,如果季尾都未見起色,下季都未知可唔可以繼續騎師生涯.
記得嘉晉仔返港出賽初期,成績一啲都唔差,首日出賽已經有頭馬兼起孖;可惜其後發展際遇麻麻,又不時受到傷患影響.喺馬圈浮浮沉沉多年,今季嘉晉仔雖然仲有五磅減,但頭馬同入位率持續偏低,座騎數目亦唔多,若下季未獲發自由身騎師牌照,可能到時只有轉向幕後發展,轉任騎馬人.
今晚(5日)泥地夜賽嘉晉仔有四隻座騎,其實師傅告東尼對佢都可謂不離不棄,今晚彈畀佢跑嘅第七場「馬克羅斯」同第八場「勁精神」,都係有實力嘅機會馬.「馬克羅斯」已經連續兩場後追悅目,撞啱蔡明紹停賽,告仔最近晨課安排嘉晉仔彈課泥閘同操練,好明顯有心關照.
至於「勁精神」上次嘉晉仔快放跑第二,喺超快步速下輸少少畀「傾心星」,今場唞夠回爭兩戰全上名嘅最佳路程,隨時可以幫隻馬打開勝門.
師傅告仔擺到明以行動支持,但最緊要都係嘉晉仔自己爭氣,好好把握有實力馬騎嘅機會,騎番起信心的話,成績自然有望反彈.


text:
霍震霆同朱玲玲嘅長子,現年二十二歲嘅霍啟剛,自舊年同東華三院前總理楊永堂嘅外孫女呂慶欣分手後,年多以來被影到同五位唔同女性約會,所以有「新一代𠝹女公子」稱號.
而霍啟剛近日同南華體育會主席盧潤森愛女盧恬兒熱戀,佢哋兩個早排喺中環蘭桂坊拍拖,重俾人影咗當街親吻嘅親熱照片.
晚飯後散步
就好似前晚十點半左右,霍啟剛同盧恬兒,以及鄭紹康同兩位朋友,由銅鑼灣蘭芳道行到去渣甸坊,估計佢哋啱啱一齊食完晚飯散吓步.馮仁昭見霍啟剛同班朋友一邊行一邊傾偈,佢哋傾傾吓重索性停低腳步講到雞啄唔斷.至於盧恬兒就一直拖住男友霍啟剛隻手,重好甜蜜咁望住佢.
梁詠琪唱網上遊戲主題曲
梁詠琪(GiGi)嘅新專輯《魔幻季節》因為成績好,所以得到韓國商人嘅注意,搵佢為網上遊戲「神之領域首部曲––惡魔島」唱主題曲.GiGi話平時都會打機紓緩緊張心情,佢話:「遇啱好緊張嘅時候,我打機時可以進入虛擬世界,自己化身做另一個角色,可以乘機減壓.」
舒淇避與黎明同場
今個星期六(十六日)喺台灣高雄舉行嘅《金馬獎頒獎禮》,原本金馬獎執委會打算請舒淇做頒獎嘉賓,但係舒淇已經推咗佢哋話唔會去喇.有消息話舒淇因為緋聞男友黎明一早應承咗,做金馬獎嘅頒獎嘉賓,而舒淇為免同黎明同場出現而俾傳媒吼實,所以決定唔去.舒淇咁做似乎有啲斬腳趾避沙蟲喎!
馬浚偉水晶鏈避是非
馬浚偉前晚去咗電視城錄影無綫音樂節目《勁歌金曲》,佢早排同郭羨妮嘅緋聞,雙方都搞到好唔開心.馬浚偉嘅胞姊見細佬咁可憐,就買咗水晶手鏈畀佢戴,佢話:「家姐話戴咗呢啲水晶可以幫助遠離是非.」唔知馬仔戴咗水晶鏈之後,會唔會順便遠離埋郭羨妮呢?
肥媽動員全家做義工
肥媽瑪利亞由噚晚開始免費幫「國際廣告萬花筒」活動唱歌跳舞,肥媽除咗一個人一腳踢搞掂排舞排歌嘅部份,重出動埋全家人,包括兩個仔,兩個徒弟同埋個老公幫手.點解肥媽唔收錢?佢噚日喺伊館話:「就係滿足感,一手一腳做係完全唔同,就算唔收錢都唔緊要.」


text:
屯門二手樓價大災難,個多禮拜差唔多跌咗三成,唔通個市真係咁悲?原來係受區內銀主盤超低價成交拖累,造成短時間出現樓價暴跌.
屯門地膽祥益地產營業董事謝澤銘話,過去一個禮拜,屯門有部份銀主單位喺拍賣場以插水價成交,搞到二手放盤又要再降價先賣得出.
好似新屯門中心四座高層G室,547呎,上個禮拜四拍賣以每呎1243蚊成交,噚日就錄得每呎1023蚊嘅二手買賣,跌幅近一成八.謝澤銘重話,原來10月31號,該屋苑二座高層F室銀主貨,喺拍賣前成咗,呎價有1408蚊,咁計法即係一個多星期,呎價唔見咗兩成七.
同區居屋兆山苑C座中層銀主單位拍賣前沽咗,做到每呎955蚊,但估唔到兩日後J座高層六室,拍賣呎價得番821蚊,兩日冇咗一成四.
謝澤銘估計,屯門樓價可能會再跌多兩成,咁大部份屋苑嘅呎價好快只得三位數字.
擎天搞船河靠水吃水
第四季係豪宅嘅世界,九倉嘅尖沙嘴擎天半島二期,同新地嘅西半山寶珊道一號,應該差唔多同期登場,兩大發展商已開始各自造勢.
由於擎天賣點之一係海景,所以九倉今日就安排記者喺船上睇樓,等大家可以唔同角度欣賞個盤,認真識得「靠水吃水」.
不過,地產代理就好似冇馬灣珀麗灣嗰陣咁瘋狂,搞海陸空活動.睇嚟發展商要自己搞嘞.
將軍澳中心快將入伙
新地上個禮拜五突然宣布,將軍澳嘅將軍澳中心同清水灣半島,提供現金回贈促銷,蘭西噚日去將軍澳中心睇吓點環境,場面唔算太熱鬧,估計周末嘅反應都唔會太好.
另外,發展商喺商場內設咗個收樓處,原來今個禮拜五,第五,七同八座首先交樓,至於仍開放現樓示範單位嘅第六同九座,就好似話遲一兩個禮拜.睇嚟發展商要加把勁快啲賣貨尾至得嘞.
周正毅與記者撞到正
因為一單掌刮緋聞,搞到全港市民都知邊個係上海富商周正毅,佢有份發展嘅上海豪宅東方倫敦●伯爵豪園就快嚟香港賣,邀請記者去睇盤.噚日代理華置行講明發展商唔會出現,點知睇緊示範單位時,突然見到周生同埋老婆毛玉萍,同一班衣着光鮮嘅男男女女,浩浩蕩蕩直闖示範單位.真係意外驚喜,蘭西梗係唔放過機會訪問兼影相,點知俾人叫停,重有行家被拉開,唔准接近周生㖭.
唔通周生唔知代理安排記者嚟參觀,咁啱撞正?
好彩周生唔係全程生人勿近,其間有一句冇一句咁講,上海樓市冇泡沫,重看好地產發展,最後問周生會唔會留番個單位自用,佢好大聲兼肯定話唔會.


text:
經紀李消息果然靈通,早成個月率先畀料,話無印喺新港開新店,今個禮拜無印終於開舖,生意聽講唔錯.問經紀李有冇其他新料?經紀李:「不如講吓銅鑼灣,近半年租金仍然企硬,就算入到去禮頓道嗰頭業主仍然要企硬租,唔肯跟通縮.
「聽講最近有部份業主重想逆巿加租㖭,原因係見到區內不時有排隊人潮,排隊嗰班全部係14,15歲𡃁仔,屬於最強消費力嗰班,嚟得排隊梗係會使錢,順勢又帶旺埋附近店舖,咁好理由,業主點會唔把握?」經紀李果然精明.
諗起經紀李所講嘅排隊潮,應該係指由教父P幕後畀意見嘅幾間舖同關刀專門店,每逢返新貨或搞Function時就有細路支持排隊,附近做舖開心之餘,其實地產經紀心裏最歡喜.
聽講教父P最近搬咗Studio,地方大咗好多,唔知係咪為新計劃鋪路?問經紀李有冇收到風,佢只答:「佢哋啲Project好保密,街外人唔會知,唔似其他人未成事已周街唱,所以咁多海外名牌或Artist肯合作.
「成日話經濟唔好,但銅鑼灣嗰邊啲生意多到做唔切,想去金百利仍要排隊半年,租金冇得減.就算銀座地庫𠵱家都冇空位,好多水貨佬鍾意搬落去,話晒做裏原宿水貨生意,一定銅鑼灣好過旺角.」
主持人:大食Jack
八卦熱報:[email protected]


text:
多蒙特前鋒真高拿喺上個禮拜六對拜仁時,代替被罰出場嘅列文串演龍門,表現不知幾咁好,高波冇甩手,低波又俾佢救到,重一球都冇失㖭.雖然最後一幕着住件龍門衫助攻入唔到,回防時撞到球證狼狽啲,但佢有咁好身手,全靠平日鍾意打籃球同埋排球.
或者有人會問,真高拿生得咁高(兩米○二),可以喺籃球界發展;據佢自己講自細就好鍾意荷蘭名將尹巴士頓,重夢想成為職業足球員㖭,所以就冇投身籃球界,專心發展足球囉.
雖然呢位捷克國腳平日都係踢波居多,但一有時間就會打籃球同排球輕鬆吓之餘順便訓練吓身手;勢估唔到佢公餘時嘅正當嗜好,對球隊咁有幫助.
𠵱家啲職業足球員,時不時蒲吧,𠝹女同埋開快車;我求大俠都明啲後生仔貪玩,但呢啲真係「高危活動」,好容易出事.如果球會嘅高層想班球員弗啲同唔想招惹啲麻煩,睇嚟要向真高拿好好學習嘞!
老將蘇拿威過班後生射手
雖然啲人成日話,𠵱家係後生仔嘅世界,但我求大俠就唔係太同意,事關好似車路士嘅蘇拿咁,佢今年雖然成三十六歲,但係重鬼死咁弗,𠵱家喺超聯神射手榜,以九球領導群雄,令一班比佢後生十年有多嘅前鋒好似利物浦奧雲,曼城安歷卡同阿仙奴亨利等都比下去,真係問你服未!
沙華扮黑俠梳羅演嘢
唔知球迷記唔記得,富咸嘅阿根廷前鋒沙華早排喺入波後,喺隻襪度攞個眼罩出嚟扮鬼扮馬;而據佢自己講,佢呢個造型原來係參考自黑俠梳羅.如果個個球員都好似沙華佢咁有諗頭,咁球迷就真係有眼福囉,事關除咗可以欣賞到一啲高水準嘅比賽之外,重可以睇到咁精采嘅個人秀.
保斯尼治「自棄」遲早完
有啲球員冇正選打,就會更加努力,希望換番個上陣機會;但有啲就自我放棄,人工照攞,一於玩樂大過天:車路士嘅澳洲龍門保斯尼治就屬於後者.呢位車仔超級大後備日日掛住玩,最近重俾人傳佢俾車仔驗到曾經吸食可卡因.唔好話我求大俠唔提醒佢,如果佢再係咁落去,真係遲早玩完.
巴克利錫姚明屁股作賭注
前NBA球星巴克利由選秀到𠵱家,一直對姚明有彈冇讚,佢喺噚日火箭對勇士一場波開賽前,更揚言如果姚明能夠喺場波攞到十九分,就會錫姚明屁股咁話,結果係點?姚明咪上陣咗七分鐘,攞咗三分囉!其實姚明一向當巴克利係偶像,但估唔到自己嘅偶像會咁睇死自己,我求大俠認為姚明依家又多一個發奮嘅理由.


text:
私家廚房2:周中贈美 入廚十誡
人家見到美女就開心,但周中師傅見到美女就頭痕,「次次喺廚房見到佢哋煮到烏里單刀就想死,美女?唉!」自言都會煮豬扒雞翼的美少女裕美,被請到廚房試做十個家常菜基本功,錯漏百出!「呢啲基本功十個有九個都錯,家啲女仔呀……」周中兩條粗眉真係皺到跌晒落嚟……
唔可以太早即係幾時呀?蜜糖一落兜兩兜就要盛起,煮多陣都死喎!
將豬扒放落滾油炸到轉色,然後就要轉中細火慢慢炸,炸到浮面,就要開猛火炸十零秒,將啲油逼番出嚟,唔可以一路用大火炸㗎!
邊個話!開邊蒸或焗咪唔使囉,開邊嗰陣佢都標尿啦!唔使係唔係都插佢.
冬瓜唔可以直接用大火炒,一係先蒸到透明,一係先用細火煮到透明先再炒,否則炒極唔會腍.
你梗係懶叻用上湯煮啦,生麪表面有好多麪粉,要先用清水煮走啲粉,再加上湯先會爽口彈牙,直接用上湯煮
647b
變漿糊!
煮餸有好多方法,煮蘿蔔可以加水,每次滾起再落少少凍水再煮滾,做幾次,咁先腍得徹底.煮餃子及雲吞都適合,啲皮唔會爛.
果皮浸軟之後一定要刮走啲瓤,唔刮瓤就咁煲,果皮唔出味又好寒凉㗎!
想有藥效,例如煲藥材湯就凍水落,熱水會凝固食物的蛋白質,藥效煲唔出嚟;但滾湯或煲菜之類就要滾水落,煲得耐咪爛囉!特別係西洋菜,大滾水落就唔苦.


text:
轆Book:逼Benz嘆冷氣 無失蹄
我哋日日同大家介紹靚車,今日換換話題,睇吓馬仔嘅靚車.班馬仔隻隻身嬌肉貴,而且仲係唔少人嘅米飯班主,當然有專屬交通工具同專人服侍,威過你同我.早前我就直擊咗嚟香港參加星期日女皇盃嘅一眾貴價名駒由機場到馬場嘅星級行程,原來淨係座駕都有幾種選擇.
記者:梁美甜
攝影:王文忠
模特兒:Vanessa
呢部係運馬車中嘅最大車型,共有10部,車前半部多為平治拖頭,後面就係馬仔座位,唔係,係企位至真!呢啲馬廂嚟自英國,經過改裝.車廂約長40呎,分三個倉,每個倉可以載3匹馬,即是成部車可以載9匹馬.係就係同其他馬仔逼,不過有冷氣,保持攝氏21度左右,同馬房環境相若,馬伕亦會坐喺隔籬沿途照顧!有時仲有埋工程車,獸醫車,後勤指揮車等隨行㖭.行車亦有時速限制,市區40km/h,高速公路就係60-65km/h左右,司機叔叔唔會突然加速減速,轉彎時仲會提早扭軚以確保行車穩定.講真,有咩損傷影響出賽表現令廣大馬迷失望就唔好啦!
■中控台按鈕一大堆,可以話坐喺司機位,都可照顧班馬仔.
呢部中型運馬車係舊年先開始加入運馬車行列,拖頭係香港訂做,車廂有兩個倉,每次可以運載6匹馬.中型車其實同大型車一樣,都裝有感應器同埋電子記錄儀,監測行車時車速以及GForce,你知喇,部車行得太快,掟得太急容乜易「馬有失蹄」,所以個個馬廂除了避震之外,仲會喺倉內加上防撞軟墊,保護馬腳嘅防踢橡膠板等.
三款運馬車中最細,前面由LandRoverDiscovery拉動,後面就係由英國訂來嘅獨立倉,每次只係運載一匹馬.呢部車優點係地台特低,用來運受傷嘅馬仔就最啱,不過就算只係個人喜好,主人要求獨立倉運馬仔都一樣得.
呢個周日會舉行女皇盃及冠軍一哩賽.女皇盃即2,000米國際一級賽,舊稱「英女皇伊利沙伯二世盃」,75年5月5日首次舉行,以慶祝英女皇伊利沙伯二世及皇夫菲臘親王嚟香港作皇家訪問.當時確係由英女皇親自頒獎,之後年年舉行一次,95年開始開放成為國際賽事,容許海外賽駒參戰,嚟緊4月26日嘅愛彼錶女皇盃獎金更可觀,高達一千四百萬元,而冠軍一哩賽嘅獎金亦有一千二百萬!


text:
馮仁昭四圍超:杜琪峯生日會變娛圈論壇
林家棟:冇漢奸有奴才 - 馮仁昭
杜琪峯前日54歲生日,佢就約埋一班圈中好友喺西貢某海鮮酒家舉行生日會,好多杜sir嘅電視台同電影圈死黨,好似出爐影帝張家輝同老婆關詠荷,黃秋生,劉青雲,吳鎮宇同汪明荃都現身祝賀壽星公,杜sir仲喺飯局上高歌助興,令眾人拍爛手掌.
杜琪峯同成班老友慶祝生日,佢仲high到唱歌助興.
出爐影帝張家輝拖住老婆關詠荷去生日派對,兩個一見記者齊齊笑到四萬咁口.
杜sir接受訪問時講到成龍嘅奴才論時,佢話:「我唔知佢講乜,只知講得唔係咁好,佢講嘢冇傷害人就OK,不過都係講少啲,佢唔需要講呢啲嚟代表自己高低.」至於無綫刪減金像獎片段被轟,杜sir明寸無綫話:「有心就做好佢,冇心就唔好做,呢度有冇TVB人呀?死啦,實cut.」
有份到場嘅林家棟稍後會開工拍《葉問》續集,問到佢係咪會再做漢奸?佢笑笑口話:「戰後冇漢奸,只有奴才.」可能佢發覺辣到成龍嘅一番奴才言論,林家棟即時收口.至於曾經同杜sir傳不和嘅阿姐,問到送咩禮物畀杜sir時,佢竟然話:「吓?乜事要送禮物,我唔知喎,只係知嚟食飯.」
問到張家輝嘅囡囡見到佢個影帝獎座時有乜嘢反應?家輝話:「摸吓囉,同之前電影評論學會個男主角獎放埋一齊,一個係男公仔,另一個係女公仔,希望佢哋可以生多啲仔女畀我.」記者笑問係咪想生BB慶祝,家輝話只係想再攞獎,又話唔敢畀獎座囡囡玩,怕佢整跌整傷自己.


text:
求驗客手記:Big4殺手 D賓耀光明球場 - 求驗客
唔知大家有冇發覺,今季多咗個「邊隊係新Big4」嘅話題,有人話係季初瘋狂增兵嘅曼城,有人話係連續兩季拎到第5嘅愛華頓;計我求大俠話,新特蘭都有得爭埋一份.點解?單憑新特蘭今季喺Big4身上拎到7分一點,就已經夠晒資格!大佬,你估易呀?
呢幾年一直浮浮沉沉,只能夠喺英冠同英超榜尾打滾嘅新特蘭今季大翻身,睇佢哋上月主場1:0贏利物浦,已經俾佢嚇一跳,點知再睇埋佢哋上周六點樣喺主場技術性擊倒另一支Big4球隊阿仙奴,就知佢哋唔係虛火;衰咗咁耐,新特蘭似乎終於等到光明球場重見光明嘅一日.
講番場波,名氣同兵工廠差一皮嘅新特蘭踢起嚟真係一啲都唔輸蝕,文沙,簡拿,佐敦軒達臣幾個大隻佬幾乎搶晒啲波,阿仙奴嗰啲路斯基,拿斯尼,好波但冇身材嘅球員真係俾佢哋搞到冇晒符.戰術咁成功,呢啲都係領隊布魯士嘅功勞,相反排錯陣嘅雲格就要孭鑊喇!
所謂得中場得天下,阿仙奴中場輸晒,輸波都好正常,雖然戴倫賓特(D賓)入波前,同費沙甘保嘅撻Q撞牆的確係有啲運,但係新特蘭踢得咁好,呢3分真係應得.話時話,新特蘭主場咁惡,唔知今季都仲未作客光明球場嘅曼聯又驚唔驚呢!
諗番轉頭,自菲臘斯同昆尼時代之後,新特蘭都已經好耐未威過,家排聯賽第8,都叫近年最佳成績啦,繼續keep住呢個勢,下季隨時可以踢歐霸盃㖭呀!以前有菲臘斯同昆尼呢對高矮拍檔,家「黑貓」就係靠戴倫賓特單天保至尊喇!呢位25歲英格蘭射手今季真係fit到漏,13場聯賽入9球,最重要係佢4戰對Big4都有入波,真係可以講得上係照耀住新特蘭;計我求大俠話,佢唔好叫戴倫賓特喇,不如改名做「太陽賓特」,仲襯佢啦.話唔定下年嘅南非世盃,卡比路會預埋佢一份呢!


text:
今年得梗頸四嘅參加隊伍SalomonGatoradeRacing成員MichaelMaddess形容:「直情每5公里就見到4至8人陪着解放軍隊跑,全程你都見到佢哋嗰隊有成10個人喺度跑緊咁.」毅行者參賽者要行成100公里,參賽隊伍都會組織支援隊,沿途幫手拎食物,水同其他物資,但有參加者話,過去嘅長勝冠軍啹喀隊通常都係得兩三個人陪跑.
佢哋又話駐港部隊似乎不惜一切要贏比賽,透過支援隊運用戰術阻其他參賽者爬頭,中途又將隊員換出嚟嘅運動鞋隨處亂扔,搞到佢哋一路跑一路要避開駐港部隊啲鞋,好搞笑,但最終駐港部隊都係以12小時17分鐘完成,打破唔到啹喀隊舊年11小時52分鐘嘅紀錄.
咁究竟今次係駐港部隊唔着,定又係啲外國勢力眼紅中國崛起唔順超,八方特登問過毅行者籌委會主席陳智思.佢話,過去唔少隊伍嘅支援隊都大堆頭,有年美國駐港領事參加,出動美國海軍陸戰隊陪跑;曾有到訪嘅新加坡軍艦代表參加,亦有成隊兵陪跑;就算啹喀隊,過去都有好多人支援.咁講法,原來毅行者一路都係各國國力嘅展示.
對於今次是非,陳智思話可能同今屆競爭激烈有關,「頭5隊竟然喺1個鐘內先後抵達終點,每隊時間只係相差十零分鐘,可能咁令到某啲緊張比賽結果嘅隊伍提出質疑.」佢話會檢討今次安排,但強調毅行者係籌款活動,重點並非比賽,佢反而關注解放軍隊係咪將啲舊鞋隨處拋棄,話如果屬實會向駐港部隊反映番.
mailto:[email protected]


text:
馮仁昭四圍超:寇鴻萍跌蛋糕生日有Take2
上月廿六日生日嘅寇鴻萍,因為當日身在上海,所以佢老友鄭裕玲,江欣燕夫婦,周汶錡,施念慈同梁思浩等,前晚喺壽星女老公梁廷鏘間L16餐廳開P,同佢補祝生日.
當寇鴻萍同大班賓客合照同切蛋糕時,因為人多要排位,壽星女托住個蛋糕等影相,迫吓迫吓,突然成個蛋糕跌咗落地,佢即刻好鬼尷尬,其他賓客亦嘩然.
寇鴻萍定一定神之後就拍手大叫:「唔緊要,好嘢好嘢!」有人又大叫:「落地開花,富貴榮華.」寇鴻萍又話大把蛋糕,攞過個新嘅嚟影相,點知餐廳職員都係執番地下嗰個,砌好再影過.
老公贈四卡鑽石耳環
寇鴻萍今年嘅生日願望係身體健康生意好,佢一臉幸福咁話老公送咗對四卡幾嘅鑽石耳環畀佢,可以襯番佢隻五卡鑽石戒指㖭!鄭裕玲就話佢年年都會送袋畀寇鴻萍,佢哋識咗二十幾年,年年都一齊慶祝生日,好鬼老友㗎!
學友嫌老婆嘮叨黑面
張學友早前接受台灣電視台名主持張清芳訪問,學友大爆老婆羅美薇有潔癖,鍾意𠵱𠵱哦哦同埋黑面,但係對住朋友就唔會,佢又話老婆平時帶個女出街,都會自備餐具,甚至請朋友食飯,三日前就會諗定準備乜嘢餸.
學友話老婆係處女座,所以凡事追求完美,缺點就係杞人憂天,不過佢最後補飛讚老婆煮餸好好食.
楊崢變阿叔殺手
楊崢噚日喺將軍澳行時裝騷,完騷後即有多名師奶,阿叔上前要求簽名合照,嚇咗楊崢一跳,佢話可能因為喺亞視節目教生活小常識有關,佢話:「呢排都真係吸納咗批三,四十歲嘅觀眾支持,可能大家見我講家事,多咗親切感啦!」佢又話前日同九十歲,由馬來西亞來港嘅爺爺食蟹共度國慶敍天倫!
《十面埋伏》入圍紐約影展
第四十二屆紐約影展前晚揭幕,呢個影展冇競賽,每年選出佢哋認為全世界最出色嘅二十幾部電影參展,今年二十五部影片中,華語片有三部入選,分別係侯孝賢執導嘅《珈琲時光》,張藝謀嘅《十面埋伏》同賈樟柯嘅《世界》,王家衛嘅《2046》反而冇份.
木村對阿菲有Feel
講開《2046》,木村拓哉日前接受《Vogue》雜誌訪問時,話拍呢套戲主要以眼神作為溝通工具,佢又大讚王菲靚,重好有內在美,又好容易相處,沉靜優雅,亦散發女性嘅溫暖.
平時木村會同阿菲講吓笑,而拍呢套戲時,阿菲重幫咗佢好多!
鄭融棄野性從良
鄭融噚日喺銅鑼灣接受新城電台直播訪問,不施脂粉嘅佢被問到係咪想一改野性形象,反樸歸真?佢話:「今次係為新歌改形象,我都希望可以做到好似梅艷芳咁形象百變.」雖然冇化妝,但鄭融仍不忘露出佢條小蠻腰,相信班男fans都唔會失望嘅!
寇鴻萍捧住蛋糕同眾賓客合照,點知個蛋糕突然跣咗落地(圖).


text:
臨記生涯 為杯水被寸
黎姿近日憑無綫劇《金枝慾孽》飾演「玉瑩小主」人氣勁升,正當大家都在看她風光的一面時,卻令她回想起初出道時的一件不快事,她笑說:「我初入行時其實係做臨記,一個口靚妹乜都唔識,細路女又冇地位,我好記得拍電影,每組戲都有個茶水阿姐專門負責,喺一個個保溫杯蓋面上寫低演員個名,當時我唔識死走去問阿姐攞杯水飲,結果俾人白眼都唔止,重要一句質埋嚟同我講:『要飲水就自己去買,啲茶係畀主角飲㗎!』」
體味世態炎涼
黎姿續說:「就由阿姐呢句說話開始,我就同自己講,有朝一日,我一定要有自己一個保溫杯,要寫住我個名,呢一樣嘢我已經做到喇,呢個經歷可以反映娛樂圈幾咁世態炎涼.」
有說黎姿演繹「玉瑩」這角色是演回自己,她表示:「我並唔係一個有心計嘅女人,不過我識得保護自己,所有人嘅角色都係反映現今嘅人性,講得好貼切,做人根本唔可能得一個面口生存,並唔係我假,而係做人可以有好多種方式.啲人話我爭戲,我係唔想同人爭,但我個人又比較任性,人哋話我唔得,我就偏要做到畀你睇,我唔會打冇把握嘅仗!」
劇中一幕玉瑩被張可頤飾演的好友安茜出賣,黎姿演來亦入木三分,原來她亦曾試過遭好友出賣,她淡然說:「以前細個好天真,每件事都睇得太簡單,同人講心事,轉頭就出賣你,唔好講係邊個.𠵱家喺娛樂圈打滾咁多年,自然學得世故,總之唔好傷人同自己,我明白到一樣嘢,就係君子之交淡如水.」
拒墮是非陷阱
黎姿續說:「咪當係一場遊戲去玩囉,我演緊入面其中一個角色,贏到會好開心,輸咗又唔好睇得太重,朋友之間不外乎講吓是非,自己要記住唔好跌落個陷阱度.」


text:
(短片)(韓流)女團化妝前後大比拼少時Tiffany趕客
蘋果網民少女時代香港韓國具荷拉Tiffany即時SISTAR孝琳Sulli昭宥f(x)KARAAPink孫娜恩女團成員EXIDHani化妝前後
化妝品可以話係所有女性嘅最好恩物,唔少女生靠一手超級好嘅化妝技巧,成功化腐朽為神奇,由原本平平無奇嘅輪廓,一轉眼就變成超級靚女,而近日網上都有唔少女網民將自己嘅化妝技術放上網同大家分享,大家見到佢哋化妝技巧,都頻呼好神奇.
而韓國嘅化妝品產業發展得咁勁,唔少人都專登到當地掃貨,趁機跟足韓國女團嘅妝容嚟化.早前有韓國媒體就刊登咗七位最熱門嘅女團成員冇化妝同化咗妝嘅照片,包括少女時代嘅Tiffany,KARA嘅具荷拉,前f(x)成員Sulli,EXID嘅Hani,SISTAR嘅孝琳同昭宥及APink成員孫娜恩.
而網民睇完之後都驚訝偶像冇化妝個樣差別很大,特別係少女時代嘅Tiffany真係令人大跌眼鏡,冇化妝個樣真係幾難被粉絲認出,原本精靈嘅眼睛變得好浮腫,艷光大減.至於SISTAR嘅孝琳同昭宥洗掉又濃又厚嘅眼妝後,個樣亦都登時跌watt.而近期人氣好勁嘅Hani同孫娜恩,佢哋唔化妝個樣似足普通女仔,即係隨便行街都見好多.反而具荷拉同Sulli唔化妝個樣就差別唔多大,皮膚睇落仍然又白又滑.
而網民都有留言話:「除了化妝佢哋仲用咗電腦技巧」,「Tiffanykekekekekekeke」,「我哋應該點樣做孝琳同娜恩?咳咳」,「Tiffany唔應該公開佢嘅額頭,咁樣佢嘅臉睇起嚟好長.」


text:
沈卓盈拖有米新歡煙韌遊街
(銅鑼灣/中環)
藝人喜愛夜蒲,尤其前晚係周五,有拖拍嘅紛紛去到夜店狂歡,無綫小花沈卓盈,前港姐王愛倫細仔同日模松岡李那都各拖住另一半出動,中環同銅鑼灣星蹤處處.
沈卓盈早前飛甩機師男友,火速搭上楊秀惠有米舊愛Ray Mak,佢哋拍拖一個月已打得火熱,前晚同一班友人首先去咗銅鑼灣嘅台灣一品花雕雞開餐,食飽飽之後,11點再轉場去CEO唱K.沈卓盈離開就同男友Ray十指緊扣拖到實,佢哋有異性冇人性,一個箭步行先,賣甩同行朋友,佢哋全程陶醉喺二人世界中,去到CEO先會合番朋友,因為Ray要煲煙,佢好體貼叫女友先上樓.
(今日我至醉)
唔係話沈卓盈同Ray飲醉,佢兩個拖到實喺銅鑼灣遊街,真係完全沉醉喺二人世界呀.
日模松岡李那同潮牌Ground Zero老闆Philip甩拖後,佢就變成夜場常客,佢噚日凌晨兩點同新歡喺中環老蘭耍樂完,佢哋周圍搵的士返歸,結果男伴搵咗附近外籍看更幫手截先至成功,臨上車前男伴仲豪爽畀咗看更貼士.
另外,王愛倫細仔,吳千語舊愛Derek前晚出巡中環夜場,佢喺場中同洋妞係咁咬耳仔,佢又請洋妞飲嘢,後來仲一齊打的離開㖭.
採訪,攝影:陳辰,梁繼光,楊浩賢


text: 過去一周冇乜睇波,反而聽咗好多人講東講西,講來講去的唔係你呃我,就係我呃你嘅嘢.到紅館一遊諗住睇吓黃子華點樣幫香港人減壓,點知場都未開就睇咗一段佢響廁所入面爆阿叔門嘅短片,減壓不成反而睇完仲躁咗;有啲替阿叔不值,屙尿射錯隔籬呢啲意外不時都有喇,使乜咁㷫啫;反而少見嘅係竟然真係有fans會應子華要求將銀包拋上台,末日就來了,銀包錢財事少,攬攬偶像事大,貼埋錢俾你呃都冇所謂.上網睇完美斯老點班烏拉圭後衞跳高晒,然後射地波入罰球之後,又去TED學吓嘢,睇到一段講每個人面對現在的我,同未來的我嘅爭鬥.個個都想未來的我好,但話事嘅永遠係家嘅我,所以用啲方法欺騙自己家陣就要搏命.講者為咗迫自己每日寫5版稿,就定咗規矩每次做唔到就要罰自己5蚊,有肉痛嘅感覺之下隻手就乖乖就範寫字嘞,為咗日後嘅自己過得好啲,惟有搵家嘅自己老襯.再睇另一段TED,一位心理學家研究人嘅肢體動作會唔會影響心理狀況,即係通常呢贏波先會舉高雙手慶祝㗎,咁若果調轉嚟,未跑之前好似保特咁做個射箭動作的話,會唔會跑得快啲呢?佢嘅調查結論係會,挺起胸膛去面試嘅人不但畀對方正面啲嘅印象,亦直接加強自己嘅信心,呢種由外而內再由內而外嘅心法,球場上最佳人辦莫過於C朗,邊有人射波前仲chok過入波後㗎,心理學家話呢個心法背後其實可以話呃自己去呃人,不過呃得多自己就會入戲,入戲之後就可以當成真嘞.TED昨日來了香港,響TED X Kowloon個活動入面,最深刻印象嘅講者係一位前局長朱福強,留住二撇雞嘅佢一上台好嚴肅咁講話個topic好反高潮,唔唱好香港不特止,反而係想揭穿政府冇檔案法嘅弊端,俾我哋知道如果繼續隨便銷毀歷史檔案的話,隨咗唔知前特首買咗幾多魚糧餵金魚之外,香港日後亦會冇晒記憶,咁就邊個講大話都冇人知嘞.耳邊嘅《重口味》已經播到第7次,呢個全新嘅譚校長特別版,Eason比校長更加譚詠麟,是為本周最fake的懷舊金曲,令人更懷念那些講大話會甩大牙的好日子.文:keymannow TV主持mailto:[email protected]


text:
(中秋.是咁的(1))同香港過中秋有咩分別? 國際小姐代表帶你遊澳門
Sofia麥嘉欣國際小姐澳門代表
一年容易又中秋,應屆國際小姐澳門代表麥嘉欣(Sofia Paiva),喺澳門土生土長兼講得一口流利廣東話,不如由佢講吓澳門同香港兩地過中秋有咩唔同.Sofia掛住冧死人嘅笑容話:「其實同香港冇咩分別,哈哈!」
雖然形式上兩地過中秋都係差不多,但相較香港,澳門勝在仍保留大量具特色嘅殖民地時期建築同老店,所以Sofia話坐喺教堂前空地,食住月餅賞月最有中西文化交流氣氛. 話就話兩地過中秋冇咩分別,但Sofia o依然帶我哋去大三巴前嘅手信街,揀澳門最傳統嘅月餅,佢仲好似售貨員上身咁落力解釋每種月餅嘅成份同試食添.
講到揀月餅,Sofia同時下年青人一樣,覺得傳統月餅嘅蛋黃同蓮蓉比較油膩,所以最鍾意嘅就係冰皮月餅,佢話:「我最鍾意食榴槤,又鍾意食冰皮,所以近年推出嘅榴槤冰皮月餅係我最愛,不過通常我食完都冇人會想同我講嘢.」Sofia話小朋友嘅時候,每逢臨近中秋市面都開始有大大細細嘅中秋佈置,不過今年街上嘅中秋氣氛就好似冇咁濃,尤其係澳門剛受到「天鴿」正面吹襲,目前仍然喺復原過程中:「因為早排打完風,市面仍然未完全恢復,所以我覺得今年啲佈置少咗.」
到o依家大個女,Sofia話依然習慣每年中秋都要玩燈籠,然而,今年比較少舖頭掛啲燈籠出嚟,但仍然買到佢最鍾意嘅舊式紙燈籠,佢話:「細個嘅時候每年中秋節都會迫爸爸媽媽買燈籠畀我,到依家都係一樣,分別嘅就係以前會鍾意卡通公仔,大個咗就反而鍾意以前舊式嘅紙燈籠,覺得好有味道.」每年中秋,Sofia話都會同所有屋企人一齊食飯,佢話:「所有屋企人都會去Auntie屋企食飯Gathering,食完飯之後就會上天台,欣賞吓月光同傾下偈.」咁Sofia又覺得係澳門過中秋同喺香港有咩分別?佢笑笑口話:「大家都係食月餅玩燈籠,唯一分別可能就係澳門可以放煙花,所以以前都有放過啲細細支嘅煙花.」佢仲講笑話:「如果香港嘅朋友想喺中秋放煙花,就過嚟搵我啦.」
嚟緊本月中,Sofia就要代表澳門去東京參加國際小姐比賽,佢話:「因為要去一個月,同七十幾個國家嘅佳麗一齊參加,自己心情都好緊張.」咁屋企人同男友又點睇今次比賽?佢話:「佢哋全部都好支持同鼓勵我,叫我放鬆心情.」


text:
講到香港電影電視,警匪片一向都佔有好重份量,特別係自從《無間道》揚威國際之後,傻強一句金句:「當一個人好唔專心咁做緊一樣嘢,而佢又望住你嘅話,佢就係警察.」更加成為做卧底嘅指標,卧底片更加係長拍長有,連大台都拎嚟做台慶劇,既然香港嘅警匪江湖片咁出位,吸引到世界各地嘅資金嚟拍港式警匪片就緊係好合理啦.
好似由喺《三五成群》飾演過廿八座大王嘅宋本中執導,同陳國坤一齊做監製嘅網劇《反黑》咁,就係由大陸投資六千萬製作,仲以Youtube作為平台免費開放俾全世界睇,當然大陸方面就會有一個專屬網站啦.講返套劇就犀利喇,劇中包括咗全香港九成擅長飾演江湖大佬或者警察嘅演員,卡士夠晒勁,好似有大佬B吳志雄,陳惠敏,吳孟達,陳小春,盧惠光,吳岱融,陳欣健,林嘉華,吳毅將,吳家麗,黃樹棠,河國榮,黃柏文,張建聲,陳國坤,王合喜,李璨琛,湯怡,鄭希怡等等,真係數都數唔晒.
卡士咁勁,又拎大陸資金拍,仲講到明慶祝主權移交廿年,咁其實講咩㗎呢?故事背景設定喺97年之前嘅香港,故事講述由80年代起陳小春走去做卧底,破案後喺90年代回歸警隊嘅故事,當中有大量非常港式嘅黑社會同警隊元素,張建聲飾演癲喪反派嘅演技亦令人眼前一亮,劇集由22號起以每日一集嘅形式喺Youtube播放,當中有唔少向港產片致敬嘅場面,例如有一幕由陳小春,李燦森,宋本中,梁烈唯四位都飾演過山雞一角嘅演員一齊打麻將.
不過雖然係大陸投資,但係到目前為止劇中有唔少暗示元素似乎意有所指,而佢作為一部以YouTube為平台嘅網劇,唔知點解喺YouTube上竟然鬧雙胞,有兩個頻道同時都有定期更新集數,唔知會唔會影響到套劇嘅收視,不過據《反黑》官方facebook公佈,《反黑》用咗三日就破億點擊,相信有唔少都係大陸網民嘅功勞.


text:
咖喱牛腩:
3核出齊防守穿窿 - 咖喱
咖喱牛腩,有辣有唔辣.牽牛同咖喱將總結每周球賽,見到抵讚嘅事,牽牛定必重重有賞,用幾百字大讚吓佢;但見到抵鬧嘅人,咖喱就會毫不留情,省佢一餐.
上星期講曼聯嘅反勝魔咒係活力,今輪佢哋喺落後下換入路爾斯安達臣同查維亞靴南迪斯,調走老將,即刻又再次反勝,睇嚟費格遜唔係唔記得呢個反勝魔咒,只係上輪對諾域治一時醒唔起啫!
今日其實想講吓車路士兩翼防守嘅問題.佢哋今季買咗夏薩特同奧斯卡杜斯山度士返嚟,加埋上季加盟嘅桑馬達,呢個年輕有活力嘅中場組合認真令人嚮往,但佢哋3個踢法好似,鍾意走入中路同埋唔鍾意防守,如果佢哋出齊,車仔嘅兩翼防守就會非常薄弱,閘位球員經常要面對一至兩名對方嘅攻擊球員,結果邊線成為防守漏洞;上輪西布朗就係針對呢點,大玩兩翼傳中,搞掂咗車仔.
周日對曼城,車仔續出3核,邊線再成為曼城攻擊嘅重點.喺呢場比賽,曼城僅有19%攻勢來自中路,但有47%喺右路,34%喺左路.除咗大衛施華活躍,曼城兩閘高拉洛夫同薩巴列達都頻頻助攻,其中前者85次觸球,幾乎係全隊最多,同埋佢全場11次傳中,狂轟入車仔禁區;右邊嘅薩巴列達除咗出波,仲有次射門㖭.
睇番車仔右閘新仔艾斯派古達嘅數據,就知佢疲於奔命,全場92觸球,為全場最多嘅球員,並造出兩隊最多嘅6次鏟截,而佢傳中只係得一次.作為車仔掂波最多嘅人,但傳球成功率係兩隊正選最低嘅69%,可見曼城壓逼得好勁,同埋車仔喺右邊回防支援嘅人唔夠,令到佢攞到波都畀唔番出去.
其實喺賓尼迪斯上任車仔主帥後,加利尼維利就喺專欄指出呢個問題,建議佢檢討呢套3核齊出嘅戰術,唔知賓帥會唔會考慮吓呢?
文:咖喱


text:
相信唔少球迷都覺得,前任主帥迪馬堤奧只係代罪羔羊,班主阿巴莫域治竟然搵曾經教過利物浦嘅賓尼迪斯嚟接任,難怪佢哋咁唔高興.對曼城呢場波,賽前先為喺上周六過身嘅前領隊索斯頓默哀,球迷都好識做默哀過後先搞事,拎晒啲「我哋唔想你嚟」同埋「Rafa滾蛋」等標語出嚟.
要球迷收聲,最佳方法就係贏波;賽前講到費托同賓帥重逢會如何重新燃起射門之火,到場上咪又係依然咁頹,對住紮住上陣嘅高柏尼完全冇板斧,得下半場有一次射門機會,係有火,不過係啞火囉.
成場波俾球迷柴台,兼好唔畀面咁一路唱歌歌頌迪馬堤奧,賓帥賽後回應話:「以我過往喺英格蘭執教嘅經驗,係我一路都唔知道啲球迷喺台上唱緊乜.至於啲橫額,其實只要一個人就已經整到出嚟,或者要加多個先可以喺場邊舉起佢.」講起「契仔」費托繼續冇波入,賓尼迪斯亦都好無奈:「大家可以見到佢一直都好積極爭取入球,成隊波會繼續努力咁幫佢製造入波機會.」
賓帥同車路士份約只係到季尾,雖然係人都知阿巴搵佢都係攝吓期,但有時事實又唔使咁白紙黑字寫得咁清楚嘅.場波嘅官方比賽紀錄文件度,寫住賓尼迪斯嘅名銜係「Interim First-Team Manager(暫代領隊)」個個都唔鍾意佢,都咪話唔冇癮.


text:
嚟到2019年最後一日,相信好多香港人唔想回顧但同時唔敢遺忘.香港搞到咁,罪魁禍首肯定唔係「暴徒」而係當權者,一班濫用公權力物體如777,鄭若驊,葉劉,何君堯同濫暴警察,如果佢哋消失,可能光復香港呢?
民陣召集人岑子杰就同八方講,如果有日本漫畫嘅「死亡筆記」,一本肯定唔夠寫,因為應該要消失嘅人太多,例如近日就有教育局局長楊潤雄,再加上一班建制派,「隨時兩本先寫得晒」.Jimmy之後好坦白,話自己雖然係「左膠」,但對於警隊暴行,覺得呢世都唔可能原諒,尤其警暴呢半年冇停過仲變本加厲,「特赦雙方係咪得?為社會前進可以行呢步,但人心入面始終唔會放得低」.佢嘅結論係只要制度唔變,呢班人消失晒都冇用,「咪又換過呢一批」,惟有制度改革,自然將呢班禍港分子淘汰.
民主派會議召集人陳淑莊就話,自己有法律界背景,第一個想佢消失嘅係律政司司長鄭若驊,原因好簡單:一字記之曰「廢」.現實係,送中惡法搞到港人遍體鱗傷,鄭若驊就喺倫敦消失咗一排,但之後繼續厚顏唔使問責下台.至於警察,Tanya明白唔可能成隊消失,但起碼濫暴嗰批冇得留低.
反而去到過街老鼠級嘅777,Tanya話消唔消失冇所謂,反正佢早已經半隱形,「不過最想都係冇咗送中惡法,對成個社會同好多手足好大影響」,直言呢樣令佢最心痛.
理大應用社會科學系鍾劍華教授嘅意見就有啲唔同,認為777無論有冇實權,都係呢場風波關鍵人物,如果早就消失最一了百了;社會要警察維持治安,所以違法濫權警察消失就夠.鍾劍華仲睇死政府,就算冇強推惡法,最終都會係會出事,因為歸根究柢都係制度問題.


text:
咁買咗《信報》之後又點搞?相信只有二少至知,而八方收到風,話電盈媒體董事Morris何國輝經已離開8號仔,脫離上市公司,專心幫二少做傳媒,首要任務就係埋班.八方問Morris係真唔係,佢只證實係離開咗8號仔,但仍然係幫二少打緊工,辦公地點由鰂魚涌搬咗去中環,佢會負責幫二少睇實啲媒體生意,尤其係睇吓祖國有咩發展機會.
咁二少入祖國做媒體,咪同老嗲個紅顏知己周凱旋撞到正?事關周小姐檔TOM仔,𠵱家最想搞就係呢瓣.咁你可以話係小小超硬撼周小姐,但八方就咁睇,塊餅咁大,一個人點都食唔晒,橫掂未開放,咪一齊煲吓囉.不過,奇在周小姐同二少啲口味原來好相似.
先講SUNDAY,話說當年SUNDAY廣告仲係好出位,個品牌仲係好正嗰陣,周小姐已經想買起佢,點知被人勸唔好買,係邊個就唔好講啦.總之,佢買唔成都撬走咗人哋個Marketing頭頭BingZeat入TOM仔,為TOM仔省靚個招牌.再講《信報》,幾年前經已傳周小姐想買,而佢亦聰明地以「每日都畀五蚊買《信報》」作回應,但實情就真係有傾過.而佢到底有幾鍾意《信報》?睇吓鮮有接受訪問嘅佢,肯答應《信報》做獨家訪問就知啦……咁睇,周小姐成日行快二少一步,但又係咪行得太過快呢?


text:
查斯古特七年前隨祖記訪港,喺大球場同南華踢咗場友誼賽,今次佢以祖記大使身分,幫母會嘅亞太區官方網上商店啟動儀式做宣傳,同場仲大顯腳法.退役半年,37歲嘅查斯古特大談不老良方原因係「開心」:「退役後嘅生活好開心,我多咗時間同朋友同家人一齊,一星期會同朋友踢一次波,做祖記大使周圍去都係我鍾意嘅.」
擔任司儀嘅Keyman喺活動上叫查斯古特用廣東話講自己個名時都冇托手踭,之後仲同謝德謙及2014年全港學界精英賽嘅神射手廖澔弘,一齊玩penalty kicks.遊戲由查斯古特同廖澔弘輪流射12碼,謝德謙負責把關,結果00年歐國盃決賽一腳射死意大利嘅法國英雄,三次12碼都唔入,廖澔弘就兩射入一球,查斯古特話:「我踢波好單純,係為咗好玩同享受.」
之後我求大俠同佢做專訪時,問佢會唔會嚟香港踢波,查斯古特話暫時冇咁嘅打算.細細個睇法國98年捧世界盃嘅謝德謙就話,如果查斯古特嚟香港落班就好喇:「佢真人好『弗』,保方37歲都未退,佢可以考慮再踢,用佢嘅名氣,喺唔同層面感染更多人踢波都唔錯.」
講到出年喺法國舉行嘅歐國盃,查斯古特當然睇好東道主可以捧盃:「喺自己國家比賽有一定壓力,但相信法國教練可以帶好隊波,攞到冠軍.」查斯古特今日就會離港去上海繼續祖記行程,噚晚就去咗食上海菜,認真識嘆.


text:
「愛兄弟,定愛黃金?」睇怕好多男人都會揀黃金多過兄弟;有財有勢邊個唔想?畀個無謂襟兄弟你就真係多鬼餘.皮笑肉不笑嘅肥龍既然係一個普通男人,自然愛黃金多過兄弟.最近官場傳出風聲,話肥龍暗渡陳倉起煲呔飛腳,點知俾精甩尾嘅煲呔識穿,兩兄弟結果反晒面,當日政改方案一紅一黑嘅好兄弟拍檔,今日各有各搵食,兄弟情真係幾兒戲吖.
肥龍搞咗乜東東,令煲呔同佢擘面?話說當煲呔力推鬍鬚曾上位接CS,等自己有個心腹幫吓手之時,肥龍竟然暗地裏不斷推唐唐,即係煲呔最忌嘅人接捧喎.據聞肥龍喺某個私人飯局中,對於老友拋出嘅幾個CS人選都有彈冇讚,惟獨提到唐唐時就一味唱好,好明顯口味同煲呔好鬼唔同.
各花入各眼,你揀唐唐都冇問題,最弊肥龍表面上又好似撐煲呔咁,同人講過做CS呢,都係公務員好過商界㗎喇,煲呔梗係以為同呢位兄弟意見一致.點知佢咁鬼蠱惑,對外又會推自己最唔like嘅唐唐啫?
政圈啲人收到風,精明如煲呔又點會唔察覺肥龍嘅異動,所以已經同肥龍保持距離,展開面和心不和嘅異常關係.睇睇煲呔競選辦擺位都有玄機啦,最新嘅競選辦秘書長竟然係前區域市政總署署長許雄而唔係陳德霖,政圈中人嘖嘖稱奇,覺得「攞命陳」能力點都好過許雄啩,點解冇得冧莊?咪就係因為佢係肥龍嘅人之嘛.
咁仲唔止,煲呔搵米老鼠老婆黃麗君做競選辦傳媒事務主管,昅實肥龍另一愛將游淑儀,就知煲呔對肥龍幾唔放心啦.據聞肥龍最近仲推薦過新聞秘書Heidi關接替何安達做特首辦新聞統籌專員㖭,但係煲呔梗係扑低咗佢啦.
肥龍為乜要挺唐棄曾?據聞肥龍最想他日辭官歸故里時,仍然喺政府保持一定影響力,所以就捧唐唐做CS,希望唐唐可以幫到手.無端端做咗煲呔同肥龍擘面嘅第三者,唐唐唔使俾人拉去浸豬籠啩?


text:
撚手Game:《三國志大戰DS》
激炒六百照斷市
喺街機界穩佔舊年最Hit嗰幾隻之一嘅《三國志大戰》,由宣布移植落NDS嗰刻已經成為全民焦點,即使冇人親身試過,齋睇幾張畫面相已批定佢掂過碌蔗,一出必買咁話.鑑於代理返唔到行貨,搞到貨源喺香港極為緊張,收到風嘅機迷一知有得賣就將Game舖重重包圍,炒到五百幾六百蚊依然面不改容,堪稱近排少有盛況!
文:陳福榮
之前聽有去舊年TGS嘅行家講,《三國志大戰DS》試玩反應極之普通唔使點排隊,好多方面NDS都比唔上街機咁優秀,但話晒佢都係暫時唯一玩到嘅家用及手提平台,純粹用原版嚟比較似乎有欠公允,不如拎佢移植後嘅表現,以至新增要素比較吓.基本上呢隻手提版都算用盡NDS嘅性能,有3D之餘更玩盡成個TouchScreen,而且聰明地打直部機Fit番街機比例,惟獨無法做到多點式感應,必須借助預早串連嘅技巧,雖然係咁只要掌握箇中要訣,玩起嚟都算差唔多Feel.
原本街機版嘅上下配置,上芒睇戰場畫面,下面放晒人物卡,嚟到NDS就變成左右對照,所以要打直部NDS來玩,變成左面睇Game,右面篤卡,廠方亦有貼心設計,對慣用左手玩家,亦可以於設定內選擇畫面方向.
●以移植版NDS遊戲來講,《三國志大戰DS》算係最有街機Feel一款.
為咗令手提機版有較高原創性,世嘉除咗喺隻Game入面收錄逾三百張歷代《三國志大戰》嘅遊戲卡之外,仲專誠整多幾張連街機都冇嘅原創卡,加上隨Game附送一張可以拎出街用嘅EX凌統,實行做到手提街機互相連動嘅效果.而為咗令唔多玩街機嘅朋友,都能夠享受到有卡喺手嗰種實在感,唔單只可以仔細觀賞設計同街機近乎一樣嘅卡片,每玩完一局更會送多張卡畀你,將卡由錫紙包推出嚟個畫面真係似足「潛卡」,無論閣下有冇玩開街機都會帶來更大嘅投入感.講番基本系統,由於每張卡都有唔同Cost,玩家要喺上限為8分嘅條件內編排五張卡,能力越高代價固然越大,好似關羽呢位猛將就要成2.5分,因此點揀呢五張卡真係極有學問.
●唔少人都話,開錫紙包「甩卡」係成隻Game做得最好嘅地方.
●可以經由瀏覽功能睇番抽咗啲咩卡,仲可以放大張卡嚟仔細欣賞㖭.
●咁樣前後Check住能力特性,對點樣砌副靚Deck就更加得心應手.
為咗突顯同街機版嘅唔同,世嘉專誠搵幾位插畫師幫NDS版整多幾張靚卡.
跟之前又係世嘉嘅足球卡機《WCCF》相同,《三國志大戰》係容許玩家喺同一時間控制多個部隊,但NDS基本規格只能夠同時感應一點,點先做到呢種效果?答案就係借助類似電腦RTS嗰種滑鼠搭鍵盤組合按法,一次過串聯想同時行動嘅部隊,Group起佢哋之後從而變成齊齊出動.另外仲可以用十字掣同輕觸筆嘅配搭,將卡片擰左擰右以令計略發揮最佳效用,方便攻城時一口氣解決對手.
NDS活用Wi-Fi室內對戰甚至係WFC上網Link機,營造甚具規模嘅網絡機舖效果,好似《三國志大戰DS》呢隻咁有街機Feel嘅作品,到處搵勁人決鬥感覺更比《Pokemon》與《DQMJ》等培育型RPG來得實在,而且贏得人多戰績好個朵就會仲響,好似「指揮官」,「右將軍」同「霸王」呢啲稱號就只有喺網上全國對戰中取得,咁嘅虛榮感真係有錢都買唔到.想做受萬人景仰嘅三國霸王?努力練多幾局啦兄台.
初步睇都幾好玩,諗唔到用輕觸筆都可以咁過癮,畫面亦算唔錯,啲卡跟足街機當然勁正.
近日各大遊戲討論區與新聞組,尤其係NDS專區幾乎因呢隻卡Game淪陷咁款,十居其九嘅Post都係問點玩,咩卡好用同埋邊度仲有得賣,算係近幾個月難得一見嘅盛況.而機主點睇同業內人士都幾唔同吓,班街機高手佢哋玩咗兩三鋪就宣布放棄,話操作同手感根本唔係嗰回事,會學壞手勢喎!至於Game書編輯則覺得若以手提遊戲嚟講,佢絕對係值9分,同人挑機嘅感覺又係極爽,起碼香港機舖都冇得同日本仔隻抽啦!
順帶一提,𠵱家香港街機版嘅Ver.1.1終於推出連線服務,雖然只限本地,但算係踏出第一步,相信今後嘅《頭文字DVer.4》都會係咁搞法.
查詢:I-Gamer.com.hk
電話:27253338
機種:NDS
廠商:SEGA
類型:SLG
人數:1-2人
價格:約$420
(限定版$880)


text:
高清Porte 跑東廊追劇無雪花
上星期興致勃勃同肥婆四上飛鵝山遊車河,月黑風高飽暖想郁吓之際,阿珍竟然話要趕返屋企睇港版《噢唇易呢份》!如入寶山空手回,下定決心,我要喺車度裝番個電視,仲要睇高清!今日即試呢部裝咗高清機頂盒嘅豐田Porte,為免再次臨門失機,我遊走西環再經銅鑼灣去柴灣試真啲,沿途告士打道東廊都無窒,收得勁清,比起以前啲低科技汽車電視好好多.
文:嘴嚼爺
攝影:陳陶鈞
Model:Joanne
講番架Porte,1,500c.c.車仔最正係左邊電趟門,㩒個掣就識自動開閂,上落非常方便,雖非四門設計,但就算後座上落都毋須瞓低前排,夠晒位畀後座乘客落車,實用性真係贏晒同級車.
加埋新包圍,霧燈同15吋合金軨,外形望落極似迷你版Alphard,不過就多添時尚味,無咁成熟老餅.內櫳經過改裝,座椅全新拉雙色皮,車頂又加埋格仔麖皮同LED,豪華得嚟亦夠年輕.唔好睇佢車仔細細,裏頭空間極為寬敞,加上平地台無中間手枕位阻頭阻勢,喺車廂內由左去右,由前去後都唔使落車,玩遊戲真係好方便.
■平地台加電趟門夠實用,好輕易喺左邊落車,泊超窄車位上落勁方便.
對馬力無期望,反而有驚喜,圍住港島揸咗一大段路,載住Model同體重200磅攝影師,依然可以爽住去!引擎用上同廠Corolla嘅1NZ-FE1.5偈,推動細小Porte綽綽有餘,行公路或上斜都比想像中有力,去到太古城對出東廊,仲要攝影師提醒:「喂,呢度有快相,要收油呀!」
雖然講到悶,但仍不得不提呢類揭背車有幾適合香港環境;試車當日不斷要泊車,無論喺銅鑼灣窄位用頭入,或者喺柴灣貨倉樓下掉頭,都完全無壓力,而且呢架車裝咗後波泊車鏡頭,只要一入後波,就算睇緊電視都會自動轉番車後畫面,好使好用.
講到尾耗油先係重點,Porte耗油量16.0km/L令人踩得安心,牌費同1,300c.c.房車一樣,不過外形再配上電門嘅實用性,何止贏一條街!
喺告士打道車行門口上車,已經見到車內屏幕播緊咩時事常識問答比賽,好清好順,即時向西環出發!沿途經金鐘去堅尼地城,只係每逢過橋底位有少少窒,其他時間接收都好OK.不過去到西環,一俾高樓大廈包圍,畫面就停咗喺度,到見到海同天先再次收到訊號.之後由西到東,沿途行告士打道,東廊接收都無問題;去到小西灣都算開揚,就算喺工業區都收到,只不過有少少窒.影大相時對正大海,同喺屋企睇電視一樣咁清咁順.不過可能高清訊號始終未全面覆蓋,所以去到鬧市,好似喺銅鑼灣咁,就完全收唔到訊號.
總結一下,其實喺車度裝機頂盒,始終個芒唔大,所以感受唔到有幾高清,但一定比舊有汽車電視穩定,起碼唔會沙沙聲睇雪花又要追台咁麻煩.
■香港排隊入紅隧時時塞日日塞,而近海邊又保證收到,無咁悶啦!
唔係收唔到,不過窒窒吓,成日望住同一個畫面好似Hang機咁,梗係打喊露啦.
雖然係港島東最篤,但因為空曠,海邊一帶大廈都唔算密集,所以收得勁好勁順.
入到銅鑼灣即死,若然真係咁想追劇,不如去電器舖睇幾廿部Display好過.
引擎:1,496c.c.直4DOHC
馬力:109ps/6,000rpm
扭力:14.4kgm/4,200rpm
傳動:4前速自動波,前輪驅動
車輛提供:富利堡(28772700)


text:
五月二日奧運火炬到港,香港電台製作上午接火炬及開跑儀式,中午在馬場由亞視製作綜藝表演,到咗黃昏,就由無綫主辦大型表演及迎接最後一棒.三個節目中,自然係無綫做得最場面盛大,因為無綫最多人才吖嗎.左丁山在馬場現場睇亞視節目十幾分鐘,只見底色全部係橙色,咦,政治不正確噃,點解唔用紅色,唔知亞視會唔會再花一筆錢將個公司標誌由橙色改為紅色或藍色呢?
左丁山不知就裏,在大看台見到有位就坐,後來見到曾局長,霍會長等大人物陸續就座,先知道椅上早已貼上名字,連忙起身望吓,自己嘅座位上有劉長樂名字,隔籬就係陳志雲,皆電視台名人也,唔怪得自己左手邊已經有亞視何定鈞坐響處.坐咗人哋個位,唔好意思噃,正欲起身離開,有一位官員話:「照坐啦,劉長樂,陳志雲唔會嚟㗎嘞.」諗落又係,一於幻想自己係電視大亨劉長樂可也.
但嘜頭唔同,邊度可以冒充大人物呀,一位區議員叫上嚟:「左丁山,落嚟傾幾句得唔得呀?」冇研究之至,傾咪傾囉.原來區議員有意競選立法會議員,要求評估吓,左丁山有話直說:「你排選票第二名,輸梗啦,排第一都未必贏.」區議員立即話自己仲年輕,四年後可以再嚟過!其志可嘉也,問佢有乜好搞作,佢話:「當務之急係用錢搞奧運宣傳,區議會攞咗筆撥款,水喉充足,但我哋搵無綫傾吓,做一個節目要起碼一百萬元,無綫大發奧運財,個個區議會都要搵無綫呀!」吓,點解唔搵另一個電視台打吓價呀?區議員話:「照我所知,政府想我哋搵無綫!」咁就冇辦法嘞,無綫真係識得如何賺錢,亞視又幾笨喎.
坐得咁上下,鬆人為上,在大堂碰到馬主N與火炬手馬術L,馬主N話要與馬術L影相留念,左丁山當然識得攝位啦.支火炬刻上火炬手名字,可收藏作為一個紀念,幾有意思,唔怪得有人坐輪椅都要揸住支火炬.


text:
地產多聲道:經紀客仔擎天再相逄
九龍倉尖沙嘴擎天半島,五座頂層相連單位,上個禮拜以一千萬成咗.單交易本身就冇乜特別,但牽涉到嘅人就巧合得有如電影橋段.
話說買家係紅磡黃埔花園業主,有日喺區內睇盤,畀中原嘅經紀Michael(圖中)錢「撈」到.游說佢睇擎天半島,結果睇中頂層相連戶.Michael於是搵直屬上司,窩打老道第一分行經理曾錫君(Alfred)幫手,同時又搵埋主區經理協助,喺新九龍六個主區經理中,咁啱只係搵到蔡日基.
當幾個人聚埋之時,個客就即刻認得,蔡日基喺97年幫佢入票認購紅磡海逸豪園,但最終買唔成.而當年蔡生就喺另一間行做.咁都重未夠蹺,原來Michael嘅上司Alferd曾,喺93年都幫過呢個客,買成個紅磡黃埔花園單位.估唔到呢個喺街度搵番嚟嘅客,將幾個相識嘅人再度拉埋一齊,講都唔信,認真有緣,無巧不成書呢句話原來係真㗎.所以從事服務性行業嘅人士,人際關係要打得好,有謂山水有相逢.
中原今次做成咗單擎天半島相連單位,九龍倉當然好高興啦,助理董事黃光耀喺賣緊深井碧堤半島期間,都抽時間嘉許中原劉一姐.
代理點心餉通宵買家
政府又話托市,賣緊深井新盤嘅九龍倉可謂食正頭啖湯,上個禮拜五晚內購,售樓處一直開到第二日凌晨六點鐘,竟然真係有買家肯捱眼瞓坐通宵揀樓,唔通真係政府托一托,好過發展商四圍撲?
細心嘅地產經紀,一早預備大量茶樓點心,不過只款待自己嘅客仔.九倉有見及此亦識做,即時落柯打外賣點心,等其他客仔唔使睇到流口水.
九倉今次在某發展商越區搶客的正面挑戰下,內購仍然熱賣,員工做到凌晨六點,一樣咁開心,重由阿頭帶領之下,高唱電影少林足球嘅歌仔慶祝㖭!九倉啲貨醒,九倉啲貨勁……
信和商場戶免費刨冬瓜
港府不斷向中央求助,放寬內地旅客來港是救港方法之一.既然有咁大嘅商機,零售商都嚴陣以待,作為商場大業主嘅信和,就諗到點幫啲商戶.
信和物業管理總經理杜日生話,由10月開始,小西灣藍灣廣場,大角嘴奧海城一二期,屯門市廣場,尖沙嘴中港城,尖沙嘴中心及帝國中心七個商場,只要商戶提名員工,就可以免費參加「普通話服務用語齊齊學」速成課程.
課程係按服務業嘅需要而設計,等商戶員工可以快啲學識,揀喺禮拜日上晝上堂,唔會影響商戶做生意,認真周到.當然,商戶賺到錢,信和都有着數啦.其他商場大業主重唔快啲諗計!
吉之島佛山開舖
日資百貨公司吉之島,喺香港搞得幾成功,重積極進軍內地百貨業務,租咗佛山「東方廣場」26.9萬方呎做華南地區嘅旗艦店,租期十五年.有個咁大嘅客,發展商佛山東建集團今日就喺商場現址,舉行「廣州佛山東方廣場與吉之島簽約慶典」活動.
佛山「東方廣場」佔地269.1萬方呎,商場有215.3萬呎,係區內最大型嘅主題購物廣場.共有十個主題商場(吉之島就佔一個),樓層由地庫一樓到4樓.預期2005年落成.
嘩!個場大成咁,要行一個圈睇怕都要幾粒鐘.香港商場相比之下真係失色,唔怪得愈嚟愈多港人北上消費購物啦.
美聯獲超級品牌資格
喺73年成立嘅地產代理公司美聯物業,最近攞到「超級品牌」資格.據講個品牌十年前喺英國成立,由當地資深市場同廣告業人士擔任委員,按申請公司嘅市場佔有率,信譽,客戶支持度,歷史同整體市場接受程度嚟評分.聽講本港好多公司,例如地鐵同美心集團等,都攞咗呢個「超級品牌」資格.
政府支持山寨廠
規劃署早前出咗份《重整新界西北鄉郊土地》報告,指出區內有五十五公頃工業用地,𠵱家重做緊山寨廠.未來該區有西鐵等大規模基建工程,報告建議,繼續保留該批土地作工業用途.但點解政府要咁做,就認真考起.


text:
14年喺《Sunday扮嘢王》因模仿cool魔張智霖而多咗人認識嘅張振朗,無綫力捧小生,最初係因為貌似黃宗澤,故有「翻版黃宗澤」之稱,參加過英皇新秀讀埋大台藝訓班,扮完Cool魔再獲曾勵珍讚賞後,拍《愛·回家》Season 2,開始儲人氣,加上無綫走下一個,走下又一個,依家成為力捧小生!
今次張振朗喺《踩過界》嘅演出,反應相當唔錯!其實喺呢套劇啱啱播映嘅時候,張振朗同王浩信呢段喺同一屋簷下生活頗有HeHe feel,真係能成密友總帶著愛!
《踩過界》昨晚播到第10集,講完楊證樺沈可欣與星仔嘅故事之後,輪到陳庭欣飾演嘅跨性別人士單元.故事講述準備接受變性手術嘅幼稚園老師陳庭欣,相約谷一夏張振朗去打網球,喺更衣室俾學生媽咪發現佢原來係男扮女裝,於是報警告陳庭欣非禮.
本來癲姐蔡思貝同張振朗諗住游說學生媽咪,希望可以和解呢件事,點知因為飾演佢老公嘅陳志健原來係雙性戀,所以學生媽咪好抗拒,堅持要告到底.
另一邊廂,張振朗喺fb發現陳庭欣仲喺「男兒身」嗰陣,有一個拍咗拖兩年嘅女朋友陳婉婷(角色名叫Hilary),於是諗住聯絡對方,希望游說佢出庭幫陳庭欣.
但係陳婉婷同陳庭欣分咗手之後,一直都好唔諒解呢個人,加上佢又即將同富家公子結婚,所以拒絕咗張振朗.不過張振朗希望為咗陳庭欣,揸住電單車追截陳婉婷,諗住繼續游說佢,點知途中發生交通意外,成架車剷落地,壓住張振朗隻腳,只見張振朗隻右腳扭到變成不可能的「L」形,後期加工咗啲血色喺膝頭同腳踝位置.
意料之外嘅係,鏡頭一轉,急症室裡的張振朗,右腳下肢被截,但原來唔係因為今次意外所致,而係因為當年因為一宗爆炸案,幕後黑手直指豹哥單立文.
《踩過界》嘅CG,當然好過《賭城群英會》好多(如果你有睇陳百祥,陳法蓉死嗰兩集,發夢都會笑醒)《踩過界》畫面見到張振朗截肢,以及除咗義肢搽藥膏嘅片段.
前日張振朗接受傳媒訪問,他稱:「其實我又冇專登去學點樣行路,因為我本身都唔想俾人知呢件事,所以好堅持要做到自己好似正常人一樣,反而我係走去學揸電單,不過嗰陣未考到牌,所以電單車嘅戲份要喺拖架度拍,好記得有一次我同浩信坐喺架電單車度,點知一轉彎,我哋兩個差啲瞓低咗,原來喺拖架度拍電單車戲,都要有技巧,嗰次真係一個好好嘅經驗,亦都好彩冇意外發生!」
至於劇情發展,張振朗話:「其實我同豹哥(單立文)本身有結怨,佢主使咗一個人令我冇咗隻腳,而嗰個人係我一個好相信嘅人,不過我唔會講係邊個,要賣個關子,俾大家估下!」佢仲話:「我自己都好期待,因為我哋成個團隊真係用咗百分之二百嘅努力去做,我都覺得係時候做返自己,洗走張智霖嘅影子!」


text:
(一燈決)一哥:有得諗 撐連勝海鷗驅魔
運動足球英超曼聯白禮頓
9月嘅《一燈決》嚟到最後一期,細佬同燈神尊嘉兄就打成1:1平手,決高下嘅場次大家都諗咗好耐,最後決定揀今日早場白禮頓對曼聯嘅英超早場,「海鷗」不敗有得諗,受讓半/一可以一敲.
曼聯上場聯賽主場畀水晶宮做低真係一地眼鏡碎,屋漏兼逢域陀連迪路夫出晒洋相搞到輸1:3,紅魔條防線信唔過;呢位瑞典足球先生周中英聯盃冇喺陣容,今場有冇份踢都未知,不過曼聯後面出艾歷拜利拍哈利馬古尼咪一樣唔穩陣,最慘係前面班後生好似仲未回魂咁,上輪後備入嚟入到球波嘅雲迪碧克唔會幫到太多,賽後領隊蘇斯克查就梗係要辯護,話曼聯仲要多幾場先會上到力,大佬呀,球迷點同你等咁耐呀!
今季係白禮頓連續第四季喺英超角逐,海鷗升班以嚟,英超主場對曼聯嘅戰績其實唔失禮,3場2勝1負;不過,佢哋除咗第一場輸咗畀車路士之外,唔經唔覺都三連勝,雖然英聯盃贏嗰啲都係流流地,不過英超作客贏紐卡素嗰場係有說服力,重點係白禮頓呢三場都冇失波,點都對信心有幫助;白禮頓今季仲打起咗隻右閘蘭普堤,呢位小朋友助攻有啲料到,如果輕傷冇咩事踢到嘅話,紅魔條邊線都幾危險,話晒海鷗前鋒馬奧比都幾「弗」,上輪就入咗兩粒.
白禮頓往績唔差士氣又有,加埋前鋒都腳風順,曼聯今季英超要開齋,睇嚟下輪返主場對番摩連奴嘅熱刺機會會仲大.
《一燈決》係今季新欄目,由上月擂台盟主同上月燈神拗吓頸,睇吓讀者信邊個.


text:
求驗客手記:西維爾難敵二奶命
查馬發功拜仁超勁
拜仁慕尼黑西維爾歐洲超級盃查維馬天尼斯
上季大熱捧走歐聯嘅拜仁慕尼黑,周四同歐霸盃盟主西維爾會師歐超盃,兩隊喺法定時間踢成1:1,但拜仁喺加時靠後備入替嘅查維馬天尼斯入波,最終喺匈牙利中立場入座嘅兩萬球迷面前,以2:1力挫對方奪得今年內第4座錦標.至於輸波嘅西維爾就比較慘情,皆因連埋今次,球隊對上五次以歐霸盃冠軍身份出戰歐超盃,最後都係空手而回.
今場開賽13分鐘,西維爾就先靠奧甘波斯射入12碼領先,不過拜仁34分鐘就有哥列斯卡幫手追和,但換邊後食咗兩次詐糊,令兩隊要打加時,最後靠「查馬」喺加時上半場完結前頭槌頂入,贏2:1捧盃.
上季歐聯決賽,拜仁就靠平時唔多入波嘅京士利高文一錘定音,以1:0小勝巴黎聖日耳門捧盃,今次就輪到有傳準備走人嘅查馬做奇兵.查馬對上一次幫拜仁入波已經係上年4月嘅事,對於隔咗一年有多再幫拜仁入波,查馬就話一直想幫拜仁獻盡全力,呢日就顯示到就算上陣10至15分鐘,都可以幫到球隊.
其實今次已經係查馬第二次喺歐超盃加時建功,七年前就係對住車路士,又係佢去到加時最後一分鐘入波,追和對手2:2,最後靠互射12碼助拜仁奪冠,所以賽後就連隊友湯馬士梅拿都稱佢係「歐超盃先生」.至於拜仁教練費歷克亦大讚呢位一年後就約滿嘅中場:「佢攻入一球幫我哋贏波,有時候足球世界就會有呢種美麗故事.之前有報道話佢已經加盟畢爾包,但係今場佢仲幫我哋入到波.」除咗查馬,今場喺87分鐘撲走安尼斯利單刀波嘅門將紐亞,賽後就獲對手拿傑迪錫盛讚佢先係拜仁捧盃功臣:「今晚可以睇到紐亞對拜仁幾重要,本來我哋有兩次機會入波,但都俾佢化解晒.」
另外,歐洲足協同日宣佈因武肺影響,今季歐聯,歐霸盃,女子歐聯,歐國聯同歐國盃外圍賽附加賽等都會繼續保留每隊每場換五人嘅名額,但英超之前就因為中下游球隊反對,冇跟隨呢個做法.


text:
轆Book:針有兩頭利 海堂帶頭辣跑從良
唔明點解成日整路,但路面仲係凹凹凸凸?喺香港揸辣跑要付出幾大代價,除冒甩肺危機外,載屋企人仲周不時被哦:「喂,扽死人咩?」甩尾王海堂今次導各辣跑車主回頭是岸,親自測試RS新一代避震機再推畀辣車迷:「真係軟硬適中,辣又得唔辣又得.」嘩,乜咁蔡瀾口吻……
文:嘴嚼爺
攝:陳陶鈞
阿海堂,到底條避震係你出嘅,定間車房有你份?「無呀,無收錢㗎.」話說上星期喺珠海睇橫滑會MSC飄移比賽,海堂贏完比賽同佢吹開水,佢話要造福人群積陰德,所以有好嘢同大家Share──有32段軟硬調校嘅RS第二代Damperkit.「呢套避震好啱喺香港行,唔會太硬,行凹凸路面唔會震到甩肺,但又保持到跑車性能,劈彎唔會啷嚟啷去,我成隊車隊嘅行街車,拍戲用做賽車特技嘅拍攝車都裝咗.不過講到玩甩尾,就梗係唔得,玩甩尾真係要好硬嘅避震先得.」
講技術性問題,呢套避震用咗超輕量鋁合金造單筒,彈弓則用上疏密圈設計,頭段較軟,可以加強舒適性,而彈弓尾段則較硬淨,令劈彎時有足夠托承能力,雖然我唔想幫佢賣廣告,但$5,900包料包工仲包半年保養又確係抵.
■我試過原裝新車,又試過呢部換咗避震嘅,感覺真係好唔同.
齋聽佢講唔夠,影相當日仲有SubaruWRX車主阿華自動獻身,俾架車海堂劈番轉,兼俾我體驗吓.阿華係典型家庭男人,「屋企人成日坐我部車,我又有老婆又有小朋友,最弊我又鍾意得閒揸WRX爽吓,又覺得架車唔Low低避震唔夠靚仔,都係有個又係揸WRX嘅Friend介紹呢套嘢畀我.」裝完有乜結論?「日常載屋企人,佢哋詐少咗型,真係唔太扽,開頭都驚將部跑車變咗房車㗎,有時揸快啲都無篩嚟篩去,啱啱好囉.」由荃灣車房出發,一出門口段路凹凸過劉翔塊面,梗係無房車咁舒服,但又真係估唔到一架WRX嘅懸掛會咁房車化,之後沿路入深井,海堂都算劈住去,入彎入迴旋處都真係感受到良好貼地感.講番套避震,澳洲品牌,不過本地代理就自己研究更多版本,當然唔只WRX車主裝得,基本上大熱車款如EVO,Golf,GTR33,34都裝得.
■車主阿華話唔要原裝避震,因為設定太高,完全唔襯WRX.
■側面最睇到Low低前後分別,軟硬睇唔到,不過身為跑車,Low低就順眼好多.
■另新安裝三個錶顯示油溫,油壓等資料,不過裝飾大過實用.
■阿華架車無乜改動,只係換咗四條17吋Emotion合金軨.
■「呢隻避震,舒服得嚟閒時劈吓都得,當然唔係落場啦!」
■除咗包工包料,仲有免費電腦四輪定位,不如送埋間舖畀我吖?
雖然話海堂導車迷幫架車減辣,但甩尾本性難移.下個月海堂搞咗個旅行團去珠海,兩日一夜包食包住包甩尾.落賽車場坐佢車感受真人版頭文字D感覺,有計.佢仲話:「一家大細嚟都得,我想推廣嘅係,甩尾係一種運動,唔係飛仔飛車!」


text:
京奧判官:800萬北京買豪宅 林丹好事近
謝杏芳喺女單決賽輸咗俾隊友張寧,不過林丹就拎咗男單金牌,可以話係對呢一對準夫妻嘅最好禮物.紅透半邊天嘅林丹𠵱家忙住同謝杏芳籌備婚禮,據聞佢哋仲喺北京睇中咗間豪宅同靚車,睇嚟呢段發展4年嘅姊弟戀終於可以喺京奧後開花結果囉!
林丹同謝杏芳呢對「神鵰俠侶」雖然唔可以達成京奧前一齊贏金牌嘅承諾,亦都應驗咗魏仁芳,王蓮香之後冇羽毛球情侶球手一齊贏金牌嘅魔咒,不過佢哋都好坦然面對,林丹就好冧咁話:「喺決賽之前我一直喺度諗,贏到金牌梗係好事,但如果輸咗都可以同謝杏芳一齊有銀牌,我哋兩個都會好襯吖.」
最後林丹以狂風掃落葉姿態擊敗咗馬來西亞嘅李宗偉,達成自己嘅金牌心願之後,都係時候諗吓兩個人嘅人生大事啦.其實起初冇人會睇好呢段姊弟戀,不過林丹同謝杏芳兩個4年嚟打風都打唔甩,唔怪得謝杏芳爸爸忍唔住口對呢個未來女婿催婚咁話.
林丹都好識做,最近已經喺北京睇中咗間800萬人仔嘅豪宅,諗住喺首都築起兩個人嘅愛巢.提到新居嘅時候,林丹就話:「我哋理想中嘅屋企會有兩個廚房,一個中式一個西式,如果廚房同飯廳都有落地玻璃就仲正!」除此之外,林丹就計劃買架靚車送畀謝杏芳,獎勵佢喺京奧嘅表現.
雖然𠵱家林丹事業同愛情兩得意,但係佢近年嘅勁敵陶菲克集奧運,世錦賽同埋亞運3大冠軍於一身,而林丹就係冇亞運金牌.由於亞洲嘅羽毛球壇幾乎可以等於世界水平,所以亞運金牌都係相當重要,林丹就話放眼兩年後嘅亞運,希望正式同陶菲克睇齊,之後要喺奧運冧莊過埋佢頭,真豪氣!


text:
拍手Fing咪唱西歌
即場計分包無攞錯獎
你話你唱歌似關菊英?我夠話我係將軍澳關心妍咯!想試自己實力?又唔使話拋頭露面走去「生銹」嘅,喺屋企玩呢隻《Lips》都可以睇吓自己唱歌幾高分,有無天份.唱之餘,仲可以用手掣扮搖鼓,拍手打拍子,適當時候FingFing支有體感裝置嘅咪又有分加.
文︰崎哥
攝影︰陳盛臣
入碟播歌同唱K無咩分別?梗係唔係啦!除咗唱完有電腦計分之外,支咪都有體感功能,專用無線咪可以偵測玩家嘅搖動,唔同段落畫面都會提示你要做咩動作,舉咪,Fing咪跟住做,台風啱Feel就加你分.
當唱不同節奏歌曲,無線咪會跟節奏發出唔同顏色閃爍燈光,好似《男歌女唱》家用版.而且更可加入特別音效及轉Key,最多可用埋兩支無線咪合唱,又係一隻媾女極品囉.
■隨Game有黑白兩支無線咪,入兩粒2A電即開騷.
遊戲除咗支援最多兩支咪外,仲可以配合4個無線手掣齊齊玩,只要Set定手掣嘅音效,嗰4條友跟住節奏㩒掣就會有搖鈴聲,電子合成音樂聲等不同效果,最搞笑係你仲可以做Fans扮拍手聲幫你「偶像」打拍子,加埋杜比5.1數碼音效輸出,紅館未裝修好都可以好似開演唱會咁款.我真係好鍾意唱歌呀!我情願做一晚歌星,都唔要做一世烏蠅!
■MTV都算有心思,呢種畫風令我諗起《為你而死》,好浪漫.
《Lips》內置超過40首歌,包括流行曲,HipHop,經典金曲都有,例如Beyonce嘅《Irreplaceable》,Coldplay嘅《Yellow》,Radiohead嘅《FakePlasticTrees》等英文歌.另外廠方亦認頭話會於XboxLIVE提供最新歌曲下載服務,玩家可以隨時連線選擇自己喜愛嘅新歌,同時亦可透過USB接駁指定MP3擴建遊戲歌庫.
■可以自製歌庫,咩獨家試唱都可以喺屋企搞掂,唔使Nuts同果盤.
遊戲:《Lips》
語音:英文
字幕:英文/中文
推出日期:2009年1月8日
售價:$499(連兩支無線互動咪)


text:
馮仁昭四圍超:
廖碧兒拍廣告12小時眼定定
近年好hit嘅護膚品牌Neutrogena一向鍾意搵智慧與美貌並重嘅靚女做代言人,有「翻版紀香」之稱嘅廖碧兒,近日應邀為Neutrogena嘅「光采活力眼霜」拍咗一輯新廣告,聽晚會喺電視首播.據知廣告商今次係睇中廖碧兒嘅一雙大眼晴,覺得佢嘅眼神好sharp,最啱做代言人.
英文拼音記對白
廣告拍咗十二個鐘頭,主要拍廖碧兒嘅眼神,佢應導演要求將個頭固定喺個鐵架上,咁攝影師就可以集中捕捉佢最靚嘅眼神.廖碧兒雖然感到雙眼好乾澀同疲倦,但佢好有專業精神毫無怨言.
由於廖碧兒嘅中文並唔流利,所以佢為咗記對白,都落咗唔少工夫,佢話:「我事前做足功課,將對白用英文做拼音,方便自己去記.」
劉美娟唐朝服憶當年
劉美娟噚日喺尖沙嘴君怡酒店,幫一間美容學校做模特兒,佢即場示範咗一個唐代美人嘅化妝.
原來劉美娟早年曾經拍過一套以唐朝為背景嘅電視劇,今次佢再着番唐朝服裝,令佢諗起好多以前拍劇嘅嘢,佢重話當時只係十七歲,因為成日NG,又拍住謝賢呢啲有經驗嘅演員,覺得好大壓力,所以成日喊.
黎小田揸平治去教會
黎小田前晚揸住架平治房車,喺跑馬地嘅油站入油,佢話啱啱出席完教會聚會.
黎小田話:「我信咗主,真係幾好㗎,溫兆倫同陳曼娜都有去呢個聚會,我重聽咗佢哋啲見證事件,好感動.」黎小田重向記者展示佢喺教會攞嘅福音宣傳單張,佢話:「我會拎返屋企慢慢睇.」
李麗珍包容朋友器量大
識得李麗珍(珍妹)嘅人,都讚佢對朋友好,佢對藍潔瑛就係一個好例子.當初珍妹開美容院,諗住贊助藍潔瑛減肥,不過藍潔瑛一次都冇去過,其後舖頭生意愈嚟愈好,傳聞藍潔瑛就話自己幫過珍妹做宣傳,要求攞番啲酬勞,連美容院嘅職員都睇唔過眼.雖然珍妹同藍潔瑛之後再冇聯絡,不過啲朋友提起藍潔瑛,珍妹唔單止冇不滿,重託朋友問候佢㖭.
金慧英深圳辦氣功減肥
金慧英(金子)冇做娛樂圈之後,真係百足咁多爪,佢喺尖沙嘴開嗰間蚊型飾物舖生意都幾好.最近馮仁昭同佢通電話,佢話𠵱家已經搞緊第二樣嘢,因為早排識咗個內地高人,懂得用氣功減肥同美容,佢同朋友試過覺得正,認為有得做,但個高人每次嚟香港都要申請,手續好麻煩,所以佢最近喺深圳物色緊地方搞氣功減肥同美容店.
庾澄慶奪獎老婆勁喊
庾澄慶喺台灣金曲獎攞咗最佳國語男演唱大獎,佢老婆伊能靜知道後即泣不成聲.而喺庾澄慶攞獎嘅慶功宴上,王力宏,莫文蔚,F4,伍思凱同張信哲都去賀佢.庾澄慶話最初獲提名時,諗過唔想參選,但結果諗唔到會贏.


text:
睇嚟冇英格蘭球員想喺今日收到國家隊領隊艾歷臣嘅電話,事關一收到佢電話,就要「一筆Out消」,冇得打今屆世界盃.
艾歷臣今日會公布邊二十三位英格蘭國腳,可以參加月底舉行嘅世界盃決賽周.按照慣例,球員如果收到電話,即係話經已被選入國家隊;若然收唔到,就表示入唔到.不過,艾歷臣就嚟一次反傳統,收唔到佢電話嘅球員,先至有份打世界盃.
艾歷臣咁樣做,表面上好似幾殘忍,但係我求大俠就認為臣哥別有用心;事關有佢老人家親自打嚟,嗰班去唔到日,韓嘅球員就算真係好失望,但喺聽過艾歷臣嘅解釋同埋俾佢安撫完之後,起碼條氣都唔會頂住頂住.換言之,英格蘭國家隊嘅士氣亦唔會因此而受到影響.
英軍大營提供健康娛樂
英格蘭喺世界盃駐紮的地點淡路島因為冇乜夜生活,當地負責人擔心班英格蘭國腳會悶,特別提供電腦遊戲同埋卡拉OK畀佢哋.不過,係人都知英格蘭波士艾歷臣軍紀好嚴,加上英格蘭球員近年經常喺夜店搞到出事,所以就算淡路島有夜生活,睇怕班英格蘭國腳都唔可能去幫襯.
老基捐晒紀念賽收益行善
列斯前晚幫效力咗十年嘅加利基利舉行紀念賽(列斯最後輸一比四畀些路迪),以表揚佢對球會嘅貢獻.呢啲賽事通常係畀球員搵銀,但加利基利認真唔話得,將收番嚟嘅七十萬鎊,全數捐畀一個兒童癌症基金,自己冇袋一個仙落袋.加利基利咁有善心,真係值得其他球員學習.


text:
求驗客手記:搵「扒女」陪襯小豬gf索爆 - 求驗客
德國嘅舒韋恩史廸加正為歐國盃而忙於操練,佢拍拖冇耐嘅女友莎拉(SarahBrandner)原來一樣咁忙.「小豬」呢位18歲女友,𠵱家喺一間電視台幫手做緊歐國盃節目,莎拉靚唔靚就見仁見智喇,不過佢隔籬兩位拍檔咁「省鏡」,真係八両金企埋去都靚仔番百倍啦!
大家如果有睇過星爺嘅《唐伯虎點秋香》,就會明我求大俠講緊咩.鞏俐飾演嘅秋香,企喺一群包括石榴(苑瓊丹飾)等「豬扒女」嘅中間俾唐伯虎點,肯定即刻係全場最靚嗰位啦!
𠵱家企喺莎拉隔籬嘅,雖則唔係喺橋上回頭嘅「如花」,但係咁嘅貨色都做到節目,收視率唔知會唔會跌破新低呢?
聽講莎拉係模特兒出身,點計都叫做靚女嘅,18歲嘅佢職業仲係學生,今次莎拉幫手做歐國盃節目,應該都係同男友舒韋恩史廸加有些少關係㗎喇.有樣嘢抵讚嘅係,「小豬」同莎拉拍咗拖唔夠一年,女友就肯着住件咁「前衞」嘅連身裙犧牲色相.
大家睇吓莎拉同兩位拍檔件衫想點?佢哋3個上周五喺慕尼黑出席活動,就係展示呢套專為歐國盃設計,名為「阿爾卑斯山地農家少女裝」嘅服飾.幾套連身裙都係用足球圖案包裝,其實已經夠晒「娘」;莎拉你算ok,但唔該你兩位拍檔最好戴番個面具.


text:
馬主Y隻馬在沙田揚威,但唔見馬主Y拉頭馬噃,後來打電話問佢去咗邊?練馬師係唔係一早話冇機會,所以費事到場?馬主Y話:「唔係,練馬師一早話咗有機會至真,所以我本來要去沙田入場嘅,但細仔要考試,佢啲中文程度冇英文咁好,太太話點可以為咗跑馬而唔理個仔啲中文㗎,中文唔掂會影響前途,咁咪奉妻命留在家中為個仔補中文囉.我有睇電視直播賽馬㗎,我同太太見隻馬入到直路領前,嗌到好大聲㖭!」
冇法啦,這年頭,仔女考試大晒,家中節目要睇仔女考試時間表而調整.後來醒起,馬主Y兒子間學校著名巴閉,學生功課唔停,有時要阿媽阿爸加埋補習先生一齊做,抵呢間學校成績出眾,搞到學生家長趨之若鶩.
與馬主Y講完電話,碰到細路豪,問佢去邊,佢話返學校考普通話會話,於是同佢講兩句普通話,發覺佢嘅發音仲好過左丁山,𠵱家啲細路讀普通話,確比我哋一代好好多,只要佢哋學好埋英文,睇多啲陶傑學寫文章,掌握兩文三語應該不成問題,唔知點解一啲教育界人士好似好悲觀,成日話啲學生語文成績退步呢?左丁山係樂觀派,但同時認為家長要盡責任,唔好全部倚賴學校.亦唔好猛請補習教師,將責任推予他人.家長在家裏應該以身作則,多買書,睇書,多買英文雜誌,鼓勵兒女閱讀,如果佢哋唔肯睇《時代》,《經濟學人》,咁就買本People畀千金,買本NBA或足球畀公子,一齊睇,一齊討論,總有辦法吸引子女閱讀嘅,最唔好就係與子女一齊坐在電視機前睇《溏心風暴》一類肥皂劇,仔女乜都學唔到,仲驚佢哋學埋滿腦子陰謀鬥爭論㖭.


text:
求驗客手記:美斯射到腳軟照負華倫
巴塞13季最差
西甲雙雄巴塞隆拿同皇家馬德里今季經常輪流失分,到家陣都拋離唔到其他西甲球隊,上周六巴塞又出事,作客華倫西亞就算球王美斯全場11次起腳,但竟然一球都入唔到,久攻不下仲失兩粒畀對手,最終0:2落敗,喺聯賽榜維持得43分,造出近13季以嚟踢完21輪聯賽後嘅最低分數,睇嚟炒完華維迪換個施迪安接手,暫時都見唔到有乜唔同.
巴塞上半場唔失波認真好彩,因為碧基禁區內犯天條,華倫曾經獲得12碼,但麥斯高美斯竟然宴客.不過,呢位今季由切爾達加盟嘅前鋒,下半場將功補過,喺48同77分鐘連轟2球,協助華倫以2:0戰勝呢支強敵,更加係2008年西班牙盃4強後,首次喺自己主場贏巴塞,連埋上屆西盃決賽贏巴塞捧盃場波,睇嚟近年都有啲巴塞剋星嘅味道.
其實上任後領軍第二場就輸波嘅教練施迪安,賽後已經總括咗一啲敗因,其中一樣就係太多無謂傳球;佢哋全場控球率高達74%,傳球次數亦比對手高出三倍,但華倫就把握佢哋一啲犯錯而入波.施迪安就怪球隊可能未完全了解佢嘅戰術,仲話可能自己解釋唔清楚,但我求大俠同部份球迷都覺得,佢唔好得過華維迪幾多,尤其臨場調動見唔到有幾出色,但有一樣嘢就可以話佢唔好彩,就係蘇亞雷斯受傷後,前面冇人可以幫到美斯,所以今次話就話美斯一個人起腳射咗11次竟然冇腳中,但最主要係基沙文或安素法迪班隊友幫唔到佢製造空間,結果好多波都係夾硬射.
巴塞輸波後繼續有43分喺手,但就係近13季21輪賽事後嘅最差成績,對上一次21輪得43分已經係06/07球季,季尾亦只得亞軍(見附表).另外,佢哋今季已失咗25球,係03/04球季以嚟21輪後最多失球一季,所以今季要稱霸都唔係好樂觀.
美斯(右)今仗一個人起 十一次腳,巴塞其他人真係唔知去晒邊.路透社


text:
明言下屆立法會唔會再尋求連任嘅主席曾鈺成,今晚7點喺中華廚藝學院餞別議員,立會秘書處安排咗大巴接載議員,泛民,建制都有議員出席.席間曾主席高歌一曲《忘盡心中情》,大玩改歌詞,「Tree根開邊瓣只有天知」,「元秋搵嘢講用肺就容易」.嘩,估唔到主席完全無就住就住,「嫻姐張宇人大輝仲有怪醫鬧政府似足泛民問契仔稟西環未」,「星哥扮晒領導人」,之後唱另一首歌,主席仲搵埋做過舞蹈老師嘅夫人伍嘉敏伴舞.
葛珮帆今晚喺facebook直播主席唱live,有盧偉國吹色士風伴奏,「會議廳苦中自娛立法會好多奇事」,睇怕係「唱盡心中情」先真.歌詞無分泛民建制嘅,「服左AV仁𥄫女要用手機」,「毓民鬧人唔使擇日子」,仲有開會瞓到好似有生命危險嘅黃定光,「象哥猛扯鼻鼾食太多話梅陳皮」,亦不忘話「拉布唔怕臭又長一剪話咁易」,同埋當然唔少得波蘭密友梁國雄,「長毛好冇譜亂掟嘢撳唔住」.唱到最後仲好感慨添,「發咗好多夢留下笑與悲立法會此番別離莫再講那非和是」,立會原是夢一場.下面就係足本歌詞:
《忘盡心中情》(曾主席搞笑版,盧偉國議員演奏)
忘盡心中情 遺下愛與癡
會議廳苦中自娛
立法會好多奇事
服咗AV仁??女會用手機
象哥猛扯鼻鼾
食太多話梅陳皮
長毛好勇武亂掟嘢撳唔住
毓民鬧人唔使擇日子
拉布唔怕臭又長一剪話咁易
嫻姐張宇人
大輝仲有怪醫
鬧政府似足泛民
問契仔稟咗西環未
元秋搵嘢講用肺就容易
Tree根開邊瓣只有天知
星哥扮晒領導人乜都想話晒事
發咗好多夢 留下笑與悲
立法會此番別離
莫再講那非和是
難捨長年同事
至於餞別主席嘅晚宴,點解要喺中華廚藝學院?聞說呢個係內會主席梁君彥嘅意思,事關佢想支持吓職訓嘅學生喎.今晚開飯前,大家竟然大膽到想瓜分主席寶座添呀.定啲嚟,講緊嘅係切蛋糕環節,個蛋糕嘅特式在於有張主席櫈喺度,當大家準備一嘢切落去嘅時候,就有人提醒唔好切爛張櫈.切完之後,大家就開飯喇.


text:
面書對唔少家長真係夢魘,驚囝囝囡囡沉迷,淨係識喺網上溝通,但見到真人就口啞啞,甚至連面書老闆朱克柏格本身都係宅男.不過因為面書嘅網絡太廣泛,消息一喺面書流通,真係好快傳遍世界;好似早前銅鑼灣書店店長搞記者會,大爆附近強國嘅強力執法機關惡行,其中一個方法就係面書直播,強國想河蟹都唔知點落手;又好似呢個星期,傳真社就大爆,出口去新加坡嘅國產地鐵,質素唔掂打回頭,又喺面書分享大量有力證據,所以朱克柏格真係幫咗全球消息流通,應該頒個諾貝爾和平獎畀佢.
講起面書直播,周二曼聯亦喺官方面書直播摩連奴首個記者會,小弟做緊歐國盃功課期間,都留意吓摩連奴又有咩偉論,講真佢冇開名暗寸雲格超過十年冇冠軍,真係低莊咗啲,今時今日曼聯喺英超最大對手,點睇都唔係阿仙奴,而係曼城啦,夠薑咪同哥迪奧拿鬥多盃囉.
另一個焦點真係好笑,摩連奴嚟緊其中一個目標係提拔新人,仲振振有詞講自己職業生涯提拔咗49人;我唔知49呢個數啱唔啱,多定少,但佢喺車仔已經浪費咗盧卡古,奇雲迪布尼,穆罕默德沙拿,賴恩貝特蘭等等,如果呢班人留喺車仔,新任領隊干地一定當佢契爺咁拜.英格蘭出局,最可惜就係拉舒福特(圖),佢後備入親場都有好表現,不過摩連奴又要打番起朗尼,又要重用契仔伊巴,拉舒福特有幾多機會真係心照,唔好畀小弟批死,睇吓季中拉舒福特又會唔會被借去低組別球隊尋求上陣機會啦.
文:牽牛


text:
隔牆有耳:超人兩握鬍鬚曾
CY拍馬追唔上 - 李八方
立法會主席曾鈺成爆料話中央唔會欽點下任特首,即係話特首梁振英想連任,就要接受挑戰!咁啱梁振英,政務司司長林鄭月娥同財政司司長曾俊華呢三位疑似落場人選,噚日一齊出席香港潮屬社團總會就職禮,原本三人同台已經好睇,點知同場仲加插一場「超人兩握鬍鬚曾」,真係好睇過戲!
話說CY,林鄭,鬍鬚曾同屬主禮嘉賓,不過待遇明顯有別.CY同中聯辦主任張曉明,分別負責致辭同頒就職證書,但大會今年整咗個特別環節,叫做頒獎狀,畀林鄭負責,咁林鄭就算冇機會講吓嘢,都叫有啲嘢做吓,同樣有上台嘅鬍鬚曾就齋坐,到啟動儀式時又同十幾人一齊主禮,基本上可有可無.到活動完咗,佢都快人一步自己去咗搭𨋢,而CY就同張曉明同行,林鄭隨後.
(CY反攻)
CY採取攻勢,搵超人握手,扳平1︰1.
不過鬍鬚曾做路人甲都好,有樣嘢CY拍馬都追唔上嘅.話說李嘉誠一上台就搵鬍鬚曾握手,仲係熱情地兩隻手握,咁CY呢?到儀式完結後,CY主動去搵超人握手,超人禮貌地同佢握一握,明顯同鬍鬚曾唔同.
場戲未完,超人握完CY,臨落台前一記回馬槍,再搵鬍鬚曾握多次,結果鬍鬚曾以2︰1完勝!至於林鄭似乎就相當黯然,起碼八方見唔到超人同佢握手.之前鬍鬚曾已有「習握手」,唔知睇完呢一幕, 3名疑似下任特首嘅行情又會唔會唔同咗呢?
(再握財爺)
超人落台前再搵鬍鬚曾握多次,鬍鬚曾2︰1勝出!


text:
隨住摩連奴呢個星期上任曼聯領隊,桑馬達(圖)嘅紅魔生涯睇嚟就到終點,尤其係當摩帥喺幾日前個記招度話,朗尼未必踢前鋒,但又唔會做防中嗰陣,意味住曼聯嘅正選再冇馬達份.
正路去估,曼聯嚟緊都係踢4-2-3-1或者4-3-3陣式,而馬達係踢到兩個位,一係踢右翼,一係就進攻中場,即係中鋒後面嗰個位.不過,喺摩連奴心目中,呢兩個位都有更好嘅人選.嚟自多蒙特嘅米希達利恩可以話係速度加強版嘅馬達,同樣擅長呢兩個位置,尤其係右翼,佢最初喺多蒙特踢攻中麻麻,但上季杜曹搵佢踢右翼,成個生晒.佢上季喺德甲造出「雙雙」,射入11球同埋有15次助攻.摩帥既然搵得佢返嚟,自然係因為鍾意佢啦,點會唔重用佢呢!
右翼位冇咗,咁攻中位呢?有朗尼喺度囉.喺前幾日嘅記招,摩帥話朗尼可能唔踢九號位,但更唔會踢六號同八號位,仲話要朗尼靠近龍門啲.講咁多,答案好簡單,朗尼就係踢10號位.馬達有冇能力同朗尼爭位?以波論波,係有,但朗尼係隊長,係更衣室領袖,仲係英格蘭當今最出色嘅球星.馬達點同朗尼爭呀!可以肯定馬達嚟緊再冇正選踢.
摩帥話過,會喺四個位置增兵,艾歷拜利嘅中堅位同伊巴謙莫域嘅嘅中鋒位本身係唔夠人使,就算多佢哋兩個都唔覺擠擁,至於米希達利恩嘅翼鋒同攻中位就向來有人滿之患,所以一定有人要走.假如曼聯真係買到保羅普巴踢八號位,相信安達靴里拉同費蘭尼其中一個都要走人.
文:咖喱


text:
經過頭幾輪英超,唔少球隊都畀到球迷驚喜,例如李斯特城;但亦有啲球隊令人大跌眼鏡,好似「東北雙雄」新特蘭同紐卡素,已經變咗「東北雙熊」,齊齊排喺榜尾,越踢越沉,見唔到咩希望.
新特蘭同紐卡素仲有個共通點,就係夏天使咗唔少錢,買咗幾個新兵,但班新球員仲未做到嘢.小弟就講多啲紐卡素,紐記牌面唔差,但今季踢落最大問題係進攻,佢哋踢咗六場聯賽得50次射門,係今季英超最少射門嘅球隊,數字連曼城,阿仙奴嘅一半都冇;而中目標射門都係全英超最少,平均每場考驗到對手門將兩次多啲.
紐記變咗「不射隊」,前鋒當然要孭鑊,今季千幾萬鎊買番嚟嘅塞爾維亞中鋒阿歷山大米祖域雖然係《FM》妖人,又入圍過金童獎候選名單,但嚟到英超淨係識攞牌,踢幾場就拎張紅牌唞吓.唔計米祖域停賽令柏比斯施斯重回正選,紐記前場又真係唔太穩定,三個進攻中場成日唔同人,季初就用奧巴坦,間中用吓艾約斯佩雷斯,呢排就多用泰奧雲.可能因為中前場成日變,韋拿杜姆,泰奧雲都仲未融入到球隊,施斯狀態亦唔好;講真,真馬特有時喺右閘位殺上嚟助攻仲可靠.
今季紐記都幾似上季,季初幾場踢到屎一樣,但喺「神帥」柏度帶領下,隊波10月開始好似上晒身咁,靠一陣連勝彈咗上上游,靠嗰排嘅成績,紐記先至護到級.今季冇咗柏度,真係唔知麥卡倫夠唔夠料帶返隊波上嚟!
文:咖喱


text:
肥仔W十幾年前考高考失手,又唔想重讀中七,於是入咗城市大學專業學院讀副學士,佢又懶於打聽升學資訊噃,到咗二年級先至知道可以憑好成績申請升上城大讀學士學位.因在一年級掛住做兼職,成績好一般,二年級發力追,為時已晚,於是攞咗個副學士就出嚟搵嘢做,好彩佢一早就打咗輸數,揀定搵工比較容易嘅電機/電工科,當人人都想做白領之際,佢就申請一間大公司做電機學徒,三年後已考到若干技術牌照,跳槽出去跟大判頭到不同地方開工如發電廠,機場,商業大廈等等積累實戰經驗.
依家點呀?肥仔W有啲同學大學畢業後,做咗建築師,工程師,肥仔W就做咗熟練技工,機電工程二判,搵銀冇人知,工程師同學嘅人工未必多過佢嘅收入,當今不少人批評副學士畢業等於失業,副學士搵學生笨,好可能係佢地嘅思維脫離不了讀書之後要穿白恤衫到中環返工之故!肥仔W話藍領服務業(水電維修便是一例)其實好難搵到工人開工,自己有時做到一頭煙,也希望多啲副學士走佢條路,升唔到上大學就無謂埋怨社會嘅錯,教育制度嘅錯咯,做技術工人係一條唔錯出路.
肥仔W得閒就去踏單車在新界周圍行,從淘寶買咗四五架單車,唔係在路邊俾人偷咗就係啲內地淘寶單車品質欠佳,俾佢一怒之下,丟棄咗.最近佢又買咗一架叫做高價單車,視之如珠如寶,但到目的地後,搵單車位泊車極之困難,順口罵梁振英之時(香港人以前塞車都鬧董特首,梁振英更俾人鬧得多),又大罵現時潮流興GoBee.Bike(即隨處隨地租單車,去到邊停到邊就可泊車鬆人),令肥仔W呢位單車車主泊單車極困難.GoBee.Bike有冇向政府交地租㗎,點解可以到處泊車,搶走晒單車位,令肥仔W呢類車主大感煩惱?佢一鬧GoBee.Bike啫,就與工程師同學鬧交,因為工程師A自己冇買單車,現在認為GoBee.Bike好好,好方便佢租車到處去.睇起嚟,內地江蘇省一間單車租賃公司Youon Public Bicycle System最近A股上市不成,據講與單車無鎖系統專利權有關,但用家與車主之間嘅紛爭亦可能有影響,呢類新興公司容易「顛覆」(例如沙田大圍租車檔)現時利益集團,大家明爭暗鬥,恐怕無日無之(如Uber與的士集團),如果唔係,點解城門河久唔久就有單車「被跌落去」?新式經濟模式正在不停衝擊舊的行為習慣及老牌行業,目前難以預料後果,新世代投資者鼓吹共享經濟之餘,社會人士亦要思慮公共政策如何應付.


text:
(
8000
到火都嚟)賤Han黎諾懿非禮詩詠BB 絕情宣萱怒炒王浩信
宣萱唐詩詠王浩信不懂撒嬌的女人mall姐
(新增影片)《不懂撒嬌的女人》除咗可以睇女人撒嬌之外,仲可以睇到絕情同賤,講緊嘅就係宣萱演嘅Mall姐,同埋黎諾懿演嘅賤Han,今集真係睇到火都嚟啊!
今集先講Mall姐請賤Han返嚟公司做,仲要同唐詩詠同組,曾經被賤Han拋棄嘅唐詩詠除咗要對住仇人之外,仲要被賤Han偷橋.但賤Han做嘅嘢又點只咁簡單,賤Han又偷食咗唐詩詠整被王浩信嘅愛心飯盒,本身王浩信都好忍得,但佢哋兩個男人去到廁所,賤Han同王浩信講今次返嚟公司,主要係為咗唐詩詠,又出手打王浩信,仲屈埋對方出手.
賤Han做嘅賤事真係一浪接一浪,專登留單獨唐詩詠開會開到勁夜,仲出口錫唐詩詠,好彩王浩信即刻帶埋賤Han媽媽嚟到,先阻到呢件事,如果唔係都唔知點算.
除咗睇賤Han,今集另一個睇頭就係Mall姐有幾絕情同不擇手段,好似佢請賤Han返嚟呢件事,佢係呃咗唐詩詠,本身Mall姐係話唔請,但因為佢好鍾意賤Han做嘢不擇手段,所以請佢返嚟幫手對付林文龍,之但係完全冇理唐詩詠感受囉.到咗賤Han屈王浩信打佢,Mall姐仲企晒喺賤Han嗰邊,去到完嗰刻仲話要炒咗王浩信,真係好絕情.


text:
鞋子王:古巨基透氣一流
「我一向好鍾意着布鞋,尤其係呢個牌子,我就最鍾意,因為佢比一般布鞋多好多details,好似我呢對就有好多透氣位,比起一般嗰啲舒服得多,而側邊又用上銀色,一對鞋有鴛鴦色,睇上嚟特別好多,唔同一般布鞋咁單調同普通.」
「咁多年我都係最鍾意着Nike嘅AirForceI鞋款,就算以前冇贊助,自己都會買,淨係呢個款我都有成差唔多20對,平日着衫我都係以牛仔褲為主,所以買鞋都會以波鞋為主,冇理由着牛仔褲襯皮鞋㗎.我買鞋好多時都係興之所至,見到靚就買,但係我就唔會追款.」
「呢款波鞋嘅設計係畀喺室內運動場着嘅,最適合就係用嚟踢足球,呢對鞋真係好舒服,而且佢唔係膠質地,而係用真皮做,我就最鍾意着皮,特別係意大利皮就最好,因為嗰啲皮又薄又透氣,就算夏天着都唔會覺得焗,直頭係愈着愈舒服.」
「呢對靴我喺日本買,平時我都好鍾意着靴,但係只係着尖頭靴咋,我唔鍾意圓頭嘅.尖頭靴個形好啲,襯西褲又得,着牛仔褲又襯到.我覺得靴除咗靚之外,都好實用.因為平時我哋跳舞表演時,對鞋可以包住全隻腳,又可以包住個腳踭同腳腕,保護強好多,實唔易拗柴,我屋企都儲咗好多對.」
採訪,攝影:駱華齡,王連連,藍文浩,陳順禎
黃貫中
日期:6月23日
裝備:NikeAirForceI波鞋
蔡一傑
日期:6月24日
裝備:GianniBarbato尖頭靴約$8,000


text:
女鞋子:梁詠琪至貴軟Boot
「呢對係我最貴嘅鞋,其實佢可以夾成一對長boot,不過夏天就梗係唔會着長boot啦,買呢對鞋嘅時候我都諗咗一陣,因為我未試過買咁貴嘅鞋,不過我都覺得值嘅,一來佢啲皮好靚同軟,着咗好舒服,同埋呢個款好襟興,可以着好耐都唔怕佢個款會out.」
「呢對鞋唔同一般嘅布鞋,佢有啲閃令令嘅效果,我覺得幾特別,所以一次過買咗兩對用嚟襯衫.其實自己一向都鍾意買鞋多過買衫,淨係拖鞋都有成十幾對,我覺得鞋同衫好唔同,鞋可以着多幾次都唔係好覺,因為自己隻腳細,連童裝鞋都啱着,所以有時都好難買鞋,自己見到啱size就會買.」
「我揀呢對鞋係因為覺得白色易襯衫,最重要係好舒服,因為我今日要同觀眾玩遊戲,要着得casual啲,所以揀呢對囉.其實因為我對腳比較大同埋闊,好難買到舒服嘅鞋,好似呢對就幾啱着,有啲尖啲嘅就着唔到喇.」
「我覺得一對白色同一對黑色嘅Converse布鞋係必需嘅裝備,呢兩對鞋我都會放喺門口,一趕時間同諗唔到套衫襯咩嗰陣,我就會着呢兩對鞋,因為太容易襯啦,咩衫都襯到,同埋好舒服,好好着,我屋企𠵱家都有差唔多十對Converse,全部都唔同顏色嘅.」
採訪,攝影:胡比,駱華齡
鄭融
日期:6月20日
裝備:Tasrini鞋約$400港元
鄧麗欣
日期:6月22日
裝備:BreadnButter白色輕便鞋贊助
陳苑淇
日期:6月24日
裝備:白色Converse布鞋 約$300港元


text:
求驗客手記:同成班靚女去荒島求生兩個月 加斯居尼玩轉真人騷
加斯居尼拉素英格蘭真人騷
前英格蘭足球天才加斯居尼,出晒名係球壇麻煩友,掛靴後受到酗酒等負面新聞纏身,幾年前仲捲入醉駕,火車站性侵,偷紅酒等醜聞,打甩後近期又大爆10年前疑因酒後鬧事畀老竇送過去精神病院,認真係球壇痴線佬一名.已經53歲嘅加斯居尼最近再有新搞作,佢會參加意大利真人騷,同班靚女一齊到荒島求生,仲話有信心可以贏到獎金㖭!
英國《太陽報》報道,加斯居尼將會聯同「意大利小姐」,22歲選美冠軍嘅卡羅蓮娜(Carolina Stramare),44歲女藝人丹妮娜(Daniela Martani)同53歲嘅意大利著名女演員安祖娜梅莉洛(Angela Melillo),一齊去中美洲嘅洪都拉斯附近嘅荒島,參賽者將會被掉出直升機跳降傘,仲要冒住熱帶風暴,有毒蜘蛛等危險求生兩個月,不過加斯居尼坦言自己最驚嘅其實係蛇!
「我可以忍受冇嘢食或者其他一切考驗,但認真我最驚就係蛇,我估我一係頭24個鐘就會退出,一係我就會忍落去贏出比賽!我知呢個係一個大挑戰,唔易㗎!」𠵱家正喺意大利酒店接受隔離準備參賽嘅加斯居尼,仲自爆其實早喺2009年已經接受過英國電視台邀請,參加同類型嘅真人騷,點知當時過唔到心理測試而被拒絕,最終事隔十幾年之後,曾經效力過意甲球會拉素,喺意大利都有一定名氣嘅加斯居尼,決定參加呢個意大利版本嘅真人騷.
雖然睇見加斯居尼賽前嘅說話,同埋電視台公佈嘅參賽相片,加斯居尼狀態似乎唔錯,但呢位以往踢波嗰陣已經嗜酒如命嘅前球星,接受《太陽報》獨家訪問時就自爆,曾經接受戒酒治療嘅佢又再重新飲酒:「我永遠都係酒鬼,有時都會飲番幾杯,當然唔係每日都飲,只係喺我想飲嗰時先飲,不過我知道咁樣對我身體嚟講係唔好嘅.」
雖然加斯居尼話自己有能力控制酒量,但每個醉酒佬都會話自己唔會醉!佢嘅說話未必可信喎,相信好多人都擔心,呢位名宿去到荒島會捱唔住,不過加斯居尼就話希望透過今次真人騷,改變大家對佢嘅印象:「我想放手一搏,等世人睇到真正嘅加斯居尼,英國電視台嗰邊曾經未審先判,話外界淨係想睇到鬧事嘅我,我當時堅嬲.我家吓努力學緊意大利文,希望今次野外求生可以令我曬黑啲,仲希望幫到我戒煙啦!」


text:
(內協會成立)似國內辦事處!志偉:我哋老嗰批有成就已經入咗去
曾志偉譚詠麟成龍汪明荃古天樂王祖藍香港演藝人內地發展協進會演藝內協會
成龍,汪明荃,曾志偉,古天樂及王祖藍等,出席香港演藝人內地發展協進會啟動禮,活動後接受訪問,身為會長嘅成龍率先講:「o依家中國嘅電影同電視非常逢勃,希望中國可以開放更多嘅配額俾香港嘅藝人,無論係台前幕後燈光都係一樣,正如志偉咁講,16000部電視劇,800幾部,仲未計網劇,真係太多機會,所以呢個係我哋成立嘅目標.」
本來成龍仲想繼續講,點知志偉即打斷並話:「唔係,其實限額唔係最重要,呢個遲早都會開放,最重要係喺國內拍戲,遇到好多問題,可以去邊度申訴,喺香港大家都知可以去演藝人協會,但係喺國內係冇一個香港演藝人協會辦事處,呢個有少少似國內辦事處,不過係叫內地發展促進會,希望可以幫助香港藝人北上發展.」
志偉仲話啲藝人北上有好多新政策出咗,但佢哋唔知,咁協會就可以解釋發生乜嘢事,可以俾多啲訊息,佢又話:「我哋老嗰批有成就已經入咗去,但係後生嗰批想做嘢又可以點算?我哋希望可以帶到呢批人入去做嘢,想做電視或者電影,咪介紹職業俾佢哋.」佢續言年輕人如果想入去讀書,內協會已成立一個基金,推薦佢哋入去,如果有啲國內嘅官員想嚟香港交流,協會亦會負責接待,大家互相交流.


text:
求驗客手記:爆愛將喺曼聯唔開心
迪甘斯呵番普巴
曼聯迪甘斯普巴
曼聯中場保羅普巴自從阿歷斯山齊士加盟後,有傳佢「扭計」要求加人工希望同山齊士睇齊,同領隊摩連奴好似多咗好多拗撬,踢波冇神冇氣.嚟到國際賽期,冇見普巴幾個月嘅法國教練迪甘斯都好震驚,仲話普巴喺紅魔好唔開心:「我唔知點解佢會遇上呢個狀況,當中涉及好多原因,但我相信佢唔會覺得開心.」
雖然普巴唔係幾開心,不過似乎冇影響佢對髮形嘅追求,呢位法國球星近日又染髮,搞到個頭又藍又黃,十足《龍珠超》入面孫悟空嘅「SSGSS」形態咁.咁搶眼,以後普巴就算坐冷板都唔會睇佢唔到啦!迪甘斯仲話普巴唔多高興,驚佢影響到代表法國喺世盃嘅演出,所以國家隊會派專家去同佢傾吓偈開導佢咁話.
有傳領隊摩連奴今季結束後想將佢放畀巴黎聖日耳門,用嚟交換意大利中場馬高華拉堤,而喺曼聯入面唔開心嘅唔止普巴,後衞勞基梳爾對自身處境都好沮喪,仲傳佢覺得自己俾摩連奴排斥,打算直接向球會嘅管理層投訴㖭.梳爾嚟到曼聯接近四年,發展一直都唔多順利,曾經因為重傷休養咗一段長時間,之後到上季摩連奴上任後又不受重用,仲畀摩佬多次公開評批,兩人關係已經麻麻,睇嚟呢位22歲小朋友下季出走嘅機會都唔細.
同樣都係左閘,曼聯32歲老將艾舒利楊格就受重用得多,曼聯禮拜一啟動續約條款,同呢位原本合約今季到期嘅英格蘭國腳再續約12個月.艾舒利楊格近年轉型擔任左閘表現越嚟越好,早兩個禮拜幫紅魔主場2:1贏利物浦嘅英超,仲成功凍結紅軍翼鋒穆罕默德沙拿,梗係有得留低啦!
另外,呢幾日接連流出兩件紅魔下季作客波衫嘅圖片,首先有一件好有突破性嘅粉紅色為主,搭配黑色褲嘅相流出,好唔好睇就因人而異喇,紅魔變「粉紅魔」,網上反應當然唔細啦;到周一再流出一件藍色為主加金色邊嘅波衫,真係唔知堅定流喇!


text:
(團結‧幫助‧跟進)汪阿姐讚古仔諗出嚟呢個宗旨非常好
香港演藝人內地發展協進會演藝內協會譚詠麟曾志偉成龍汪明荃王祖藍古天樂
成龍今午1點出席影視娛樂博覽,以會長身份宣佈香港演藝人內地發展協進會創立,司儀劉璇同林曉峰先上台,劉璇稱今日嚟嘅人,坐前排都係非常有成就,跟手播出影片,搵咗莫華倫,麥兆輝等拍片講出香港幕後工作者付出嘅努力,希望中港可以互相交流唔同嘅思維.
而王祖藍喺片中講廣東電視台有時都想拍番多啲粵語節目,祖藍指廣東仍然有呢個需求,副會長阿倫喺片中指有啲工作人員開工收唔到錢,或者被人恰,係伸冤無路數,副會長汪明荃又指曾經多次上去同有關部門反映,首先要解決待遇問題,目前係少咗兩地互相溝通嘅渠道,希望技術互通就係雙贏;為咗搞氣氛,現場播出阿倫講唔晒「香港演藝人內地發展協進會」呢個名嘅NG片,群星於影片講出支持說話.
成龍上台照稿講:「大家知道喺過去十年,內地無論係電影,電視市場越做越大,代表機會越嚟越多,內協會係希望加強兩地合作,幫助香港所有台前幕後嘅演藝人員去內地發展,喺舊年,我用咗20年時間成立咗中國特技人協會,20年我不斷喺度嘗試,希望一啲流離浪蕩嘅特技人有一個家,亦都可以俾外地導演同製片去到中國有一個渠道去搵到最好嘅武術指導,最好嘅特技人.」
成龍又指廿年前成立演藝人協會時,係幫助後輩謀福利,佢再望一望稿講:「呢一次內協會都係香港有心人士自發性發起,我哋可以成立獎學金,同埋俾香港可以喺內地,同各大演藝學系嘅學府學習,機會係永遠俾有準備嘅人.」成龍多謝今日出席嘅影壇大佬,好友,兄弟姊妹.
阿姐與志偉亦於台上分享,阿姐指兩年前與到內地不同部門作拜訪,2016年已經首接觸內地官員,表達業界嘅問題,習近平亦於十九大時曾說,要做多啲港澳嘅發展,可見佢都好重視呢一方面,所以佢哋就籌組呢個會;志偉則指內地一年有一萬六千部電視劇,八百部電影進行拍攝,發展機會非常大,成立內協會,會喺北京,橫店設立分處,希望香港嘅演藝人到內地發展時,亦有一個協助同溝通嘅渠道.志偉再講到大灣區亦發展,會有好多機遇,俾到佢哋多一個粵語嘅市場,希望同內地多啲溝通,廢除拍攝電影上嘅香港人限額.
阿姐強調內協會有一個宗旨:「團結,幫助,跟進」,佢話呢個宗旨係演藝人協會主席古天樂諗出嚟,大讚古仔呢個宗旨非常好.


text:
記:記者 N:N(勇武) R:Ronald(和理非)
記:點睇和理非或冷氣軍師叫「散水」?
N: 周不時有人叫散水,我哋都明嘅,佢哋怕我哋受傷,但係前線其實會自己衡量係咪要走,真係被人拉嗰個係我哋,咁大個人有判斷能力,總之各自努力.一切後果我哋會自己承擔,在場爭拗都無謂.要互相尊重,畀意見係OK,但係唔好帶隊走.
R: 試過有次和理非同勇武都在場,和理非呢邊覺得當日目的已達成,留低無意義,點解唔退場?我哋想說服佢哋,大家圍圈傾.後來得出共識,勇武唔會主動衝擊,但佢哋同我哋講,話因為情況隨時有變,所以佢哋會守到最後一刻.其實我之前真係冇諗過原來佢哋咁諗,實際討論後,知道佢哋每人都有好清楚嘅諗法,有啲本來只係想勸人走嘅反而留低咗.勇武唔只得個勇字,佢哋有思考,反而和理非都未必一定好理性.
N:和理非都係出於善意,但唔好幫前線決定去留.
記:咁作為前線你覺得可以點同和理非協調?
N: 第一,佢哋可以幫手提供即時資訊,好重要㗎!例如幾個街口後有咩發生,有冇水炮車,係咪已被警方包抄,前線一般好忙,未必顧到其他嘢,畀多啲現場資訊前線,等佢哋自己決定點做.
另外就係如果冇gear,心理未準備好,就唔好因為八卦而走上前線,咁樣對前線手足嚟講好危險.防暴衝上嚟,如果你panic到企喺度唔識郁,要人救你就唔係太好.滅煙同前線需要好多空間,後排支持我哋嘅和理非朋友可以企鬆少少,畀多啲空間我哋,亦唔好上前打卡湊熱鬧.
第三,企後排嘅其實唔使咁驚,若防暴有少少舉動你哋就尖叫,會帶動其他人情緒,咁樣反而令大家唔安全.
R: 到底雙方點樣合作,我都成日諗呢個問題,初時和理非唔理解,但合作係靠摸索出嚟嘅,心態好重要.
記:相反,前線可以點幫和理非?
N:2014年已做緊,一方面拖延防暴推進,畀多啲時間和平示威人士撤離,警方無論喺武器,技巧,裝備上一定贏.我哋無大台,無一個靈魂人物,所有人都一定要不停思考!每一刻都要冷靜分析,唔可以懶!


text:
(馮仁昭四圍超)恨拍鬼片
鄧月平工作停頓轉做網紅
馮仁昭四圍超鬼片鄧月平行山抗疫
香港演藝界受疫情打擊,鄧月平(Larine)原定去澳洲同沖繩拍攝節目,但要延遲,未知幾時出發,惟有轉搞YouTube channel,籌備ViuTV新劇,佢話:「近期好多人都叫我開YouTube channel,睇吓日常生活嘅我係點,關於我嘅飲食,點樣整蠱人,仲會教大家整嘢食畀男朋友同屋企人,整畀心儀嘅人就整甜品,冧屋企人就可以煲湯.新劇我都進入狀態,隨時ready.」
Larine話好想遇到為自己度身訂做嘅劇本:「我特別鍾情鬼片,有生之年一定要拍一部,同埋想談一次甜甜嘅戀愛,至於現實方面,感情睇定啲先啦!我係一個幾難追嘅女仔,物質唔會打動我,我係睇時間考驗,呢段時間以工作為先.」
趁未有工開,Larine選擇行山抗疫,行山她最鍾意影靚相,更教大家唔使P圖影靚相零死角嘅心得,佢話:「影相唔好背光,如果真係背光,就影側面嘅輪廓,咁就得咗!四肢唔好貼近身體,因為會顯肥,仲可以做伸懶腰,拉長手腳.」佢其實唔抗拒P圖:「有時P圖會俾人鬧,但P圖都係想將最靚嗰一面展現,其實管好自己先,唔好鬧人.我P圖好粗略,執完啲色會變晒,頭髮變彎,其實P圖係文化,潮流,唔好太care人哋眼光,世界係你自己嘅.」
Larine又勸大家多啲陪屋企人:「疫情期間唔好去多人聚集嘅地方,最近我去咗郊區摘士多啤梨.唔想出街就趁呢個時間喺屋企陪吓屋企人,香港比較忙碌,好多時候返工未必咁多時間,趁呢個時間同屋企人增進感情.」
撰文:馮仁昭


text:
(爆相爆片)日籍男跑步誤入啟德隧道 獲放生唔使坐監六個月
啟德隧道九龍灣Running Man
跑步男跑入啟德隧道,隧道公司巡邏車閃晒燈勸佢上車唔領情?張先生下晝1點半左右,揸車沿東九龍走廊經啟德隧道向九龍灣方向行車,當佢沿左線駛入啟德隧道,見到前面有架隧道巡邏車閃晒燈,佢都收慢啲睇吓乜事,冇幾耐見到左邊路壆上面有個着黑色衫褲嘅男人喺度跑步.
張先生話巡邏車追上跑步男之後,司機減速兼間中就揮揮手好似叫跑步男上車咁,但係跑步男就耍手,剩係指住前面,好有決心要繼續向前跑咁.啟德隧道全長1.26公里,司機揮咗幾次手,跑步男都冇停低,兩分幾鐘話咁快見到出口,有個職員已經企咗喺度截住跑步男帶佢走.
因為呢件事,左線喺巡邏車後面嘅車都要慢駛,交通有少少阻塞.張先生以前搭巴士經獅隧亦都見過有人喺隧道跑步,嗰次獅隧有廣播話隧道入面有事故,叫司機慢駛,但今次啟德隧道就冇廣播,唔知係唔係太短時間嘅關係呢?但張先生認為盡早有廣播提醒司機比較好,因為後面嘅司機其實唔知發生乜事,如果徒步或跑步嘅人突然發難跳落路面或逃走係防不勝防,對於當事人,巡邏車同其他司機都構成危險.
好彩今次隧道職員截停到跑步男,隧道公司亦都有報警備案.警方了解之後,發現原來跑步男係日籍遊客,唔小心跑咗入隧道範圍,最後佢自己離開,案件列誤會.啟德隧道公司職員話入口一向有告示牌指示行人唔准進入隧道範圍.運輸署嘅道路使用者守則亦有列出行人須知,行人不得進入「隧道區域」,「隧道區域」嘅起點同終點,都有交通標誌說明.
根據《行車隧道(政府)規例》嘅一般限制,除非獲授權人士或特定情況,否則唔可以徒步進入任何隧道,或在隧道任何部份停留,一經定罪可判罰款5,000蚊同監禁6個月.
究竟係乜嘢原因驅使相中嘅日籍跑步男跑入啟德隧道?佢仲唔肯上隧道公司巡邏車,堅持自己跑完條隧道.(讀者張先生提供)


text:
(林嶺東離世)邵音音聞噩耗喊足一晚 眼泛紅筋讚師弟好人
林嶺東邵音音
林超榮,邵音音,雪梨,韓君婷今日喺深水埗出席一個電影頒獎禮活動,電影製作人林超榮在活動開始時召集嘉賓演員上台,向昨晚離世導演林嶺東進行哀悼.
林超榮話:「噚晚一位好出色導演林嶺東過身,覺得好黯然,而且非常年輕,佢對香港電影貢獻好大,係新浪潮導演呢一輩第一個離開我哋,喺80至90年代佢係貢獻最多其中一位,作品包括《風雲》系列,以此作出悼念默哀.」
接住邵音音話:「噚晚聽到消息好突然,覺得佢後生至今都好健壯,動作仲勁過武師男演員,平時好鍾意拎住支筆諗嘢,係一個好老公,好朋友,知道噚日情況係首先太太去拍醒老公冇反應,點諗到過新年發生咁嘅事,對屋企人係好大噩耗,好方面諗就係走時冇痛苦.」並稱讚林嶺東係好人,才子,好丈夫,好朋友,有才華,聽到消息之後音音姐話噚晚喊咗一晚,眼泛紅筋難以接受.
之後音音姐受訪時透露林嶺東是她師弟,大家一齊跟秦燕老師學唱歌,相識幾十年,音音姐話:「印像中佢係一個好靜,好鍾意聽好多嘢,做research嘅人,好踏實用功,認真專一,每件事都做到最好,雖然本身冇同佢合作,有時食煙打邊爐會圍埋一齊,噚晚知道消息即刻覺得係咪真㗎?做朋友接受唔到,屋企人更傷心驚訝,希望佢太太同家人勇敢生存落去,佢係對電影界一個代表,唔捨得一個人才咁後生就走咗,希望家人都以佢奮鬥精神努力生活下去.」
韓君婷今日參與活動擔任頒獎嘉賓,佢透露稍後會為網台做一個主持節目,自己已經十年冇做主持,都驚唔慣要自己執生,同埋考慮點樣能夠吸引觀眾,未開始已經好緊張.韓君婷早前因為媽媽生病後辭去醫學美容職業,媽媽現已過身,她亦調整好心情,再次投身娛樂圈,佢話:「對我嚟講拍廣告拍電影都有難度,因為360度拍攝未必影得我每個鏡頭都靚,希望專注做主持工作,覺得呢個範疇都適合我,我比較多嘢講,試過講到攝影師都話要換帶,唔好浪費自己口才,將我一啲小八卦同大家分享.」
今日電影頒獎禮活動開始前,林超榮,邵音音等為林嶺東導演默哀.
林超榮表揚林嶺東,稱讚對方為香港電影作出好大貢獻.


text:
所以八方奉勸各位大佬今日做好準備,煲呔隨時有行動,連選舉事務處都紮行馬,就知有料到啦.有人奇怪,煲呔重有好多個區未去巡,好多人未去見,點可以咁早交表,原來煲呔嘅競選辦公室唔係咁諗,佢老哥就算交夠提名,大比數勝出,佢嘅選舉工程仍然唔會停,即係係6.16提名期結束後,你重會見到佢阿哥笑笑口,四周圍去探訪,唔信就等着瞧啦!
其實曾蔭權一世好命,官運亨通,睇怕從未試過要四圍求票咁低聲下氣,唔怪得煲呔同人呻,經此一役,知道邊個係真正朋友,邊個係真正敵人.
所謂敵友都可分為三級,「第一級」真正朋友梗係嗰啲二話不說就送上提名嘅選委;「第二級」就係要聽完訓話,有着數先至肯畀提名嘅選委;「第三級」就梗係聽完訓話,最後都係話要返去問過老婆先決定嘅選委,呢類當然唔係煲呔之友啦.
至於最大敵人就未必係唔肯畀票佢嘅社福界或者民主黨中人,反而係平日扮晒老死,但係始終冇表示之人,重有就係發放對佢選舉不利消息嘅有關人士.嗱!煲呔出名記仇,大家好自為之.
八方聽聞,煲呔用到「人情冷暖」嚟形容今次選舉,所以連大班都知驚,上星期三終於遞上提名表,佢提煲呔冇人覺得出奇,不過,當初大班以為可以拉多幾個民主派提名,結果就有啲負老友所託囉.
傳真︰2623-9278
電郵︰[email protected]


text:
一年一度嘅《香港小姐競選》將會喺今年9月舉行,唔知係咪o依家有太多唔同類型嘅選美,所以聲勢都唔及以前,有時候好多活動仲喺無聲無息間完成,之不過話晒呢個都係入娛樂圈嘅捷徑,仲有好多發明星夢嘅女仔參加.
但係o依家睇選美最吸引人嘅地方,唔係講緊邊個最靚,邊個身材最好,反而係一啲嚟自身邊朋友嘅報料,一時又話呢個整過容,一時又話邊個喺夜店工作.用CY術語就係:黑 材 料.
喺今屆港姐之中,只得17歲邱晴(Mandy)喺宣傳短片裏面,曾經講過自己由細到大都希望參加港姐,所以當佢符合資格之後,第一時間去咗報名參加,結果順利入圍.
咁啱得咁橋,《蘋果》日前收到報料,有讀者話,原來出身於公屋嘅Mandy,一直都好恨入娛樂圈,佢喺舊年曾經參加過一個由酒商贊助嘅選美,同場仲有仙樂都同伍淑怡做嘉賓.
翻查番啲資料,嗰陣Mandy嘅打扮都好成熟,着住三點式bra top同超短牛仔褲上陣,一啲都唔似仲未成年.反而o依家候選港姐個樣比較後生,學生味勁濃,身形明顯亦收身咗少少,本身仲係今屆DSE考生嘅Mandy,喺社交平台亦都貼咗唔少讀書時期嘅相片,嗰陣佢似乎係活躍份子,參加咗唔少課外活動,真係好難像到佢會參加呢類比賽.


text:
(結局率先爆!)女主角都冇得留低 王浩信靠四感為千雪BB緝兇
朱千雪王浩信盲俠大律師
無綫同愛奇藝嘅合拍劇《踩過界》(大陸叫《盲俠大律師》)嘅第二季,喺前晚首播,大陸已經可以一次過睇晒14集,不過無綫喺嚟緊呢個禮拜仲係播緊首季嘅13同14集,第二季就要過多一個禮拜先會播!
查實喺第二季裏面,劇情都係跟住王浩信同朱千雪呢段情而發生,因為受到爹哋單立文嘅棒打,朱千雪唯有放棄呢段情,去美國讀書,本來佢已經決定同翟威廉結婚,不過最後知道咗一啲真相,於是逃婚兼離開香港!喺最尾嗰幾集,朱千雪發覺自己唔可以忘記王浩信,於是決定返香港,佢仲鼓勵王浩信做手術,幫佢植入晶片重見光明,點知喺王浩信拆紗布嗰日,朱千雪被殺,張振朗疑係兇手!
原來翟威廉注資咗單立文間公司後,發現賬目好混亂,於是搵咗張振朗私下調查,單立文發現之後,假冒翟威廉約張振朗去貨倉見面,諗住殺張振朗毀滅證據,點知朱千雪知道後,亦都偷偷去咗貨倉,混亂間疑似被張振朗開鎗殺死,啱啱趕到去貨倉嘅王浩信,一時間好難接受,好後悔封閉自己,點解唔同朱千雪講自己嘅感覺!
王浩信深信張振朗係殺人兇手,反而李佳芯相信張振朗係無辜,一方面佢為張振朗做辯護律師,另一方面又希望王浩信可以消除心魔,用四感去還原事實真相,為朱千雪緝拿真兇,亦為好友洗脫嫌疑!蔡思貝一直都好唔諒解王浩信嘅做法,所以佢不惜協助張振朗逃獄,甚至仲俾埋自己啲私己錢,希望助好友過難關.
喺一個意外嘅情況下,李佳芯知道有一件證物可以幫到張振朗脫罪,點知同時間單立文諗住去毀滅證據,原來佢先係真正嘅兇手,係佢錯手殺咗朱千雪,李佳芯自己走唔甩,於是乎搵咗一個地方收埋呢個證物,希望王浩信可以搵到,點知李佳芯亦俾單立文推咗落懸崖,但係王浩信真係搵到證物,不過為咗令單立文入罪,王浩信冇交俾警方,反而捉咗許家傑威脅單立文,叫佢認罪!
點知單立文走去捉咗蔡思貝用嚟交換人質,最後蔡思貝諗住同單立文一拍兩散,但係最後反而連累埋王浩信,結果佢哋差啲俾單立文活埋!不過呢啲全部都係一個局,王浩信用自己副復視鏡,將影像直播喺社交平台,設局去令單立文自爆殺人,所以最後同蔡思貝可以及時逃出生天,張振朗亦無罪,單立文成功入獄!


text:
過去周末有個辯論比賽,有條辯題係講NBA球星「抱團」,組成三巨頭或者四巨頭,成隊一齊屈晒機去贏總冠軍.小弟對抱團嘅定義係,本身呢個球員有強隊核心唔做,走去另一支強隊做副手或者僚機.其實足球壇有段時間亦出現呢種抱團現象,例如亨利唔做阿仙奴核心,為歐聯冠軍去巴塞隆拿組成「Fantastic 4」.
巴塞同埋皇家馬德里,可以話係球壇最受歡迎嘅抱團,一來呢兩支球隊本身有江湖地位,又出得起錢,二來兩隊各有現今世界級球星坐鎮,當然係講緊美斯同基斯坦奴朗拿度(C朗).蘇亞雷斯喺利物浦有大佬唔做,去到巴塞做三當家,而加里夫巴利亦係有英超首席球星唔做,去咗皇馬做C朗副手.抱團現象,造就超級強隊嘅出現,近九屆歐聯冠軍,皇馬同巴塞就拎咗六屆.
究竟幾個獨當一面嘅球星夾一隊超級強隊好,定係每個都獨自帶一支強隊好睇呢?小弟喺呢方面就不作判斷,只係今個夏天突然發生「反抱團」現象,足球壇尼馬同埋籃球壇K艾榮,都話想離隊.尼馬同艾榮情況相似,同樣係隊中阿二.騎士嘅艾榮唔想繼續活在勒邦占士陰影之下,想做球隊核心,而尼馬亦覺得自己夠班做領袖.尼馬跟咗美斯幾年,家陣都25歲,係大熟大勇之年,同埋睇巴西國家隊成績,就知以尼馬為核心嘅球隊亦可以好勁.
美斯雖然已經成30歲,但未有大幅下滑,尼馬見唔到佢可以短期內接班嘅希望.萬一美斯好似托迪咁老而彌堅嘅話,咁尼馬喺巴塞真係一世都做唔成大佬.二當家不甘人下,乃人之常情,亦係抱團型球隊嘅不穩定因素.
文:咖喱


text:
《香港小姐競選》雖然中間停辦過幾年,但係原來唔經唔覺由第一屆香港小姐到o依家已經過咗足足七十一個年頭,當中參選嘅佳麗更加係不計其數,而原來有唔少佳麗喺參選時都非當年輕,有部份更加係雙十年華都未到就已經嬌艷欲滴嚟同各界佳麗爭艷鬥麗.
邱淑貞
無數人心目中永遠嘅女神邱淑貞早喺1897年以19歲之齡參選香港小姐,更加係首位入選最後十二強嘅佳麗,不過後來就被同屆嘅候選佳麗指控佢曾經幫個下巴整容,令到豆豆因而退選,柳暗花明又一村,呢件事無礙豆豆嘅事業發展,而喺1999年嫁咗俾商人沈嘉偉嘅豆豆o依家亦已經淡出娛樂圈,現時49歲嘅佢仲育有三名好靚嘅囡囡.
蔡少芬
近年喺大陸發展嘅蔡少芬出名好戲就大家都知,而佢就喺1991年17歲嘅時候就參選香港小姐,雖然最終不敵同屆嘅郭藹明同周嘉玲屈居季軍,但係佢都成功踏入娛樂圈,更憑住佢嘅演技越做越紅,現時43歲嘅佢就喺2008年佢就同大陸男星張晉結婚,現時肓有兩女.
麥家琪
1993年18歲嘅麥家琪籍參選香港小姐而進入娛樂圈,佢喺大台做咗冇耐就過檔去到亞洲電視,更加成為當時嘅當家花旦之一,好似《我和僵屍有個約會》等都搵到佢嘅身影,而喺電影方面佢就有非常多嘅性感演出,喺《偷窺無罪》中更全裸出鏡,現時42歲嘅佢喺2006年同王國豪律師結婚後肓有兩子一女.
李珊珊
39歲嘅李珊珊喺19歲嘅時候就參選1996年嘅香港小姐,憑住36E嘅勁爆身材拉出極為誘人嘅S形,令佢順利奪得該屆港姐后冠,而佢更被稱為史上身材最好嘅香港小姐冠軍,奪冠後有唔少狂蜂浪蝶埋身嘅佢當年就揀咗同錢嘉樂拍拖,一拍就拍咗8年,喺2006年分手.
陳思齊
原名陳凱怡嘅前大台藝員陳思齊,喺2000年年僅18歲就參選香港小姐,不過最後大熱倒灶五甲不入,作為當年大熱嘅佳麗之一,出道多年以嚟都只可以喺劇集當中演配角或路人,而期中演得最多嘅就係古裝劇中嘅丫環,但係佢就因為一次貪靚,喺12年已經幫一間藥廠做代言,仲親身去示範打Botox,整鼻同下巴,但打Botox嘅劑量over咗,搞到個樣唔同咗而做過封面.


text:
轉會窗仲有接近一個月先完,不過已經有好多大牌轉會,好似盧卡古同艾華路莫拉達等,今時今日,球會揸住二,三千萬鎊,要買人就真係只可以搵吓新星,或者二,三線聯賽球星,就好似香港市民揸住一千幾百萬咁,只有資格買納米樓,千祈唔好望買到咩豪宅.
呢排最爆趣嘅轉會新聞,梗係尼馬即將轉會巴黎聖日耳門(PSG),尼馬亦充份演繹出為求達到目的不擇手段嘅態度,練波同新隊友開完拖後,國冠盃對完皇家馬德里入對手更衣室兼交換波衫,真係唔得罪巴塞球迷嘅嘢佢都唔做.睇討論區,巴塞迷重話佢「新費高」.
其實作為阿仙奴球迷,小弟對尼馬轉會真係心涼,講真巴塞之前咪又係成日硬撬對手主力,好似買法比加斯,當年出晒口術,甚麼加泰DNA,甚麼冠軍拼圖,最衰係指示巴塞青訓出身嘅連拿,喺世界盃冠軍慶祝會夾硬笠件巴塞波衫落法比度.好喇,2011年阿仙奴咪賣法比去巴塞,去到咪又係打後備,冇乜點重用下,2014年就賣咗去車仔.
不過身為廠迷,阿仙奴其實咪又係五十步笑百步,同樣面對阿歷斯山齊士(山神)扭計嘅傳聞,但講真,對於出售主力,阿仙奴都慣晒;唔計法比,亨利,尹佩斯同華美倫等隊長咪又係賣.所以尼馬離開,對巴塞都唔係咩末日,諗吓收番兩億鎊可以買咩人仲好.
講開扭計,尼馬,山神,甚至迪亞高哥斯達都係扭計王,佢哋都有共通點,就係南美出生.撇開美斯,其實南美兵忠誠度始終唔及歐洲兵,或者站喺佢哋立場,歐洲只不過係搵錢場地,搵夠就返南美嘆世界,要忠於一隊真係好難.
文:牽牛


text:
衫國演義:湯盈盈蝴蝶黑超
「呢副太陽眼鏡最特別係框邊有隻小蝴蝶,除咗上下郁之外,仲可以加閃石喺蝴蝶度.我去到連卡佛一眼睇到就好鍾意,不過又覺得好貴.跟住一個禮拜後,我就約咗個朋友陪我去睇畀意見,點知個朋友都話好好睇,所以我就即刻畀錢.」
「紅白色係呢季最hit嘅顏色,我着呢件鬆身上衫原本好簡單,不過加咗條腰帶之後即刻會有唔同嘅效果,所以着衫有時都要留意吓啲配件,襯得好嘅話可以有畫龍點睛嘅效果.至於鞋方面,呢個夏天一定唔少得Platform鞋,色彩繽紛都冇問題,更加配合到夏日氣氛.」
「嚟緊夏天一定唔少得白色同埋吊帶款嘅衫,我都好鍾意着吊帶衫,但露出俾人見嘅地方多啲,當然要搽多啲保濕產品,Platform鞋係今季必然嘅選擇,因為可以好易襯到唔同衣着,襯牛仔褲都好睇,我揀咗對四吋高踭鞋,如果鞋款係露腳趾嘅話,記得腳趾要企理,否則就大殺風景!」
「呢一身打扮係想話畀人聽,着波衫唔一定係要着波鞋,係可以襯到好fashion,我咁樣襯可能會帶出一個潮流,再加上今年係世界盃年,一定會hit,女仔都可以響應世界盃,所以世界盃都可以玩fashion.」
採訪,攝影:馬建華,駱華齡,楊潔雯,卓美娟,仇志德
Theresa腰帶點睛
日期:4月6日
裝備:Zucca紅白間條 $3,000
I.T白色褲 $1,500
連卡佛鞋 $1,500
Miki露得企理
日期:4月6日
裝備:LST白色吊帶裙 $1,500
I.TPlatform鞋 $1,800
Rosanne潮襯波衫
時間:4月6日
裝備:adidas球衣 贊助
Zara褲 贊助
日本長襪 約數百元
透明高跟鞋 約$3,000


text:
五大至愛
黃耀明
「呢幾張櫈係嚟自一間法國劇院嘅,好鍾意佢夠舊,放喺控制室呢度亦好啱.我𠵱家開始做埋電影同廣告配樂,如果喺控制室放張梳化會大過頭,放呢幾張櫈就fit晒,又可以多幾個人坐喺度一路睇住個畫面,一路配樂.」
二汶
「唔知點解我入到呢間錄音室,第一眼就好愛呢張大梳化,愈坐愈舒服,張梳化又夠大,我哋可以一齊坐喺度食嘢傾偈,又可以睇電視,同返屋企冇分別.」
Ellen
「我最愛嘅物品就係一支落妝油(圖二箭嘴示),因為佢見證我同二汶嘅轉變,以前入行時我哋好憎化妝,做完嘢第一時間衝返公司個廁所落妝,但𠵱家已經習慣晒囉.」
蔡德才
「最鍾意係我擺琴個架同盞燈,我覺得啲工字鐵好有工場味道,個架就令啲嘢更有效率.我以前冇諗過工作枱上有盞燈,呢盞燈畀我嘅感覺好似喺扣留室俾人問話咁,個feel好正.」
Veegay
「我最愛就係呢道貼紙門,呢道門係由舊studio搬過嚟,我強烈要求要帶埋佢走.我一直好鍾意貼紙,啲朋友知道後就送好多得意嘅貼紙畀我,貼貼吓就貼到成道門滿晒,我仲計劃整道新門再貼過.」
PixelToy
「我哋好鍾意呢兩set小學生課室枱櫈,𠵱家好難搵到咁懷舊嘅嘢,次次坐上去都覺得自己返老還童,返番小學生年代,個感覺好得意同有趣.」


text:
繼周秀娜後,與張鐸結婚後並移居內地嘅兒歌天后陳松伶,原來亦準備在港推出自家胸圍品牌S.Bra(內衣文化).為準備進軍商界,松松近日返港全身投入打理生意,包括跟進新舖裝修,以及上堂學習胸圍文化等等.
前日下午1點幾,松松喺尖沙嘴上堂後,同兩位生意拍檔到尖沙嘴新舖睇裝修,之後再到美麗華商場開餐,見松松不停同拍檔密斟,睇嚟心情相當興奮.
記者前日致電松松,問佢係咪轉行賣胸圍時,佢透露同鄭明明一齊投資內衣生意.松松話:「自己年紀慢慢大,開始覺得自己身形點解唔一樣嘅?原來可以透過內衣穿着將體形線條改變,比瘦身減肥嚟得有效.我哋唔係淨係賣胸圍,而係配合療程,幫女士們護理乳腺,淋巴.」會否自己做生招牌拍內衣廣告?松松笑言:「我自問呢方面(身材)比較差,所以會搵model.」
據悉松松今次投資七位數字,雖然佢冇參與設計,但就要不斷上堂.松松話:「我要學內衣文化有關知識,包括內衣穿着等等,譬如你好辛苦儲錢買間房,但最貴嘅房其實係你嘅乳房,保護同護理得唔好,會好大問題.」做女人多年,到o依家先學習認識乳房?松松話:「都唔遲㗎,我對呢個由細到大日日對住嘅朋友,原來傷害性有幾大自己都唔知,原來我好對唔住自己乳房,我有虐待佢,對佢唔好,將來佢有乜嘢問題係我受罪,所以o依家要重新認識佢.」


text:
鄧兆尊雖然係伶王之後,身家隨時逾億,不過佢生活其實好貼地,好多時見佢同三個女友出街,都係同普通市民一樣,搭電車逼港鐵.其實喺港鐵車廂入面,隨時都可能撞到幾粒星.
講到港鐵,就要講下正義英雄韋家雄,今年初有人將一段韋家雄路見不平嘅片段放上facebook群組,見佢指住個中年大叔嚟鬧,原來呢位大叔喺港鐵車廂涉嫌偷拍一名女子,韋家雄上前同大叔理論,韋家雄其後受訪仲話唔係第一次幫人,呢啲咪俠義心腸囉.
平時會搭港鐵嘅仲有「藍莓」劉俐,以前劉俐同過太陽娛樂公司老闆「洗米華」周焯華,前港姐王愛倫囝囝林建億及林峯呢幾位非富則貴嘅男士傳緋聞,不過今年初就有人見到佢着住條紅噹噹短裙喺港鐵蹺實一位西裝男,佢都直認呢個男仔係男朋友,拍拖一年幾,對方係普通打工仔.
除咗呢啲常見臉孔,仲可能遇到好耐冇見嘅藝人,上個月就有讀者見到94年港姐季軍李綺虹.佢同外籍老公Corey結婚之後喺加拿大定居,早前難得返港,兩個人就喺黃埔站上車.
平時有人話,放低手機唔好做低頭族,但原來搭港鐵睇片可能有意外收穫.台灣藝人任家萱 (Selina)喺2月底搭捷運時留意到一位女士睇緊佢以前嘅片段,一臉歡心嘅Selina仲上前俾咗個驚喜對方,細細聲話:「我是Selina.」嚇到個女仔驚喜掩面,定咗驚先識要求合照.


text:
求驗客手記:
死過翻生性格大變
真路拿當街攬小三
死過翻生,唔少人對人生會有新睇法,不過,對於前法國國腳真路拿嚟講,死過翻生並冇令佢更加珍惜身邊嘅人,反而俾咗佢藉口去搵小三!
真路拿(左)喺法國街頭咁樣攬實小三美華,真係令人眼冤.互聯網
年輕一輩嘅球迷可能唔知道真路拿係邊個,佢係前法國國腳翼鋒,同「曼聯足球王帝」簡東拿同代,曾效力熱刺及紐卡素等英格蘭頂級球隊,喺球員時代走長髮飄飄嘅靚仔路線,迷倒唔少女球迷㗎.
喺今年五月,49歲嘅真路拿喺一場足球慈善賽中心臟病發,仲有八分鐘處於「醫學死亡」(clinically dead)狀態,結果要用心臟起搏器電咗四次,之後做咗六粒鐘心冠狀動脈搭橋手術先至救得番,事後仲識講笑,喺twitter話唔應該咁猛太陽先嚟踢波.
死過翻生之後,真路拿唔係選擇更加注意健康,而係認為自己獲得一次重生機會,所以要「玩到盡」,唔肯戒煙之餘,竟然仲同細自己22年嘅小三美華打得火熱!
27歲嘅美華係法國模特兒兼演員,樣靚身材正,真路拿好鬼嗒佢糖,就算明知自己已經結咗婚兼有一對仔女,都完全唔避嫌,同美華喺大街攬攬錫錫.真路拿身邊嘅人話:「經過上次死過翻生咁恐怖嘅經歷之後,真路拿唔會再理人地點諗或者點睇自己,認為一定要玩到盡先對得住自己,一切都要依自己嘅心意去做.」
真路拿咁做,佢嘅正印太太嘉露蓮唔嬲唔傷心就假,據悉,48歲嘅嘉露蓮曾經叫過美華唔好搞自己個老公,不過見到真路拿個心都唔係自己度,所以佢最近已經冇再用真路拿呢個姓氏,用番自己娘家個姓.
雖然表面上真路拿好似因為今次死過翻生事件而性情大變,不過,我求大俠翻查資料,就發現佢早有前科,喺1991年同嘉露蓮準備結婚前,就搭上咗模特兒祖兒,祖兒仲同佢生咗私生女頌伊,所以真路拿要畀贍養費祖兒兩母女;而喺真路拿出事之後,頌伊仲專程到醫院探佢,但就慘食閉門羮,認真無情.所以,真路拿講乜嘢因為死過翻生而有新睇法都係假,我求大俠就覺得佢搵藉口偷食就真.


text:
關仁隱事
美人呢排去到邊都拖住佢嗰位公子男友,擺明係想向全世界晒自己幾幸福,但唔少人都覺得佢拍拖嘅目的,只係想向前男友示威,激發人哋再追番自己.
雖然咁講講到美人好有機心咁,但又唔怪得人哋咁諗佢嘅,事實上美人咁多年嚟,都一直有同前男友聯絡,仲不時講心事同感情狀況,睇得出佢對前男友仲未死心,而前男友一直以嚟都好關心佢,所以美人會唔會同番前男友一齊,真係冇人估得到.
失意女星早排得罪咗老闆,搞到周身蟻,為咗前途,失意女星終於放低佢嘅尊嚴,向老闆道歉認錯.
關仁有朋友上星期一晚見到失意女星夜晚九點幾喺老闆屋企行出嚟,佢當時戴咗副好大嘅黑超,但因為身高關係,關仁嘅朋友一眼就認出佢,佢頭耷耷咁自己一個上咗保母車,唔知佢負荊請罪,老闆有冇原諒佢呢?
中年禿頭嘅假音人歌星同經理人公司原本仲有成年先約滿,但經理人公司因為走咗個搖錢樹大笑姑婆,好驚連佢都俾人撬走,所以急急腳同佢傾續約,咁假音人就乘機要求主力喺電影圈發展,要有多啲話事權,不過之前佢嘅老闆就唔多妥假音人嘅助手女友成日喺度干涉公事,有次仲搞出個大頭佛,因為佢女友好鍾意將其他歌星啲是非話畀記者知,藉此討好記者,但因為愈搞愈離譜,假音人老闆終於頂唔順,鬧咗假音人女友一鑊.
Textby關仁


text:
閏七月真係邪,三十五日之內有三宗貨車倒車撞死路人,好彩今晚六點半後,閏七月過去,農曆八月到臨(以節氣計),希望以後唔好再發生呢類意外.
肥仔K自東京回來過中秋,睇完新聞,話千祈唔好迷信,倒車意外純與安全意識與道路狹窄有關.安全意識方面,倒車司機要十萬分緊張,視察周圍環境,以最慢速度倒車;行人方面,過馬路要望左望右,望前望後,一睇到有貨車倒後行,應該在車頭橫過馬路,唔好在車尾步過.
好似有一本英文書叫做《你在哈佛商學院學的,幼稚園已教過晒》,內容係講普通生活常識在商界的應用.肥仔K所謂嘅,相信幼稚園老師在課室都講過唔少,點解啲成年人屢屢犯錯呢?唔通人嘅年紀愈大,愈係要返幼稚園補課而唔係去讀大學校外課程?
肥仔K在東京住宿舍,鄰近四季酒店,酒店大門前面,有大幅石屎平地,足夠旅遊巴士/的士同時停低,而平時往往只有三四架旅遊巴停在離開正門幾十碼外嘅路邊,照計唔會有意外啦.肥仔K說:「好佩服日本人啲安全意識,旅遊巴熄匙;在完全靜止狀態,仍然在巴士後轆之前面後面,擺上黃色硬膠三角形物體,『攝』住車轆,防止巴士突然後滑或向前,以免發生意外!」
日本人重視安全,不惜增加成本,佢哋在火車站,地鐵站內改建,工地全部用圍板冚住,行人經過,睇唔到工人開工,同樣情況,香港只會在「高級」地方出現,例如置地廣場大裝修,機場裝修,文華酒店裝修.咁高程度嘅安全意識,唔係免費嘅,成本會高好多,成本最後轉嫁在消費者身上,由社會集體付鈔,我哋去日本旅行,經常話啲物價好貴,其實內裏已包含安全成本,日本人了解多啲,唔會嘈,唔會多投訴.我哋香港人就鍾意食免費午餐,故此好多方面都將貨就價,唔願孭上安全成本,出事時,各安天命嘞.


text:
關仁隱事
早排嗲精約公仔廂高層食飯,點知俾傳媒影到相,話佢想趁台慶頒獎禮前向高層拉票,其實唔止嗲精一個,原來嫁咗人嘅輕盈都好識做,雖然佢人唔喺香港,返咗內地拍嘢,但都有趁中秋節叫佢老公幫手訂水果籃同月餅送畀班高層同幾個監製,閒閒哋嗰度都使咗萬幾兩萬蚊.老實講,佢應該心知肚明今年女主角獎輪唔到佢,但都依然咁落力同班高層聯絡感情,唔知佢想博乜呢?
台灣巨胸自從俾杰撻撻撇咗後,好友豬仔一直對佢關懷備至,擺明車馬要追佢.本來豬仔同巨胸,杰撻撻都係好朋友,但因為巨胸對杰撻撻因愛成恨,豬仔只好投其所好,同杰撻撻劃清界線,不過咁唔代表可以順利奪取芳心,皆因巨胸始終對杰撻撻未忘情,而且豬仔根本唔係佢鍾意嘅類型,但豬仔冇放棄,仲出動埋女經理人埋堆,女人同女人傾偈方便好多,豬仔要打探巨胸啲嘢都方便啲,可惜愛情唔係玩政治,用腦未必得,所以至今仍未得手.
米粉同無謂撻得着,初頭關仁諗極都唔明,兩個大纜都扯唔埋,點會突然間變一對呢?原來佢哋除咗鍾意運動外,仲「臭」味相投,因為大家都係名副其實嘅「小狐仙」.雖然米粉同無謂只係「狐味」輕量級,但男嘅喺大熱天時味道梗濃郁,至於女嘅就至鍾意着畀胳肋底唞氣嘅小背心,關仁聽過同無謂合作拍戲嘅女演員講,有時佢拍完外景,匿喺外景車上嘅換衣間換衫,真係對手揚幾揚,廠車即飄香,但咁尷尬,大家又唔好意思同佢講,惟有揑住個鼻死忍囉.
Textby關仁


text:
星級秋冬衣櫃──藝人換季必買之選
「我每年冬天都會買長boots,因為長boots可以着到對腳好修長,同埋今年仲係好興毛毛,毛毛又係我至愛,所以今年必買一對長毛毛boots,牌子就冇特別鍾意,好多時我會上網係外國訂,貪一定唔會同人撞,又可以隨時隨地任揀,唔使花時間去行街.」
「今年秋冬季必入fur毛毛帽,我唔會買真皮草,我會買假fur,着真皮草好殘忍.呢啲帽唔係度度都買得到,好多時我會上網bid,而且causal啲可以襯牛仔褲,隆重啲配襯又得,披起嚟都唔會好老成.今年整個秋冬季都係金色,但自己就唔會跟風,反而我會配襯紅色衣物,好多時我自己設計搵人做,咁就一定唔會同人撞衫.」
「轉秋冬季,我就必買靴同皮褸,呢兩樣嘢係秋冬必備之物,皮褸基本上每年冬天都會興,所以一定準備定.至於靴就用嚟襯裙同褲都得,我會買定一,兩對全新,花費都唔會太多,幾千蚊就OK.我買衫最注重quality(品質),我唔會盲目跟潮流,當然如果嗰期興嗰隻顏色,我都會入定一,兩款襯衫,最重要係着上身啱自己同着得靚.」
「今季必買,就係又闊又長又大件嘅冷衫,最啱就係遮住拜拜肉,有幾個牌子我一定會買,好似A/T咁就啱晒我嘅style,佢有好多闊袍大袖嘅冷衫,長大褸都好靚.
「我又覺得MarcJacobs嘅大褸款一向好有style,好型,一件大褸加長boots就可以出街,易襯又方便.」
「我諗會選擇買對皮boots,用嚟襯牛仔褲或者西褲都得,甚至用嚟襯短褲都仲得,香港嘅冬天有時真係冇幾日凍,買其他冬天禦寒嘅物品,分分鐘成個冬天過埋,可能一次都未着過,所以太厚嘅冬天衫我基本上唔會買太多,買鞋就肯定唔受天氣影響,一定會用得着,所以呢個秋冬季,我會推介皮boots係必買item.」
「男仔換季唔使準備好多嘢,不過我會入定冷帽同頸巾嚟襯衫,加上我哋做歌手喉嚨好重要,所以天氣轉冷,有條頸巾保護喉嚨會好啲.我會喺網上搵,冷門啲就託我朋友搵,預算每次換季都會使3,4千蚊.另外,因為我鍾意用LV,所以使得最多錢就係買LV啲銀包,眼鏡.」
「每逢轉秋冬季,我都會買定多幾條頸巾用嚟襯衫,盡量搵啲靚嘅頸巾.我唔會跟潮流,只會着啲靚得嚟又唔會太搶嘅服飾,突出自己嘅性格.好多時我會親自去選購服飾,因為好衫難求,如果遇到靚衫我都會立即買,唔係轉過頭可能已經冇晒,呢啲係可遇不可求,費事冇買到,第日後悔啦.」
「之前潮流興闊身牛仔褲,不過今年秋冬,男仔會興番窄身少少嘅牛仔褲,我已經買咗一條,啱啱就買咗一條Lee同其他牌子嘅crossover,貪佢個款夠特別.
「我又睇咗好多時裝雜誌,發覺今季DiorHomme牛仔褲啲cutting都唔錯,有時間都會去搜購一下.」
採訪:楊潔雯,駱華齡


text:
Golf孖生兄弟 少少甩更狂野
個個豎起手指猛讚Golf一門三傑時,居然亦有忠心Fans唱反調,話唔慣電子差速硬性介入,搞到架車入彎太穩太定.安全梗係好,不過當你試過福士最新小鋼炮Scirocco後,唔係話佢唔安全唔穩定,而係高速入彎嗰種帶有少少甩嘅感覺,跑起上嚟重拾五代Golf本色,整段路可以揸得更放更瀟灑.難怪福士專登搞番個Scirocco盃賽,全場車都唔畀改裝同偷輕,證明原廠夠劈有突.落到Track就鬥車手嘅落Brake同線位,鬥人唔鬥車其實仲剌激.講番架Scirocco,又係有1.4同2.0TSI兩個版本,不過用番五代Golf嗰副200匹Turbo引擎,當然無六代新加嘅電子差速系統,勝在循迹仍然做得好,起初稍嫌個Brake唔夠應,可能係新車落地或未到最佳溫度,需要預早收油入彎.走完兩轉大清習慣「車性」後,入彎開始放肆狂野,又唔覺有推頭弊病,油門踩深啲嘅話,仲帶啲想甩想甩嘅感覺,但絕對喺控制之內,相當好玩.
由引擎,車架,波箱,售價,都跟Golf極度近似,大家都係四座位揭背小跑,要數最大分別,一定係Scirocco為單門車,前排司機同乘客空間最多,Golf就四個人都咁平均,點取捨真係睇你係乜嘢人.當然,車款上兩者仍然有唔少分野.睇番直線最多最硬朗嘅車頭輪廓,以及霧燈位幾間線條,我就覺得佢似架肥仔版AudiR8.
話佢「肥」其實係一種錯覺,除車頭外,整架車都充滿曲線感,個PatPat位仲相當之圓潤,唔熟車嘅見到,會認錯佢係一架Cute揭背車仔,點估到骨子裏有副200匹嘅Turbo引擎.至於享負盛名嘅DSG波箱,最簡單D波玩法無問題,但起步,落Brake總覺咗啲,唔玩SMode真係對呢架Scirocco唔住.轉入S後完全兩回事,大油起步可以聽到尾喉傳出引擎回壓嘅「噗噗」爆炸聲,軚波上落反應更快更爽,令你Feel到前所未有嘅澎湃快感.
引擎:1,984cc直四+Turbo
馬力:200ps/5,100rpm
扭力:280Nm/1,700-5,000rpm
傳動:6速DSG半自動波箱
售價:$316,000
查詢:VolkswagenHK(36989688)


text:
噚日Twins出席喺將軍澳新都城舉行嘅「名人明星慈善大拍賣」,一如以往,Twins所到之處,都迫滿晒人,今次重發生咗段小插曲,一個小朋友迫到撞埋鐵欄,當場痛哭;重有一個癡纏男fans行為怪異,不時大叫:「阿嬌(Gillian),我噚晚發夢見到你呀!」Gillian見佢咁熱情,就惟有講聲:「多謝!」
買磁石貼
喺拍賣會入面,有好多世界盃精品.Twins一出現就全場哄動,成個商場嘅人又跳又叫,但係一到拍賣會開始,反應就認真麻麻,最後要Twins以身作則,自己帶頭買埋一份,反應先至好番少少,最後Twins就用五十五蚊買咗一套磁石貼.當日最好成績就係最後拍賣一個木製足球,底價六百蚊,加送Twins親筆簽名,最終以四千五百蚊成交,重由Twins頒獎㖭.
林嘉欣走後門出院
林嘉欣大前日因為疲勞過度,貧血兼壓力過大,出席完一個宣傳活動後不支暈倒,被送入養和醫院,重要暫停兩日嘅宣傳工作,等佢靜心休息.不過林嘉欣噚日已經秘密出院,本來有消息話佢準備噚日朝早十點幾出院,但記者等極都未有人去接佢,後來嘉欣經理人公司話因為佢個樣太疲勞同憔悴,唔想俾記者影相,所以佢自己由後門走咗.
林韋辰出碟教玩搖搖
羅霖同林韋辰噚日喺杏花新城,出席商台「親親領袖杏花新城嘉年華」,林韋辰重即席表演玩搖搖技術.
林韋辰話自己玩咗搖搖成十年,識六,七十種花式,佢嚟緊重會同何寶生一齊出隻碟,教小朋友玩搖搖㖭.而羅霖亦話會同個仔一齊玩搖搖,因為親子相處最緊要一齊參與同分享喎.
排骨亞姐外賣變正印
專送「外賣」嘅排骨亞姐,呢排識咗個內地富豪,本來只係純粹交易,馮仁昭八到佢哋第一次交易嘅銀碼係二十萬.但經過呢次之後,個內地富豪就搵咗呢個亞姐做女朋友,佢哋喺埋一齊已經幾個月,最近重一齊去上海度假.馮仁昭真係唔明,啲男人明知女星係做「生意」,搞搞吓點會當咗係女朋友!
年輕偶像追女招數高
年輕偶像同女友分手後,聽聞佢女友嘅經理人同佢身邊啲朋友就最高興,因為佢哋一直覺得年輕偶像係存心利用女友名氣幫上位.
馮仁昭覺得感情呢樣嘢,外間人好難去評論錯與對,不過咁多女星都俾佢追到手,有時真係要服吓年輕偶像啲追女招數.
電影男星老友家偷紅酒
做娛樂圈呢行,有啲明星已經搵到錢,但係一樣貪小便宜.
最近有一個電影男星,去咗一對夫婦朋友嘅屋企飲紅酒傾偈,開咗幾支八二年嘅Lafite.
當大家都飲到醉晒,兩夫妻入咗房休息,呢位男星竟然喺人哋嘅酒櫃順手牽羊,攞咗兩支Lafite走人,佢以為人唔知,但其實人個工人乜都睇到晒.


text:
(李八方online)公民黨90後新星 青衣強攻麥美娟
麥美娟冼豪輝青衣偉盈選區
2015年區議會選舉唔少建制派「雙料議員」墮馬,例如工黨葉榮擊敗民建聯葛珮帆,成為一時佳話,建制派陣地非牢不可破,明年區選又再有人「打大佬」,挑戰者包括公民黨第二梯隊冼豪輝(Henry),佢向工聯會麥美娟(Alice)挑機,又話會考慮出戰Alice所屬嘅青衣偉盈選區.
聽聞16年排喺郭家麒名單一齊參選立法會嘅Henry,同年已經自動請纓落戶偉盈,但始終Alice有一定實力,當時黨內都有人建議佢去其他區,但公民黨最終力撐Henry,指偉盈係傳統中產區,高學歷人士同後生仔都多,適合中產路線嘅公民黨,加上公民黨仲有另一位地區發展主任譚家浚落戶隔籬嘅安灝區,相信兩區夾住做,可以產生協同效應,二人近日仲成功爭取九巴開辦節日青衣深宵線N243.
八方了解過因乜解究Henry「自尋短見」,佢話自己係偉盈區街坊,而且Alice上屆區會其實係自動當選,唔少街坊不滿冇得揀,所以決定企出嚟博一博.同建制派鬥資源一定冇得比,身為90後嘅Henry惟有靠個「鮮」字,唔係小鮮肉個鮮,係新鮮感個鮮,佢話對家今時今日仲係搞緊量血壓,派嘢,佢就搞搞新意思,每月一次社區共享,成班居民一齊交換圖書,玩具,最重要係提高居民嘅社區參與.
有該區建制派話Henry嘅勤力程度絕對唔可以睇小,「最起碼一星期固定兩次早站」,但Alice自93年開始擔任葵青區議員,04年已經係偉盈區議員,可謂老樹盤根,咪以為易打,但該人都相信Henry打大佬,就算輸咗都贏返知名度,「除笨有精」.呢個世界有競爭就迫住要進步,有工聯會中人就話會加強該區地區工作,但唔擔心Alice受挑戰,有危自有機,反而有助谷返啲鐵票,提早為Alice 2020年爭連任宣傳添.
Henry話對家今時今日仲係搞緊量血壓,派嘢,佢就搞搞新意思,每月一次社區共享,成班居民一齊交換圖書,玩具.
有同區建制派話Henry嘅勤力程度絕對唔可以睇小,「最起碼一星期固定兩次早站」.


text:
(李八方online)林鄭聖誕都放假 同煲呔一樣升呢「政治家」
聖誕林鄭月娥林兆波UGL李八方ONLINE鄭若驊
聖誕就快到,唔少人plan定放假去旅行,好打得嘅特首林鄭,聖誕亦會唞幾日,12月22號到28號離港休假,不過外界更加期待嘅係,已經放緊聖誕假嘅律政司司長鄭若驊,復工後幾時再就UGL案解畫?
放假前夕,林鄭繼續出席活動,佢今日喺恒隆數學獎頒獎禮時致辭時,對「數學家」侃侃而談,皆因佢另一半林兆波都係「數學家」吖嘛.林鄭話喎,曾經有人講過,數學家係嘗試用最少嘅言語去講一件事,而政治家就相反,八方聽完都覺得講得幾啱,尤其唔少政客講完長篇大論,仲好似冇講過嘢咁添!
林鄭繼而話,大家可能會好奇,數學家同政治家嘅婚姻,會發生咩化學作用?聽到呢度,唔少在場人士都諗到,林鄭似乎講緊自己囉,佢口中嘅政治家唔係自己仲係邊位?佢之後笑笑口話好尊重自己嗰位數學家老公,喺老公面前佢亦唔敢講太多嘢!
其實去年參選特首時,林鄭喺報名表「職業」嗰欄懸空冇填報,時隔一年,原來林鄭已自覺同前上司兼前特首曾蔭權一樣,已經「升呢」做「政治家」.八方唔知林鄭點解喺老公面前唔敢講嘢啦,但好肯定係唔少人都想林鄭講多啲嘢,更重要係想佢叫下屬鄭若驊,唔該都就UGL案講多啲嘢.而林鄭活動完結後,冇回應傳媒提問就走人.


text:
求驗客手記:叫人stay home自己開淫P
獲加食學生妹斷正
武漢肺炎疫情下,見到好多球星講一套做一套,一方面出嚟講防疫嘅重要性,呼籲大家最好冇乜事就乖乖留喺屋企,但另一方面就繼續出去玩.大約兩個禮拜前,曼城後衞基爾獲加就已經畀英國《太陽報》捉到,同隊友馬列斯仲有佢熱刺舊隊友迪利阿里等一班人去飲酒狂歡,家陣英國政府有令要閂晒所有酒吧同夜店,呢位曼城右閘就索性將自己嘅消遣場所搬到私竇,喺一個月租8,000鎊(約7.6萬港元)嘅公寓中同友人大搞4P性愛派對,仲有相為證,證據確鑿冇得唔認.
獲加連續兩次畀《太陽報》踢爆,今次呢單性愛派對據悉係上周嘅事,最諷刺係佢後一日仲喺ig拍片同人講防疫幾咁重要,但自己前一晚先開完淫P.其實呢單嘢就係同佢開完淫P嘅援交女爆出嚟,呢位叫Louise嘅21歲援交女,仲係一位喺曼徹斯特城市大學讀犯罪心理學嘅學生,佢指當晚收到負責呢啲援交交易嘅中介公司電話,話個客想要一啲比較有學識同高貴少少嘅對象,後嚟就上咗對方安排嘅車,而車上仲有另一位24歲嘅巴西籍女仔,兩個人嚟到喺柴郡嘅一家豪華公寓,就有一位男士出嚟接佢哋,就係今次一齊開淫P嘅獲加老友.
基爾獲加講一套做一套,之前仲拍片呼籲叫人stay home.互聯網
曼城主帥哥迪奧拿(右)對獲加今次舉動極為震怒,唔排除會作出重罰.資料圖片
Louise話自己其實見到獲加時都唔知佢係球員,係另一個女仔講先知,仲話叫佢望真啲佢條底褲有「Kai」呢個名,就係基爾獲加出嚟玩嘅代號.然後兩個人就向佢哋支付2,200鎊(約2.1萬港元)現金作為今次派對報酬,而獲加仲開咗盒金色嘅安全套,四個人喺間屋大戰到凌晨兩點,兩位囡囡先至離開.
唔知獲加知唔知,Louise影埋佢相,所以向《太陽報》爆料嗰陣可以show埋,真係唔到你唔認.Louise仲笑獲加根本係偽君子:「我睇到佢第二日喺社交網叫大家要安全居家隔離,即刻心諗呢啲就係偽君子,啱啱前一晚先做完高風險嘅嘢.」呢單醜聞爆出後,獲加已即刻發聲明道歉,話自己冇做到榜樣,但據聞曼城同領隊哥迪奧拿好嬲,唔排除會重罰呢位右閘.
其實獲加真係風流史一大堆,早前同幫佢生咗三個細路嘅女友分手後,畀第三者嘅真人騷模特兒Lauryn Goodman爆佢出軌,仲搞大咗佢個肚,睇嚟英球壇最新嘅玩家非佢莫屬.


text:
求驗客手記:
踢少個照絕殺對手 QPR神奇升班
唔知大家上星期六晚等歐聯大戰之前做啲咩燒時間?我求大俠就選擇咗睇英冠升班附加賽決賽,打比郡對昆士柏流浪(QPR).估唔到場波都幾精采,但係最後踢少個嘅QPR喺90分鐘憑前鋒森莫亞建功絕殺對手,只係用咗1季時間就成功重返英超,仲為球會帶嚟1.34億鎊(約17億港元)嘅收入.
QPR來季成功重返英超,但就要面對另一個問題,就係球會因為收支失衡,負債累累,違反咗歐洲足協嘅財政公平規則,被判罰款5,000萬鎊(約6.5億港元),球會主席費南迪斯喺贏波後就表示一定會上訴.掃興嘅嘢就唔講咁多住,驚險攞到升班資格就點都慶祝咗先啦;隊中嘅「壞孩子」祖爾巴頓就喺賽後慶祝嗰陣偷襲費南迪斯,同佢玩騎膊馬,仲差啲跌咗呢位馬來西亞籍嘅主席落嚟.
慶祝完就要諗增兵喇,畢竟英冠嘅實力同英超比始終有啲距離嘛.QPR傳出嘅目標人物全部都係啱啱同球會合約完結嘅球員,不過唔好以為呢堆球員都係賣剩蔗,其實都有唔少球星.而QPR睇中嘅分別係里奧費迪南,林柏特,巴利,艾殊利高爾同埋祖高爾.加上球隊有唔少都有英超經驗,好似羅拔格連,胡禮菲臘斯同決賽奠定勝局嘅森莫亞等,配合經驗豐富嘅領隊哈利列納,呢個陣容睇牌面,都有機會可以喺下季英超立足.
我求大俠再睇番個自由身球員名單,先發覺唔只上面嗰幾位球員,所以我執咗個11人名單,如果佢哋組隊波下游球隊都可以諗吓呢班球員.
打比郡衝英超失敗後,領隊麥卡倫(左)安慰失望的基奧治(右).
美聯社


text:
瑪利亞(肥媽),張學潤(Nelson)同黃秋生等,前晚喺尖沙嘴文化中心演出「肥媽好友慈善演唱會」.
複製鍾欣桐
肥媽,黃毓民同Nelson前晚喺台上大玩棟篤笑,佢哋勁寸特首夫人董趙洪娉早前喺節日後執垃圾一事,黃毓民更暗指董太係失敗男人前面嘅女人.
肥媽亦不甘示弱,勁寸麥浚龍(Juno),佢話:「黑掹掹係炭爐,烏糟邋遢嘅係多屎爐,唔好樣係叫乜嘢爐?」銀幕上即刻打出Juno嘅相.黃毓民話:「麥紹棠坐咗喺嗰度.」肥媽又話:「我都話佢叻仔.」佢哋又寸陳冠希同余文樂爭鍾欣桐,不如複製多幾個,咁咪唔使爭囉!
此外,李惠敏嘅男友前晚亦去捧場,但佢就好避忌唔想提,李惠敏話:「我好開心,但一切順其自然.」而巫啟賢又單打時下藝人「健康」,佢抵死咁話:「就係因為健康先有力氣打交.」
李彩樺約方力申去玩
李彩樺噚日喺九龍城環球嘉年華出席義賣活動同簽名會,佢話遲啲一定會約埋成班朋友一齊去嘉年華度玩機動遊戲.問李彩樺會唔會約埋緋聞男友方力申,佢好大方咁話:「都好呀!佢有時間咪一齊嚟囉.」原來李彩樺希望第時結婚可以同老公玩笨豬跳舉行婚禮,唔知緋聞男友方力申有冇膽量去娶佢呢?
湯寶如做老闆省招牌
湯寶如前晚喺大埔拍攝港台劇集《女人多自在》,佢話近排同朋友合資開咗間美容院,重會親自做代言人,以性感打扮拍攝廣告.
湯寶如話:「呢次係我入行以嚟第一次做生意,我都好緊張,本來想開茶餐廳,但因為成本好大,所以最後就決定入股朋友嘅美容院.」
林憶蓮怕同老公合作
林憶蓮噚日喺台灣出席唱片記者會,已經好耐冇同老公李宗盛合作嘅憶蓮,專輯裏面嘅歌曲《最好的事》就由李宗盛填詞.憶蓮話因為壓力太大,所以好少同老公合作,不過憶蓮𠵱家最想同陶喆合作.
早前不時有傳聞話憶蓮婚姻出現危機,但係原來佢哋兩公婆依然非常恩愛,憶蓮早排去上海時,就不時同老公手牽手出現,證明兩人嘅感情未變.
何韻詩演抽象音樂劇
何韻詩噚日同黃耀明喺銅鑼灣出席音樂劇《戀人論語》記者會,阿詩話第一次做音樂劇,就要用抽象手法去演繹,搞到佢有啲擔心,不過阿詩都希望觀眾到時能用心去理解.
阿詩話:「今次好開心有黃耀明做音樂,我可以集中精神唱歌同跳舞.」對於今次全女班演出,阿詩就話信心十足.
張藝謀夜會金喜善
張藝謀導演早幾日去咗韓國宣傳電影《英雄》,有韓國報章話張藝謀喺韓國同女星金喜善會面,商討合作拍片嘅事.據講張藝謀今次去韓國,金喜善重揸住架私伙Benz去機場接張導演機㖭.韓國報章又話金喜善噚晚出席完《英雄》首映後,會同張藝謀食飯密斟,金喜善嘅經理人就已經證實咗會有呢件事.


text:
求驗客手記:和哥講波怕變「肥和」 - 求驗客
記得當年睇《肥佬教授》(TheNuttyProfessor)入面嘅肥佬教授Klump,博學多才又惹笑,所以,當李健和投身講波佬行列,自稱擔心因為坐得多,少咗運動量變肥佬,查實又有何相干?真係嘅話,我哋咪最多由和哥改稱佢做「肥和」囉,一樣咁親切.
「畸寶」噚日宣佈增設兩個高清頻道播歐聯,歐霸盃同埋德甲,最震撼係即時宣佈和哥將會加入講波佬行列,先以嘉賓主持身份做歐聯前瞻嘅錄播節目,「處女作」將會喺8.18播出,到時就知和哥面對鏡頭時,係唔係同踢波,教波一樣咁醒.佢自己就謙稱試鏡時表現生硬,又話驚講波坐得耐會keep唔住一身鋼鐵身形,變為肥佬喎.
老實講,莫講話和哥會繼續招攬昔日友好踢丙組波,保持運動量,就算佢將來身形真係走晒樣,我哋呢啲由細睇佢踢波睇到大,睇到老嘅忠心粉絲,肯定對佢不離不棄.當講波出色嘅老行尊一個一個咁離開,多呢位閱歷之豐堪稱「教授」嘅紅褲子撐場,肯定會提升本地講波佬嘅專業形象.
講歐聯,又點會難到佢,問到對來屆歐聯嘅睇法,佢已經滔滔不絕,譬如曼聯冇咗C朗就差啲,其他英超隊,極其量好似上屆車路士對巴塞咁死守,所以都係睇好巴塞衞冕.和哥似乎嫌自己口水唔夠多,話嚟緊同人交往會主動講多啲嘢,佢身邊嘅親友,準備睇佢狂噴口水都得啦!
講返「畸寶」呢個新聞會,官方講法係新一季西甲直播仲未有定論,但收到風,情況將會好似播意甲咁,拆散同人分,總之球迷唔使憂冇得睇C朗,美斯,卡卡幾個球王級人馬大鬥法.


text:
郭富城噚日去咗沙田,幫某護膚品做宣傳,城城重同一名女模特兒即時做化妝示範,城城只係簡簡單單喺女仔塊面度掃幾吓,實行錦上添花咁話.
城城一邊同靚女化妝,一邊唔停口係咁講嘢,馮仁昭都戥嗰位女模可憐,城城係咁講,啲口水唔多唔少都會噴到佢塊面,但係佢又避無可避.唔知女模特兒化完個妝,係咪覺得塊面好似做咗保濕mask(面膜)一樣呢?馮仁昭覺得護膚品商不妨搵城城推介埋有關產品.
問到城城最欣賞邊位女星對眼,佢一味𠵱𠵱哦哦,有記者提到佢嘅舊愛鍾麗緹(Chirsty)同緋聞女友日本女星藤原紀香,城城尷尷尬尬咁話:「Chirsty個嘴好靚,紀香嘅眼形好靚.」
抄牌當買教訓
此外,有雜誌報道城城近日違例泊車被抄牌,佢話:「嗰時過咗禁區時間,而且我架係林寶堅尼,架車泊唔到普通位,咁啱嗰日酒店停車場滿晒冇位,呢次當係教訓.」馮仁昭覺得城城咁講有啲招積,抵畀人抄牌.
葉璇同肥姐一齊抽筋
葉璇同蕭正楠噚日喺將軍澳電視廣播城錄影《橫掃千金》,葉璇話早前同肥姐到三藩市同紐約幫無綫宣傳,佢話:「同肥姐相處一個星期,發覺同佢好投契,大家又係上海人,連電話繩顏色都一樣,我哋搭飛機重一齊胃抽筋.」
問葉璇會唔會同肥姐上契?佢話:「我都係秋官(鄭少秋)個女啦!(葉璇係劇集《非常外父》入面扮秋官女兒),肥姐肯我就求之不得啦!」
楊思琦李永豪公開拍拖
王書麒噚日喺九龍塘舉行《王書麒小時候血淚史》新書發布會,其妻許秋怡同一班好友,好似吳家樂,趙學而同蔡立,就到場支持,而一直冇直認戀情嘅李永豪同楊思琦就不避嫌一齊到場.二人有講有笑,當記者要求合照時,佢哋都非常大方,李永豪重主動搭着女友膊頭.問佢哋有冇一起計劃將來,楊思琦話:「呢啲隨緣啦.」
古巨基力撐五阿哥
古巨基噚日去咗美孚接受Roadshow嘅訪問,佢主演嘅電視劇《還珠格格Ⅲ天上人間》最近新聞多多,無綫將套劇調咗去六點鐘時段後,收視上升了一點(約六萬四千人),同時段對台嘅亞視新聞就跌咗四點,基仔話好開心喎.基仔重話呢排出街食飯時,有好多人叫佢做五阿哥,即係證明有好多人對套劇有興趣啦.
傅明憲鬧無公德狗主
傅明憲噚日以愛護動物協會愛心大使身份出席「市民對公屋飼養寵物態度意見調查」記者會,佢話:「我以前住美孚私家樓,嗰度唔畀養狗,於是我就搬去住村屋,狗主要做番做狗主嘅責任,我提議如果啲人畀狗隻隨地便溺,就罰重啲二千蚊.」傅明憲又話希望房署畀啲狗主可以養到隻愛犬終老.


text:
求驗客手記:攜妻擸3獎搶晒鏡
當路雲為足球爭光 - 求驗客
英式足球喺美國唔算係主流運動,不過當路雲喺禮拜三舉行嘅ESPY頒獎典禮上就搶晒鏡,同分緊居嘅明星太太比安卡齊齊出席之外,仲一個人擸咗3個大獎,搞到分別當選男,女子最佳運動員嘅美式足球員比斯同埋滑雪好手禾恩,都要企埋一邊.
當路雲與分居太太比安卡(右)齊齊出席頒獎禮,唔通破鏡重圓?GettyImages
伊斯拿在溫網創下史上最長比賽時間,因而令他奪獎.GettyImages
ESPY頒獎典禮好比奧斯卡,係美國體壇嘅盛事,每年會頒獎畀有出眾表現嘅隊伍同埋運動員,以表揚佢哋喺所屬項目嘅貢獻同埋成就.一如所料,帶領新奧爾良聖徒捧走今屆超級碗嘅四分衞比斯,同埋喺溫哥華冬奧攞咗1金1銅嘅禾恩,分別成為男,女子最佳運動員.
除咗最佳運動員,比斯仲贏咗3個獎,包括最佳表現,NFL最佳球員,以及同隊友一齊攞嘅最佳隊伍(新奧爾良聖徒),頭尾贏咗4個獎,成為大贏家.
不過,美式足球係美國4大運動之一,所以比斯四喜臨門,大家一早預咗;反而玩英式足球嘅當路雲大演帽子戲法,就令人有啲意外.喺今夏南非世界盃決賽周,當路雲喺最後一場分組賽嘅補時階段入波,令美國戲劇性地以1:0贏阿爾及利亞,兼以較佳得失球壓倒同組嘅英格蘭,以首名打入16強,故他亦贏得「壓力下最佳表現」同埋「最精采時刻」兩個獎,加埋攞咗MLS最佳球員,總共擸咗3個獎.而喺領取「最精采時刻」獎項時,佢仲同埋班隊友包括保卡尼加等一同上台,盡顯美國嘅團結精神.
當路雲喺已分居嘅太太比安卡陪同下出席頒獎典禮,於是有傳佢哋醞釀緊復合,如果係真嘅話,呢位效力洛杉磯銀河嘅球員,真係事業愛情兩得意.
另外,喺溫網賽同馬亨打咗11個鐘頭零5分鐘,創下網球史上最長比賽時間嘅伊斯拿,就攞咗「最破紀錄表現」大獎.